তই-মই : মনোজ নেওগ – ফটাঢোল\nশীতৰ কোব বাঢ়িছে দিনে দিনে! এইকেইদিন আমাৰ মাজত কথা বতৰাবোৰ শীতকাললৈয়ে হৈছে, মানে ক’ল্ডক্ৰীম – টুপী – মাফলাৰ – শ্বল – হাতমোজা। কেতিয়াবা জলা চাতনি আৰু পকৰিৰ কথা পাতোঁ, আকৌ কেতিয়াবা জলকীয়া আচাৰ, বুট ভজা। এদিন যদি জেকেট – চুৱেটাৰৰ কথা পাতিম, আনদিনা গৰম গৰম আলু চপৰ কথা পাতিম। শীতকালত লগ পালে এনেকুৱা কথাই পাতিব লাগে চাগে, আৰুনো কি পাতে আৰু!\nসিদিনা আবেলিৰ কথা, ডুবযোৱা বেলিটো চাই চাই আমি ভেড়া নোমৰ পৰা ঊণ কেনেকৈ তৈয়াৰী হয় সেই বিষয়টোৰ পৰা জাঁপমাৰি টুপীৰ বিষয়টোত মৰণা মাৰি আছিলোঁ। শীতকালৰ জৰুৰী বস্তু! বিভিন্ন ৰকমৰ টুপী আৰু গুণগত মানদণ্ড – ব্যৱহাৰ – উপকাৰিতা এই সম্পৰ্কে বহুতো কথা৷ কথাৰ মাজতে মোৰ মনলৈ আহিল- বান্দৰ টুপী এটা বৰ জৰুৰী হৈ আছে মোৰ৷ যিহে ঠেণ্ডা পৰিছে, কাণ দুখনত সোঁ সোঁৱাই হাৱা সোমাই মটৰ চাইকেলত! একদম মূৰলৈকে তাহ্ মাৰি ধৰে চেঁচাই! কিনিম বুলি ভাবিয়ে আছোঁ, পাহৰণিত থাকি যায়। আকৌ ভাৱিলোঁ – এতিয়া কিনিম বুলি ভাবিলে ডাবুল খৰচ হ’ব। এটা কিনিলে নহ’ব, মই বান্দৰ টুপী কিনা দেখিলে এইকো কিনি দিব লাগিব। পিন্ধা নিপিন্ধা পিছ কথা কিনি দিব‌ই লাগিব। অৱশ্যে লগে ভাগে দুইজনেই দুইজনৰ বুলি আমেজ এটাৰ কথাও সুকীয়া! একেলগে ফুৰা, একপ্লেত পকৰি দুইজনে খোৱা, একেলগে চিনেমা চোৱা, এপেকেট পপকৰ্ণ দুইজনে খোৱা- মানে একেলগৰ পৰম্পৰাৰ নিচিনাই হৈ পৰিছে আমাৰ। এজনে অকলে কিবা কৰিলে বুলি গম পালে তিনি চাৰিদিনমান বেলেগ এখন মহাভাৰতহে হয়গৈ। হয়ো, অভিমানবোৰ থাকিব‌ই, থাকেই।\nকথাৰ মাজতে তাই ক’লে১,\n: বলচোন, বস্তু এটা ল’ব লগা আছে, ঠাণ্ডাকালি জৰুৰী।\nমই টু-বুলি কৈয়ো পী- শব্দটো ডিঙিতে থৈ দিলোঁ। মাতটো অলপমান গেনগেনীয়া কৰি ক’লোঁ,\n: অকল এটাহে ল’বি নেকি ?\nতাই মোৰ ফালে চাই কপালখন কোঁচাই ক’লে,\n: তোকো লাগিব নেকি..?\nমই বোলো মাতটো আৰু অকণমান গেনগেনীয়া কৰি দিয়াই ভাল,\n: ল- ল তই অকলেই ল। তোকহে ঠেণ্ডাকালি জৰুৰী বস্তু লাগে, মোক নালাগে নহয়৷ এনেয়েহে তই লেৰেলা সাদৰ দেখুৱাৱ৷ অকলেই ল যা, মোক দিব নালাগে৷\nমনতে ভাবিলোঁ অলপ বেছিয়ে হ’ল নেকি! ইমানখিনি কৈ ভয়ো লাগিল কিজানি জাঙুৰ খায় আহে! অৱশ্যে মই ভৱাৰ দৰে তেনে একো নহ’ল৷ বৰ শান্তভাৱে ক’লে,\n: হ’ব। দুটা ল’ম ব’ল, এটা তোক দিম। ক’লেই হয় কথাটো৷\nমনটো যেন – জিদ ধেই খিত- তেৰেকেতি ধা- তালখনত দুপাক মান নাচিয়ে পেলালে। সদায় ময়েই দিব লাগে আজি বহুত দিনৰ মূৰত বান্দৰীৰ মুখৰ কল সৰিছে! জাঁপক্ কৈ কাষলৈ গৈ ক’লোঁ-\n: ব’ল ব’ল, বস্তু চইচ কৰোঁতে তোৰ বৰ সময় লাগে।\nইয়াৰ পিছৰ সময়ত আমি কান্ধেৰে কান্ধ খুন্দিয়াই খুন্দিয়াই গড় আলিত৷ মনতে ভাবিলোঁ – চুৱেটাৰ নে মাফলাৰ জৰুৰী হ’ব বাৰু! নাই, দুটা চুৱেটাৰ কিনিব পৰাকৈ এইৰ অৱস্থা তথৈবচ, মাফলাৰ অৱশ্যে একে ৰঙৰ দুইটাৰে লোৱা হ’ল সিদিনা। টুপীৰ কথাটোকে বাৰে বাৰে মোৰ মনলৈ আহি থাকিল। ভাবিয়ে ল’লোঁ – টুপীয়ে হয়। মনতে হাঁহি এটাও লাগি আছে টুপীৰ নামত তাইক টুপী দিয়াৰ কথাটোত ! ভাবিলোঁ মই ল’লে বান্দৰটুপী এটাকে লোৱা ভাল হয় নেকি! ষ্টাইলৰ কথাতকৈ নিৰাপত্তা বেছি জৰুৰী। এনেতে টুপীৰ দোকান এখনৰ কাষ পালোঁগৈ। বিধে বিধে টুপী সজায় থোৱা আছে, মই ঠিক টাৰ্ণিং ল’ব খোজোঁতেই নাকীলগোৱা গৰুটোক নাকীত ধৰি টানি অনাদি আনি দি তাই ক’লে,\n: ক’ত মৰিবলৈ যাৱ ঐ, চিধা আহ৷\nমানে ঠাণ্ডাদিনত তাইৰ জৰুৰী বস্তুটো টুপী নাছিল। পটকৈ ভাবিলোঁ – হাতমোজা! হ’লেই হ’ল, হাতমোজাৰ ৰঙৰ কথা নাই। অৱশ্যে ৰঙা টাইপৰ এযোৰ চাব লাগিব বুলি মনতে ভাবি ল’লোঁ। খোজত খোজ মিলাই গৈ আছোঁ গৈ আছোঁ। মনৰ ভিতৰত বস্তুবোৰ সলনি কৰি গৈ আছোঁ। গৈ গৈ দোকান এখনৰ কাষত ৰৈ তাই ক’লে,\n: ব’ল ইয়াত পাম।\nমইতো অবাক! তাইৰ পিছতে দোকানত সোমায় যাওঁতে মই ঠিক চিন্তা কৰি উলিয়াব পৰা নাই যে ঠাণ্ডাকালি জৰুৰী বস্তু ৰমেশ হাৰ্ডৱেৰত কি পায়!\nতাইৰ পিছতে ৰৈ আছোঁ, তেনেতে তাই ক’লে,\n: দুটা চৰিয়া দেখুৱাবচোন প্লাষ্টিকৰ। মেডিয়াম চাইজ৷\nমোৰ এনে লাগিল, কাণ দুখনৰ পৰা যেন চিমণি এটাৰ দৰে ধোঁৱাহে ওলাইছে! একোবত ভাবিলোঁ দোকানখনৰ পৰা ওলাই যাওঁ! তেনেতে তাই মোৰ কাষলে আহি ফুচফুচাই ক’লে,\n: এলুমিনিয়ামৰটোৱে বৰ চাউণ্ড দিয়ে, হয় নাই ক…!\nমই খৰধৰকৈ ক’লোঁ,\n: এটা ল। মই বাহিৰতে ৰৈছোঁ।\n« সাক্ষাৎকাৰ- মনালিছা শইকীয়াৰ সৈতে এখন্তেক\nতাইৰ তালুৰ তেল – মনোজ নেওগ »\nহাঃ হাঃ, শেষলেকে চাছপেন্স। বৰ ৰস পালোঁ।\nহাঃ হাঃ হাঃ ! ঠাণ্ডা দিনৰ বস্তু ।\nতামাম লিখিলে, চেল্যুট😁😁😁


পথে পথে বেহালা বজাই আনন্দ বিলোৱা মানুহজন! | ASSAM TIMES POST\nপথে পথে বেহালা বজাই আনন্দ বিলোৱা মানুহজন!\nবিশ্বত যেতিয়া অতিমাৰিৰ দপদপনিত শ্বাস লোৱাই কঠিন হৈ পৰিছে, গৃহবন্দী মানুহৰ জীৱনলৈ নামি আহিছে হতাশাৰ ঘন অন্ধকাৰ, ঠিক সেই সময়তে আশাৰ কিৰণ দেখুৱাই বাচি থাকিবলৈ শিকায় শিল্পীসকলে।\nঅতিমাৰিৰ ভয়ংকৰ দিনত মানুহৰ মাজত আনন্দ বিলাই ফুৰিছে পশ্চিমবঙ্গৰ মালদহৰ এক বৃদ্ধই। সামাজিক মাধ্যমত তুমুল ভাইৰেল হৈ পৰিছে তেওঁৰ ভিডিওসমূহ। বর্তমান যুগ সামাজিক মাধ্যমৰ যুগ। স্মার্ট ফোনত ধৰি ৰখা যিকোনো ছবি বা ভিডিও সমগ্র বিশ্বৰ সৈতে ভাগ কৰে ইণ্টাৰনেটৰ বাসিন্দাই। আৰু সেই ভাইৰেল ছবি বা ভিডিওৰ বলতেই নিশাৰ ভিতৰতে নায়ক বা খলনায়ক হৈ যায় যিকোনো।\nকোনো কোনো ভিডিও বা ছবিয়ে যেনেদৰে নেট দুনীয়াক ভবাই তোলে তেনেদৰে অনেক পোষ্টে বেয়া সময়ত মন ভাল কৰে।এই কাহিনীৰ নায়কৰ নাম ভগৱান সাউ৷ তেওঁৰ পৰিয়াল নাই৷ পথে পথে নিঃস্বার্থভাবে বেহালা বজাই শুনাই তেওঁ। যাৰ বাবে তেওঁ কোনো টকা-পইচা নলয় বুলিও জনা যায়।\nএটাৰ পিছত আনটো অনুৰোধ হাঁহিমুখে ৰক্ষা কৰে তেওঁ।ফেচবুকত ভাইৰেল হ’লেও মালদহ চহৰত তেওঁ এক পৰিচিত মুখ৷ নন্দিতা দাস নামৰ এগৰাকী ফেচবুক ব্যৱহাৰকাৰীয়ে তেওঁৰ চাৰিটা বেহালা বজোৱা ভিডিও পোষ্ট কৰিছিল।\nতাত দেখা গৈছে, আপোন মনে বজাই গৈছে, লাগ যা গালে, যা ৰে উড়ে যা রে পাখি, দিৱানা হুৱা বাদল, আমায় প্রশ্ন কৰে নীল ধ্রুবতাৰা, কহি দূৰ যব দিন ঢাল যায়ে… নন্দিতা দাসে শ্বেয়াৰ কৰা ভিডিওৰ সৈতে লিখিছে, “অসাধাৰণ শিল্পী, অপূর্ব তেওঁৰ শিল্পস্বত্বা, কি মনোমোহা সৃষ্টি। শিল্পীগৰাকীয়ে তেওঁৰ শিল্পকর্ম নিস্বার্থভাবে আগুৱাই লৈ গৈছে। বিয়লি বেলাত মনটো যেন মুগ্ধ হৈ গ’ল”। তাৰ পিছৰ পৰাই সামাজিক মাধ্যমত ভাইৰেল হৈ পৰে এই বৃদ্ধ। লাইক কমেন্টৰ বন্যা বৈ যায়। চাওক আৰু শুনক তেওঁৰ সুৰৰ যাদু।\nTotal views : 1900448


বৃন্দাক পৰাজিত কৰিবলৈ মণিপুৰৰ ঘৰে ঘৰে অমিত শ্বাহ - Mahabahu.com\nবৃন্দাক পৰাজিত কৰিবলৈ মণিপুৰৰ ঘৰে ঘৰে অমিত শ্বাহ\nin Justice, National, News, Politics, Real Stories, Special Report, Uncategorized, Women\nবৃন্দাক পৰাজিত কৰিবলৈ মণিপুৰৰ ঘৰে ঘৰে ভোটভিক্ষা কৰিবলৈ বাধ্য হৈছে অমিত শ্বাহ!\nমণিপুৰৰ প্ৰথম পৰ্যায়ৰ ভোটৰ বাবে এতিয়া মাথোঁ তামোল এখনৰ বাট। মণিপুৰৰ বিভিন্ন ঠাইত এতিয়া বিজেপিয়ে ‘মৰো জিও সোঁ আধিকৈ’ নিৰ্বাচনী প্ৰচাৰ চলাইছে। জয়লাভ কৰিম বুলি নিশ্চিত বুলি দাবী কৰিও, আত্মবিশ্বাসেৰে বলীয়ান বুলি দেখুৱাইও কিবা যেন ৰিঙা ৰিঙা ভাবৰ বলি হোৱা হেতুকে বিজেপিৰ হৈ এতিয়া ঘৰে ঘৰে গৈ প্ৰচাৰ চলাব লগীয়া হৈছে বাহুবলী নেতা তথা ভাৰতৰ গৃহমন্ত্ৰী অমিত শ্বাহ-এ! প্ৰকৃততে যেন নিশ্চিন্ত হ’ব পৰা নাই বিজেপি! কিন্তু কাৰণ কি ?\nঅইন ‘ফেক্টৰ’ বাদেই, এগৰাকী ‘জেডিইউ’ (JDU) প্ৰাৰ্থীয়ে জ্বলা-কলা খুৱাইছে মণিপুৰৰ বিজেপিক, আৰু অমিত শ্বাহক। তেওঁ এক কথাত অনন্য। যদিও ‘জেডিইউ’ৰ প্ৰাৰ্থী, সেয়া তেওঁৰ পৰিচয় নহয়। তেওঁ হ’ল মণিপুৰৰ প্ৰাক্তন উচ্চপদস্থ পুলিচ বিষয়া বৃন্দা দাউনাওজাম ( Brinda Thounaojam)! মণিপুৰৰ অদমনীয় পুলিচ বিষয়া হিচাপেই তেওঁৰ পৰিচিতি। নৈতিক শক্তিৰে বলীয়ান তেওঁ, সাহসেৰে শক্তিশালী তেওঁ। সেই বৃন্দাই এইবাৰ ‘য়াচ্কুল’ বিধানসভা সমষ্টিৰ পৰা জেডিইউ দলৰ প্ৰাৰ্থী হৈছে আৰু তেওঁৰ প্ৰতিপক্ষ বিজেপি দলৰ প্ৰাৰ্থীজনৰ নিদ্ৰাহৰণ হৈছে।\nবৃন্দা স্ব-মহিমাৰে মহীয়সী নাৰী। বিভিন্ন সময়ত বিভিন্ন কাৰণত বিভিন্ন ধৰণে বৃন্দাৰ সৈতে তেওঁৰ শহুৰেকৰ নামটো টানি আনি পৰিস্থিতিক ধোঁৱাচাঙত তুলি থবলৈ প্ৰয়াস কৰা হয় যদিও বৃন্দাই সেইবোৰৰ বহু ঊৰ্দ্ধত নিজৰ বলিষ্ঠ স্থিতিৰে মহিমামণ্ডিত হৈছে। প্ৰসঙ্গক্ৰমে উল্লেখযোগ্য যে বৃন্দাৰ শহুৰেক হ’ল মণিপুৰৰ বিদ্ৰোহী সত্তা ৰাজকুমাৰ মেঘেন ( অথবা, ‘ছানা-য়াইমা’)। ৰাজকুমাৰ মেঘেন-এ যাদৱপুৰ বিশ্ববিদ্যালয়ৰ পৰা ‘আন্তৰ্জাতিক সম্পৰ্ক'( International Relations) বিভাগৰ স্নাতকোত্তৰ। তেওঁ মণিপুৰৰ বিদ্ৰোহী সংগঠন ‘ইউনাইটেড লিবাৰেশ্যন ফ্ৰন্ট'( UNLF)ৰ প্ৰাক্তন ‘চেয়াৰমেন’। ৰাজকুমাৰ মেঘেন হ’ল মণিপুৰৰ কিম্বদন্তী স্বৰূপ বীৰপুৰুষ তথা ৰজা টিকেন্দ্ৰজিত সিঙৰ আজোনাতি – যিগৰাকী টিকেন্দ্ৰজিতে সৈন্যবাহিনীৰ সন্মুখত থাকি ১৮৯১ চনৰ এংলো – মণিপুৰ যুদ্ধত নিজৰ দেশ মণিপুৰৰ বাবে ঐতিহাসিক যুদ্ধত অৱতীৰ্ণ হৈছিল।\nমণিপুৰৰ সাৰ্বভৌমত্ব অৰ্জনৰ বাবে সশস্ত্ৰ সংগঠন গঠন কৰি নেতৃত্ব দিয়া ৰাজকুমাৰ মেঘেন ওৰফে ‘ছানা-য়াইমা’ই ১৯৭৫ চনতেই নিজৰ পত্নী আৰু পুত্ৰ সন্তান দুটিক নিজ গৃহত এৰি যাত্ৰা কৰিছিল ম্যানমাৰৰ ছ’মৰা ট্ৰেকত থকা মুইভা আৰু খাপলাঙৰ নেতৃত্বাধীন এন-এছ-চি-এনৰ কেম্প অভিমুখে। সেইসময়ত তেওঁৰ সৰু পুত্ৰ আৰ.কে.চিংলেনৰ বয়স মাত্ৰ কেইদিনমান হে হৈছিল।\nইয়াৰ পিছত বহুত ঘটনাপ্ৰৱাহ। আৰ. কে. চিংলেং লাহে লাহে ডাঙৰ হ’ল। তেওঁ যুৱক হ’ল। আৰু এদিন তেওঁৰ বিবাহো সম্পন্ন হ’ল বৃন্দা দাউনাওজামৰ সৈতে। ইতিমধ্যে এসময়ত ৰাজকুমাৰ মেঘেনো গ্ৰেপ্তাৰ হ’ল বাংলাদেশত আৰু ভাৰতক গতাই দিয়া হ’ল ২০১০ চনৰ ছেপ্তেম্বৰ মাহত। তাৰপিছত বহুদিন একো শুং-সূত্ৰ নাই! তেতিয়া ভাৰতৰ কমিউনিষ্ট পাৰ্টিৰ নেতা এ-বি বৰ্দ্ধনে সেইসময়ৰ প্ৰধানমন্ত্ৰী মনমোহন সিঙলৈ পত্ৰ লিখি দাবী জনালে – ৰাজকুমাৰ মেঘেনক ক’ত ৰখা হৈছে সেয়া ৰাজহুৱা কৰিব লাগে। মেঘেনৰ পত্নীয়েও ভাৰতৰ প্ৰধানমন্ত্ৰী মনমোহন সিঙলৈ পত্ৰ লিখিলে – পৰিয়ালক জনাব লাগে – ক’ত আছে ৰাজকুমাৰ? অৱশেষত পিছলৈ চৰকাৰীভাৱে কোৱা হ’ল যে ২০১০ চনৰ ডিচেম্বৰ মাহ প্ৰথম সপ্তাহত বিহাৰৰ চম্পাৰণ জিলাৰ পৰা মেঘেনক নিজৰ জিম্মাত লৈছে এন-আই-এ। ৰাজকুমাৰ মেঘেনক ভাৰতৰ সংবিধানে দিয়া অধিকাৰ তথা বিধি অনুসৰি ন্যায়-বিচাৰৰ সুবিধা দিব লাগে বুলি মণিপুৰৰ ৰাজপথত হোৱা প্ৰতিবাদী কাৰ্যসূচীত অইনৰ লগতে তেওঁৰ বোৱাৰী বৃন্দাইও অংশগ্ৰহণ কৰিছিল। অৱশেষত ঘোষণা কৰা হৈছিল যে গুৱাহাটীৰ আদালতত মেঘেনক হাজিৰ কৰোৱা হ’ব। সেই সূত্ৰে ২০১১ চনৰ জানুৱাৰী মাহৰ কোনোবা এদিন ৰাজকুমাৰ মেঘেনক গুৱাহাটীৰ আদালতত হাজিৰ কৰোৱা হ’ব বুলি জনোৱা হ’ল।\nঅপেক্ষাৰ অন্ত পৰিছিল। সম্পূৰ্ণ ৩৬ বছৰৰ পিছত, ২০১১ চনত, আৰ.কে. চিংলেং-এ তেওঁৰ পিতৃ ৰাজকুমাৰ মেঘেনক সাক্ষাৎ কৰিবলৈ সুযোগ পালে গুৱাহাটীৰ আদালতত। তেওঁ নামি আহিল মণিপুৰৰ পৰা, লগত আছিল তেওঁৰ পত্নী বৃন্দা। সেয়া আছিল ২০১১ চনৰ জানুৱাৰী মাহৰ শীতৰ দিন। আদালত কক্ষৰ দুৱাৰৰ বাহিৰত থকা কাঠৰ বেঞ্চখনত চাৰি ঘন্টা সময় দুয়ো বহি আছিল – যেতিয়ালৈ ৰাজকুমাৰ মেঘেনক হাজিৰ কৰোৱা হোৱা নাছিল।\nঅৱশেষত সেই ক্ষণটো আহিছিল। বৃন্দাই পোন প্ৰথমবাৰৰ বাবে তেওঁৰ শহুৰক দেখা পাইছিল। সেইদিনাই পোন প্ৰথমবাৰৰ বাবে ( মাত নুফুটা শৈশৱৰ কথা বাদ দি) আৰ.কে.চিংলেঙেও পিতৃৰ সাক্ষাৎ পাইছিল। সেই ক্ষণটোৰ বিষয়ে পিছলৈ বৃন্দাই মণিপুৰৰ জনপ্ৰিয় বাতৰি-কাকত ‘Sangai Express’ত লিখিছিল -তেওঁৰ স্বামীয়ে ৩৬ বছৰৰ পিছত পিতৃক সাৱট মাৰি ধৰাৰ পিছত পিতৃৰ মুখমণ্ডলত কিদৰে আঙুলিৰে স্পৰ্শ কৰি কৰি সুক্ষ্মভাৱে পৰ্যবেক্ষণ কৰিছিল – যিদৰে নিজৰ সন্তানকো কৰে!\nৰাজকুমাৰ মেঘেনক সশ্ৰম কাৰাদণ্ড বিহিছিল আদালতে। ১০ বছৰ তেওঁ কাৰাগাৰত বন্দী হৈ আছিল।\nৰাজকুমাৰ মেঘেনক আইনী অধিকাৰ দিব লাগে বুলি মণিপুৰৰ ৰাজপথত হোৱা প্ৰতিবাদী কাৰ্যসূচীত ভাগ লোৱাৰ দুবছৰৰ পিছত বৃন্দাই ‘মণিপুৰ ষ্টেট পাব্লিক চাৰ্ভিছ কমিশ্যন’ৰ পৰীক্ষাত অৱতীৰ্ণ হয়। যদিও বৃন্দাৰ নাম সফল প্ৰাৰ্থীসকলৰ তালিকাত আছিল, তেওঁক কৰ্মত যোগদান কৰিব পৰাকৈ অইনসকলৰ দৰে ‘এপইন্টমেন্ট লেটাৰ’ দিয়া হোৱা নাছিল – কাৰণ বৃন্দা হ’ল মেঘেনৰ বোৱাৰীয়েক, মেঘেন হ’ল প্ৰতিবাদী কাৰ্যসূচীত অংশগ্ৰহণকাৰী! গতিকে মণিপুৰ চৰকাৰৰ তেনে মনোভাৱৰ বিৰুদ্ধে বৃন্দাই ২০১৩ চনৰ জানুৱাৰী মাহত উচ্চতম ন্যায়ালয়ত এখন ‘ৰিট্ পিটিশ্যন’ দাখিল কৰিলে। সেই সম্পৰ্কে বৃন্দাই কৈছিল, “I sought redressal for violation of my constitutional rights with regard to the denial of my appointment to the state police service by the government without giving any official reason after I was issued the offer form.” যি কি নহওঁক, বৃন্দাৰ গোচৰটো উচ্চতম ন্যায়ালয়ে গুৱাহাটী উচ্চ ন্যায়ালয়লৈ প্ৰেৰণ কৰিলে, আৰু গুৱাহাটী উচ্চ ন্যায়ালয়ে মণিপুৰ চৰকাৰক আদেশ দিলে বৃন্দাক যথাযথভাবে চাকৰিত নিযুক্তি দিবলৈ। বৃন্দাই আৰু কৈছিল, ‘..the government’s post- facto written explanation to the high court “branded me asasympathiser of UNLF and as being close to my father-in-law. It said my being in the Police would make it vulnerable to the designs of the UNLF. The justification given was that I took part in the protests that took place when my father-in-law disappeared for 61 days from Dhaka in 2010. It failed to see that the demand was to produce him inacourt of law and subject him toafair trial as per the constitution.”\nযি কি নহওঁক, গুৱাহাটী উচ্চ ন্যায়ালয়ৰ আদেশৰ ফলত বৃন্দাই পুলিচ বিভাগত যোগদান কৰিলে। কিন্তু পদে পদে বিভিন্ন ৰাজনৈতিক আতিশায্যই তেওঁক জুলুম দিবলৈ আৰম্ভ কৰিলে। তথাপিও নিজৰ স্থিতিত অটল হৈ ৰ’ল বৃন্দা। ৰাজনৈতিক নেতাৰ বা মুখ্যমন্ত্ৰী বা অইন মন্ত্ৰীৰ পদলেহন নকৰি তেওঁ নিজৰ কাম কৰি গ’ল। ২০১৮ চনত বৃন্দাই এক অভিযান চলাই ২৭ কোটি টকাৰ মাদখ দ্ৰব্য উদ্ধাৰ কৰি শিৰোনাম দখল কৰে। তেওঁক পুলিচ পদক দিয়া হয়। পুলিচ পদক দিয়ে মণিপুৰৰ তৎকালীন মুখ্যমন্ত্ৰী এন. বীৰেন সিঙে। কিন্তু ঘটনাপ্ৰৱাহ অইনপিনে ঢাল খায়।\nদুবছৰ মান পিছত বৃন্দাই জানিবলৈ পায় যে সেই মাদক দ্ৰব্যৰ সৰবৰাহকাৰী সকলৰ সৈতে মণিপুৰৰ মুখ্যমন্ত্ৰী এন.বীৰেন সিঙৰ সদ্ভাৱ আৰু যোগাযোগ আছে। বৃন্দাক মাদক দ্ৰব্যৰ সৰবৰাহকাৰী সকলৰ প্ৰতি নমনীয় হ’বলৈ কোৱা হয় আৰু গোচৰ উঠাই ল’বলৈ কোৱা হয়। কিন্তু মুখ্যমন্ত্ৰীৰ তেনে নিৰ্দেশ সাহসেৰে প্ৰত্যাখ্যান কৰি বৃন্দাই পলম নকৰি ২০২০ চনত পদক ওভোতাই দিয়ে তথা নিজৰ আত্মমৰ্যদা আৰু আত্মসন্মান ৰক্ষা কৰিবলৈ তেওঁ অতিৰিক্ত আৰক্ষী অধীক্ষক হিচাপে কৰ্মৰত হৈ থকা চাকৰিৰ পৰাও অব্যাহতি বিচাৰে, জানুৱাৰীৰ ২৬ তাৰিখে। ২০২০ চনৰ জুলাই মাহত বৃন্দাই মণিপুৰ উচ্চ ন্যায়ালয়ত এখন ‘এফিডেফিট’ দাখিল কৰি কয় যে মণিপুৰৰ মুখ্যমন্ত্ৰী এন. বীৰেন সিঙে তেওঁক অন্যায় কাম কৰিবলৈ কৈছিল – বৃন্দাই গ্ৰেপ্তাৰ কৰা নিষিদ্ধ ড্ৰাগচ্ সৰবৰাহকাৰীৰ নেতা এজনক এৰি দিবলৈ কৈ। ‘নাৰকোটিক এন্ড এফেয়াৰ্চ অফ বোৰ্ডাৰ ব্যুৰো'(NAB)ৰ অতিৰিক্ত আৰক্ষী অধীক্ষক হিচাপে কৰ্মৰত বৃন্দাই ড্ৰাগ-লৰ্ড ‘লুখোছেই ঝোউ’ ( Lhukhosei Zou)ক গ্ৰেপ্তাৰ কৰাৰ পিছতেই মণিপুৰৰ মুখ্যমন্ত্ৰী এন বীৰেন সিং বৃন্দাৰ ওপৰত খৰ্গহস্ত হৈ পৰে। বৃন্দাই ২০১৮ চনৰ জুন মাহত ঝোউ আৰু অইন ৭ জনক এক অভিযান চলাই গ্ৰেপ্তাৰ কৰিছিল তথা ৪.৫৯৫ গ্ৰাম হেৰোইন, ২৮০২০০ টা ‘World is Yours’ টেবলেট, ৫৭.১৮ লাখ নগদ টকা, ইত্যাদি উদ্ধাৰ কৰিছিল। ঘটনাক্ৰমে ঝোউ আছিল এগৰাকী বিজেপি নেতা, আৰু তেওঁ চান্দেল স্বায়ত্ব শাসিত পৰিষদৰ সভাপতি হিচাপে কাৰ্যনিৰ্বাহ কৰি আছিল। গতিকে কেনা লাগিছিল! ৰাজনৈতিক হেঁচা দিয়াৰ পিছত সৈমান নোহোৱাত বৃন্দাকো বদলি কৰা হৈছিল।\nমণিপুৰৰ নতুন প্ৰজন্মৰ বাবে আদৰ্শস্বৰূপ বৃন্দাই এইবাৰ মণিপুৰৰ আইনমন্ত্ৰী তোকচেম সত্যব্ৰত সিঙৰ বিৰুদ্ধে নিৰ্বাচনত অৱতীৰ্ণ হৈছে। বিজেপি নিশ্চিন্ত হ’ব পৰা নাই। সেইবাবেই অমিত শ্বাহে ঘৰে ঘৰে ভোটভিক্ষা কৰিবলৈ বাধ্য হৈছে। বৃন্দাই কিন্তু এই কাৰ্যক ইতিবাচক হিচাপে লৈছে। তেওঁ কৈছে,’ বিষয়টোক মই ইতিবাচক হিচাপে গ্ৰহণ কৰিছো। মণিপুৰৰ এজন মন্ত্ৰীয়ে মোৰ বিৰুদ্ধে প্ৰাৰ্থী হিচাপে থিয় দিছে আৰু এজন কেন্দ্ৰীয় মন্ত্ৰীক মোৰ বিৰুদ্ধে প্ৰচাৰত নমাইছে। কিন্তু মোৰ যুদ্ধখন হ’ল মাদক আৰু দুৰ্নীতিৰ বিৰুদ্ধে। এজন পুলিচ বিষয়া হিচাপে মানুহৰ বাবে বিশেষ একো কৰিব নোৱাৰিলো। বিধানসভাৰ মজিয়াত নিজৰ উপস্থিতিৰে সেই ঘোষণা কৰিব বিচাৰো।’\nউল্লেখযোগ্য যে মণিপুৰৰ বিধানসভাৰ নিৰ্বাচন ২৮ ফেব্ৰুৱাৰী, ৫ মাৰ্চত হ’ব, ফলাফল ঘোষণা কৰা হ’ব ১০ মাৰ্চত।


জয়মতী সম্পৰ্কে কিছু কথা৷৷ জিতেন বেজবৰুৱা৷৷ – বৌদ্ধিক বিচাৰ\nচ’ৰাঘৰ / কথাশিল্প / জয়মতী সম্পৰ্কে কিছু কথা৷৷ জিতেন বেজবৰুৱা৷৷\nমাৰ্চ 28, 2018\tকথাশিল্প, পৰ্যালোচনা, সমকাল মন্তব্য কৰক 301 দৰ্শন\nখুব চমুকৈ ক’বলৈ গ’লে, জাতীয়তাবাদৰ নিৰ্মাণ প্ৰক্ৰিয়াত অন্যান্য প্ৰপঞ্চৰ দৰে জাতীয় বীৰ-বীৰাংগণাৰ নিৰ্মাণ তথা প্ৰক্ষেপণ এক অপৰিহাৰ্য গুৰুত্বপূৰ্ণ পদক্ষেপ। ভাৰতবৰ্ষত জাতীয়তাবাদৰ বিকাশৰ লগে লগে ঊনবিংশ শতিকাৰ দ্বিতীয়াৰ্ধৰপৰা বিভিন্ন প্ৰদেশত এনে বীৰ-বীৰাংগণাৰ নিৰ্মাণ প্ৰক্ৰিয়াৰ সূচনা হৈছিল। কিন্তু জাতীয়তাবাদৰ ৰাজনীতিৰ দৰেই এই সাংস্কৃতিক ৰাজনীতিৰ প্ৰক্ৰিয়াটোও আছিল সমাজৰ বিভিন্ন শ্ৰেণীৰ মাজৰ দ্বন্দ্বৰে মুখৰ, প্ৰতিযোগিতা-জৰ্জৰ, বিতৰ্কমূলক ক্ষেত্ৰ। উদাহৰণস্বৰূপে, মহাৰাষ্ট্ৰত সৰ্বপ্ৰথম শিৱাজীক ‘আৱিষ্কাৰ’ কৰিছিল জোতিবা ফুলেই – সেই শিৱাজী আছিল দলিত-শূদ্ৰসকলৰ লগৰীয়া তথা প্ৰতিনিধিস্বৰূপ। শিৱাজীক ‘ব্যৱহাৰ’ কৰিব বিচৰা ব্ৰাহ্মণ্যবাদী প্ৰচেষ্টাৰ বিৰুদ্ধে ফুলেই গৰজি উঠিছিল। কিন্তু বাল গংগাধৰ তিলক আদিৰ নেতাৰ নেতৃত্বত শিৱাজীয়ে ক্ৰমাৎ এজন ব্ৰাহ্মণ্যবাদৰ সুৰক্ষাকাৰী সাম্প্ৰদায়িক হিন্দু বীৰ হিচাপে প্ৰতিষ্ঠিত হৈছিল। তেওঁলোকে আনকি শিৱাজীৰ ইষ্টদেৱতা গণেশ আৰু ভবানীৰ পূজাও জনপ্ৰিয় কৰি তুলিছিল। শিৱাজীৰ বৰ্ণবাদী আত্মসাৎকৰণ প্ৰকৃততে মহাৰাষ্ট্ৰৰ জাতীয় ৰাজনীতিৰ এক গুৰুত্বপূৰ্ণ সূচক : এনে প্ৰক্ৰিয়াৰ ফলস্বৰূপে তাৰ ৰাজনীতিত ব্ৰাহ্মণ্যবাদী-সাম্প্ৰদায়িক আৰু দলিত, এই দুটা সমান্তৰাল ধাৰাৰ সৃষ্টি হৈছিল যাৰ মাজৰ দ্বন্দ্ব আজিও বিদ্যমান। শিৱাজী তথা হিন্দু বীৰপূজাৰ এই পৰম্পৰাৰ আমদানি বংগদেশলৈও ঘটিছিল, এই ক্ষেত্ৰত বংকিমচন্দ্ৰৰ অৱদান সৰ্বজনজ্ঞাত। বংগৰ নিম্নবৰ্ণ হিন্দু আৰু বিশেষকৈ মুছলমানসকলক জাতীয় আন্দোলনে বৰকৈ আকৰ্ষণ নকৰাৰ এটা প্ৰধান কাৰণ আছিল এই হিন্দুধৰ্মীয় ব্যঞ্জনাময় জাতীয়তাবাদ। ঠিক একেদৰে, অসময়ৰ লাচিত আৰু জয়মতীও আছিল উত্থানশীল অসমীয়া জাতীয়তাবাদৰ প্ৰক্ৰিয়াত জন্মপ্ৰাপ্ত বীৰ-বীৰাংগণা। অসমৰ এই দুই বীৰ-বীৰাংগণা তথা বংগ-মহাৰাষ্ট্ৰৰ শিৱাজীলৈ লক্ষ্য কৰিলে এটা উমৈহতীয়া বৈশিষ্ট্য চকুত পৰে : সেয়া হ’ল, এই প্ৰতীকসমূহ জাতীয় আৱেগ সঞ্চাৰকাৰী, কিন্তু একে সময়তে ইয়াৰ কোনোটোৱেই ব্ৰিটিছবিৰোধী নহয়। এয়া আছিল দ্বিধাগ্ৰস্ত জাতীয় মধ্যশ্ৰেণীসমূহৰ সাধাৰণ চৰিত্ৰ : ব্ৰিটিছবিৰোধী চৰিত্ৰ (ধৰক, পিয়লি-মণিৰাম) একোটাক জাতীয় বীৰ হিচাপে দাঙি ধৰাটো তেওঁলোকৰ বাবে নিৰাপদ নাছিল। লাচিত বৰফুকনক দাঙি ধৰা সূৰ্যকুমাৰ ভূঞা যেনেকৈ ব্ৰিটিছৰ অনুগত আছিল, প্ৰথম বিশ্বযুদ্ধৰ সময়তে লাচিতক নায়ক কৰি ‘চক্ৰধ্বজসিংহ’ লিখা লক্ষ্মীনাথ বেজবৰুৱায়ো একেদৰে বিশ্বযুদ্ধত অসমীয়া লোকে সোৎসাহে ব্ৰিটিছক সহায় কৰিব লাগে বুলি আহ্বান জনাইছিল।\nজাতীয় বীৰ-বীৰাংগণাৰ জীৱনগাথা দৈনন্দিন জীৱনৰ তুচ্ছতাত আবদ্ধ নহয়, সেয়া হ’ল মহাকাব্যিক আয়তনত বিস্তৃত আৰু দৈৱিক মহিমাৰে উদ্ভাসিত।\nএকেদৰে -‘জয়দেউলৰ শিলত বুলালে সোণৰ গৰিমা বোল . . .’। জয়মতীয়ে মাটিৰ দেহা ত্যাগ কৰি জ্যোতিৰ দেহা গ্ৰহণ কৰিছে আৰু জাতীয় জীৱনটোকো সোণৰ গৰিমাৰে বুলাই ধন্য কৰিছে।\nদুয়োটা গীততে শোকে গুৰুত্বপূৰ্ণ ভূমিকা পালন কৰিছে। জ্যোতিপ্ৰসাদৰ গীতটোৰ শেষত আহ্বান জনোৱা হৈছে : ‘অসমৰ জীয়ৰী অসমৰ বোৱাৰী/এটুপি চকুলো যোৱা পেলাই।’ আনহাতে, শেষত ‘আজিও জয়া ইয়াতেই আছে/নুতুলিবা তেনে ৰোল’ বুলি কৈছে যদিও বিষ্ণুপ্ৰসাদৰ গীতটো শোকেৰে চপচপীয়া। এই শোকৰ চৰিত্ৰ কেনেকুৱা? ‘আজিও কুলিয়ে কলচীত বহি তোলে বিননিৰ ৰোল’ – এয়া হ’ল এক জাতীয় শোক। এয়া কোনো বিৰহ বেদনা, দুখৰ প্ৰকাশ নতুবা অসহায় বিলাপ নহয়। এই শোক হ’ল জাতিৰ আত্ম-আৱিষ্কাৰৰ প্ৰকাশ, এই চকুপানী হ’ল জাতিৰ সঞ্জীৱনী জল যাৰ পৰশত জাতিটো পুনৰুজ্জীৱিত হৈ উঠিব।\nএইখিনিতে আমি জ্যোতিপ্ৰসাদৰ ‘জয়মতীৰ আত্মাৰ উক্তি’ শীৰ্ষক স্বগতোক্তিধৰ্মী কবিতাটোৰ কিয়দংশ উল্লেখ কৰো (‘জ্যোতিপ্ৰসাদ ৰচনাৱলী’, পৃ. ৬৩৪) :\nকবিতাটোৰ শেষত জয়মতীয়ে কৈছে : ‘ময়ে মহাসতী / মই পুণ্যৱতী / ধ্ৰুৱতাৰকা সম জ্বলন্ত জ্যোতি’। একেদৰে বিষ্ণুপ্ৰসাদেও ‘সতী জয়মতী’ বুলি গীতটোত কৈছে। ‘জ্যোতিপ্ৰসাদ’ নামৰ কবিতাটোতো তেওঁ ‘জয়মতী’ ছবি সম্পৰ্কত লিখিছে : ‘ৰূপালী পটত/ জয়জয়কাৰে কৰি সতী জয়মতী/ আদৰ্শ ৰমণী মহাসতী . . .’। (বিষ্ণুপ্ৰসাদ ৰাভা ৰচনা সম্ভাৰ’, প্ৰথম খণ্ড, পৃ. ১৫৯) – এই ‘সতীত্ব’ৰ স্বৰূপটো কেনেকুৱা, ইয়াৰ সৈতে হিন্দুধৰ্মীয়-ব্ৰাহ্মণ্যবাদী সতীত্বৰ পাৰ্থক্য কেনেধৰণৰ? আমি কৈ আহিছো যে ৰত্নেশ্বৰ মহন্তৰ ‘সতী জয়মতী’গৰাকীৰ সতীত্ব হ’ল সীতা-সাৱিত্ৰীৰ সতীত্ব। ইয়াৰ সৈতে প্ৰগতিশীল জ্যোতিপ্ৰসাদ আৰু বিষ্ণুপ্ৰসাদৰ পাৰ্থক্য আছেনে? এটা কথা ঠিক যে সৰ্বভাৰতীয় প্ৰেক্ষাপটৰ দৰেই অসমীয়া সাংস্কৃতিক জাতীয়তাবাদো আছিল বৈষ্ণৱবাদী উপাদানেৰে ব্যঞ্জনাময়। আনহাতে, জ্যোতিপ্ৰসাদ আৰু বিষ্ণুপ্ৰসাদ দুয়োজনেই জীৱন আৰু চিন্তাৰ বিভিন্ন স্তৰত বৈষ্ণৱবাদৰদ্বাৰা গভীৰভাৱে প্ৰভাৱিত, শংকৰদেৱৰ প্ৰতি কিছু দূৰলৈ গুৰুবাদী মনোভাবেৰে আচ্ছন্ন – যদিও এই ক্ষেত্ৰত দুয়োৰে দৃষ্টিভংগী আছিল মূলতঃ সাংস্কৃতিক। এইবিলাক প্ৰসংগত বহল আলোচনা ইতিমধ্যে হৈছে। সি যি নহওক, জ্যোতিপ্ৰসাদ-বিষ্ণুপ্ৰসাদৰ ক্ষেত্ৰত জয়মতীৰ সতীত্বৰ ধাৰণাটো বৈষ্ণৱবাদৰপৰা ঘটা সাংস্কৃতিক সংক্ৰমণ হিচাপে ব্যাখ্যা কৰিব পৰা যায়। কিন্তু আমাৰ বোধেৰে ই বিষয়টোৰ জটিলতা কমোৱাতকৈ বঢ়াইহে তুলিব। কিয়নো সতীত্বৰ প্ৰশ্নটো বাদ দিলেও জ্যোতিপ্ৰসাদ-বিষ্ণুপ্ৰসাদৰ ৰচনাৰাজিত ধৰ্মীয় ভাষা আৰু প্ৰতীকীবাদৰ উপস্থিতি ইমান ব্যাপক যে তাক নিছক ‘ধৰ্মৰ অবৈধ অনুপ্ৰবেশ’ আখ্যাৰে সামৰি থোৱা অসম্ভৱ। ইয়াৰ বাবে আমি জাতীয়তাবাদৰ আন এক চৰিত্ৰলৈ লক্ষ্য কৰিব লাগিব।\nএতিয়া আমি পুনৰ বিষ্ণুপ্ৰসাদৰ আলোচ্য গীতটোৰ প্ৰসংগলৈ উভতি যাব বিচাৰিছো :\nইয়াত দেশৰ হকে জয়মতীৰ ত্যাগক মহিমান্বিত ৰূপত তুলি ধৰা হৈছে। ত্যাগ জাতীয়তাবাদৰ এটা মূল বস্তু : কিয়নো ত্যাগৰ মাধ্যমেৰেই অতীতৰ বীৰ-বীৰাংগণাই পৱিত্ৰ মাতৃভূমিক গৌৰৱমণ্ডিত ৰূপত আমাৰ হাতত গতাই দিছে, আৰু আজিৰ সন্তানসকলৰ ত্যাগৰ মাজেৰেই জাতিয়ে আত্ম-আৱিষ্কাৰ কৰিব লাগিব, আত্মপ্ৰতিষ্ঠা কৰিব লাগিব। আমাৰ বাবে জাতীয় ত্যাগৰ বাট ৰাজনীতিৰ নানা জটিলতা আৰু দ্বন্দ্ব-বিবাদেৰে পৰিপূৰ্ণ, কিন্তু অতীতৰ জাতীয় বীৰ-বীৰাংগণাসকলৰ ত্যাগ তেনে সকলো জঞ্জালৰপৰা মুক্ত। সেইসকলৰ ত্যাগ আৰু ছহিদি ঐহিক তুচ্ছতা-সীমাবদ্ধতাৰপৰা মুক্ত, আধিদৈৱিক; তেওঁলোকৰ যন্ত্ৰণা-বেদনাও দৈহিক নহয়, কাব্যিক। সেইবাবেই তেনে ত্যাগৰ বৰ্ণনাও বিমূৰ্ত। আনহাতে, জাতি তথা দেশৰ সত্তাটোৰ সৈতে জাতীয় বীৰ-বীৰাংগণাসকলৰ সম্পৰ্কটো তেনেই নিকট, ব্যক্তিগত – তেওঁলোকে পোনপটীয়াভাৱে জাতিৰ বেদীত ত্যাগৰ অৰ্ঘ অৰ্পণ কৰে।\nআমাৰ প্ৰশ্ন হ’ল : জ্যোতিপ্ৰসাদৰ এই দৃষ্টিভংগী আৰু বেজবৰুৱাৰ দৃষ্টিভংগীৰ মাজৰ পাৰ্থক্য কোনখিনিত? ডঃ গোহাঁইৰ পৰ্যবেক্ষণে বেজবৰুৱা বা অন্যান্যসকলৰ সদৃশ দৃষ্টিভংগীৰ ব্যাখ্যা আগ বঢ়াব পাৰিবনে? সি যি নহওক, সামগ্ৰিকভাৱে এটা কথা দৃঢ়তাৰে ক’ব পাৰি যে জয়মতী প্ৰতীকটোৰ মাধ্যমেৰে এফালেদি জাতীয় সংস্কৃতিৰ ওপৰত বৰ্ণবাদী মতাদৰ্শগত আধিপত্য যিদৰে প্ৰতিষ্ঠা কৰিব বিচৰা হৈছিল,ঠিক সেইদৰে অসমীয়া জাতীয় পৰিচয়টোক অসমৰ জনজাতীয় সমাজ,আদিবাসী-মুছলমানসকলৰপৰা পৃথক ৰূপত দাঙি ধৰিবলৈও চেষ্টা কৰা হৈছিল।\n(ৰচনাকাল : ১৩ ফেব্ৰুৱাৰি, ২০১৫)\nপূৰ্বৱৰ্তী লেখা অপ্ৰতিম চিন্তাধৰ : ষ্টিফেন হকিং ৷৷ গিৰীশ্চন্দ্ৰ ভট্টাচাৰ্য্য৷৷\nপৰৱৰ্তী লেখা অতিথিখানা৷৷ মানস প্ৰতিম ফুকন ৷৷


বিজেপিক সৰ্বোচ্চ দিও কিয় পৰাজিত হ’ল জী নিউজৰ স্বত্বাধিকাৰী সুভাষ চন্দ্ৰা ? - The Cross Current\nবিজেপিক সৰ্বোচ্চ দিও কিয় পৰাজিত হ’ল জী নিউজৰ স্বত্বাধিকাৰী সুভাষ চন্দ্ৰা ?\nৰাজ্যসভাৰ নিৰ্বাচনত ৰাজস্থানত কংগ্ৰেছে দেখুৱালে শক্তি ৷ মহাৰাষ্ট্ৰ , কৰ্ণাটক , হাৰিয়ানাত বিৰোধীৰ ক্ৰছ ভোটিঙ ৷ বিজেপিৰ মুখত হাঁহি ৷ চাওক ভাৰতৰ ৰাজনীতিৰ শেহতীয়া খবৰ –\nস্বতন্ত্ৰতাৰ বাবে সহযোগিতাৰ প্ৰয়োজন ৷ আমাক আৰ্থিকভাৱে সহযোগ কৰিব পাৰে তলৰ লিংকত ক্লিক কৰি – https://rzp.io/l/ZrpLsROos Visit: https://thecrosscurrent.in/ Follow Us Facebook: https://www.facebook.com/TheCrossCurrent YouTube: https://www.youtube.com/c/TheCrossCurrentYoutube Instagram: https://www.instagram.com/crosscu Twitter: https://twitter.com/CurrentCross #MPElection #rajasthan #IndianNationalCongress #maharashtra #hariyana #CrossVoting #BJPGovt #SubhashChandra #ZeeTV #thecrosscurrent @The CrossCurrent \nপ্ৰয়োজনীয় সংখ্যা থাকিও চাৰি ৰাজ্যত কেনেকৈ পৰাজিত হ’ল বিৰোধী?


চিকিৎসা বিজ্ঞানৰ চমৎকাৰ! মানৱ দেহত গাহৰিৰ কলিজা সফলতাৰে প্ৰতিষ্ঠাপন; গঢ়িলে ইতিহাস\nTransplant of pig heart into human body চিকিৎসা বিজ্ঞানৰ চমৎকাৰ! মানৱ দেহত গাহৰিৰ কলিজা সফলতাৰে প্ৰতিষ্ঠাপন; গঢ়িলে ইতিহাস\nTransplant of pig heart into human body চিকিৎসা বিজ্ঞানৰ জগতত প্ৰথমবাৰৰ বাবে ইতিহাস সৃষ্টি কৰি মানৱ দেহত সফলতাৰে প্ৰতিষ্ঠাপন কৰা হ’ল গাহৰিৰ কলিজা। বিশেষজ্ঞসকলে এই সফলতাৰ পাছত বিশ্বত অংগ দানক লৈ হোৱা সমস্যাৰ অৱসান ঘটিব বুলি আশা কৰিছে।\nসোমবাৰে বাল্টিমোৰৰ ইউনিভাৰ্ছিটি অফ মেৰিলেণ্ড মেডিকেল স্কুলৰ ফালৰ পৰা প্ৰকাশ কৰা এক বিবৃতিত কোৱা হৈছে যে যোৱা শুকুৰবাৰে ৫৭ বছৰীয়া এগৰাকী ব্যক্তিৰ দেহত গাহৰিৰ হৃৎপিণ্ড প্ৰতিষ্ঠাপন কৰা হৈছে।\nপ্ৰতিষ্ঠাপনৰ পূৰ্বে গাহৰিৰ হৃৎপিণ্ডটো জিনগতভাৱে পৰিৱৰ্তন কৰা হৈছিল।\nবৰ্তমান ৰোগীগৰাকী সুস্থ হৈ উঠিছে আৰু চিকিৎসকসকলে তেওঁৰ নতুন অংগই কিধৰণে কাম কৰিছে তাৰ প্ৰতি তীক্ষ্ণ দৃষ্টি ৰাখিছে।\nমানৱ শৰীৰৰ জন্তুৰ অংগ সংৰোপনৰ দিশত এই ঘটনা এক মাইলৰ খুটি হ’বলৈ আগবাঢ়িছে বুলি চিকিৎসকলে দাবী কৰিছে।\nইউনিভাৰ্ছিটি অফ মেৰিলেণ্ড মেডিকেল স্কুলৰ প্ৰকাশ কৰা ফটো।\nঅস্ত্ৰোপচাৰ কৰা চিকিৎসক বাৰ্টলে গ্ৰিফিথে কয় যে এয়া এক যুগান্তকাৰী অস্ত্ৰোপচাৰ আছিল। অংগৰ অভাৱ দূৰ কৰাৰ ক্ষেত্ৰত আমি আৰু এখোপ আগবাঢ়িলো।\nতেওঁ লগতে কয় যে আমি সাৱধানতাৰে খোজ দিছো। কিন্তু আমি আশাবাদী যে বিশ্বত এনে প্ৰথম অস্ত্ৰোপচাৰৰ ফলত আগন্তুক দিনত ৰোগীসকলৰ বাবে এক নতুন সম্ভাৱনা জগাই তুলিব।\nইউনিভাৰ্ছিটি অফ মেৰিলেণ্ড মেডিকেল স্কুলৰ ফালৰ পৰা জানিবলৈ দিয়া হৈছে যে ডেভিড বেনেট নামৰ ৰোগীগৰাকী যোৱা কেইমাহ ধৰি শয্যাশায়ী হৈ পৰিছিল। এটা যন্ত্ৰৰ সহায়ত তেওঁৰ হৃৎপিণ্ড চলি আছিল। তেওঁৰ শৰীৰে মানৱ দেহৰ হৃৎপিণ্ডৰ ঢপঢপনি সহিব নোৱাৰিলেহেঁতেন। সাধাৰণ অংগগ্ৰহণকাৰী দেহৰ অৱস্থাৰ অৱনতি ঘটিলে এনে পৰিস্থিতিৰ সৃষ্টি হয়।\nচিকিৎসক বাৰ্টলে গ্ৰিফিথৰ সৈতে ৰোগী ডেভিড বেনেট।\nঅংগ প্ৰতিষ্ঠাপনৰ পূৰ্বে ৰোগী ডেভিড বেনেটে কৈছিল,’’কথাটো এনেকুৱা যে হয় মৃত্যুক আকোঁৱালি ল’ব লাগিব নহ’লে এই অংগ প্ৰতিষ্ঠাপন কৰিব লাগিব। মই জীয়াই থাকিব বিচাৰো। মই এয়া জীৱন-মৃত্যুৰ শেষ ৰণ বুলি জানিছিলো, কিন্তু এই প্ৰতিষ্ঠাপন আছিল মোৰ বাবে অন্তিম বিকল্প।‘\nৰোগী ডেনেটে এতিয়া সুস্থ হৈ বিছনাৰ পৰা উঠি বহিবলৈ আশাৰে অপেক্ষা কৰিছে।\nউল্লেখ্য যে বহু কেইবছৰ পূৰ্বে অসমৰ এগৰাকী বিশিষ্ট চিকিৎসক ডাঃ ধনীৰাম বৰুৱাই মানৱ দেহত গাহৰিৰ কলিজা প্ৰতিষ্ঠাপনৰ প্ৰচেষ্টা চলাই বিতৰ্কৰ সন্মুখীন হৈছিল যদিও এতিয়া তেওঁৰ সেই প্ৰচেষ্টাকে সফলতাৰে ৰূপায়ন কৰি ইতিহাস গঢ়িলে আমেৰিকাৰ চিকিৎসা বিজ্ঞানীয়ে।


xukhdukh.com February 15, 2014\n১. পদ্মকাই হাজৰিকাৰ নেতৃত্বত গঠন হব নতুন আঞ্চলিক দল। নাম ৰখা হৈছে "অসম জাতীয়তাবাদী ঘোঁৰা দল"।\n"বিক্ৰীৰ বাবে সৰ্বক্ষণ ৰেডি!" টেগ লাইনটো খাটাঙ কৰি পদ্মকায়ে "নগদ দিয়ক, কিনি নিয়ক" মূলমন্ত্ৰেই এই দল আগবাঢ়িব বুলি মত প্ৰকাশ কৰিছে।\n২. সঞ্জয় চিঙে চিলাৰায় দিৱসত নিজকে কোঁচ ৰাজবংশী মানুহ বুলি ঘোষণা কৰাৰ পাছত, গঠন হব লগা কামতাপুৰ ৰাজ্যৰ প্ৰথম মুখ্যমন্ত্ৰী আসনখনৰ পৰা বিশ্বজিত ৰাই ককাইদেউ গাদীচ্যুত হব লগা হৈছে। সৰ্ব-ভাৰতীয় দলৰ অধীনত সৰ্ব-ভাৰতীয় কোঁচ মানুহকে হাইকামাণ্ডে এই চকীত বহোৱাব বুলি জানিব পাৰি বিশ্বকাই মূৰ্ছা যোৱাৰ গোপন খবৰ।\n৩. কালি সামৰণি পৰে গু.বি.ৰ বিশ্ববিদ্যালয় পীৰিতি সপ্তাহৰ। ভেলেণ্টাইন ডে উপলক্ষেই শেষ দিনাৰ সাংস্কৃতিক কাৰ্যসূচী চাবলৈ আহি পুৱতি নিশালৈকে এডেভেঞ্চাৰ কৰাৰ সুযোগ দিয়াৰ বাবে হিতাধিকাৰী সকলে ছাত্ৰ সন্থাৰ লগতে পঞ্জীয়কলৈ জ্ঞাপন কৰিলে হিয়া ভৰা কৃতজ্ঞতা। কালি ৰাতি কেম্পাচ তথা বাহিৰৰ ছাত্ৰাবাসে ছাত্ৰাবাসে কেইবাটাও মৰমীয়াল দুৰ্ঘটনা সংঘটিত হোৱাৰো গোপন খবৰ।\n৪. দিল্লীত কালি হাতে হাত ধৰি একেলগে বিধান সভাত ভোট দিলে হাতোৰা আৰু পদুমী পাৰ্টিয়ে। ভেলেণ্টাইন ডেৰ দিনাই এইদৰে প্ৰেমৰ ৰাজহুৱা প্ৰদৰ্শনে দুয়োৰে মাজত থকা অবৈধ সম্পৰ্কে ৰাজহুৱা কৰিলে বুলি টুটকীয়া মহলে মত প্ৰকাশ কৰিছে। এনেকৈ গোপন প্ৰেম পাপ্পাৰাজ্জিয়ে ধৰা পেলোৱাতকৈ সম্পৰ্কতো হোমৰ জুইৰ কাষত নিকপকপীয়া কৰি পেলোৱা ভাল হব বুলিও দিল্লীৰ মানুহে প্ৰকাশ কৰিছে।\n৫. মহন্তৰ জীয়েক পলুৱাৰ বাতৰিৰ ঢৌ মাৰ নাযাওতেই ডিব্ৰুগড়ৰ আৱৰ্ত ভৱনৰ পৰা এগৰাকী ৰাণীৰ পলায়নে অসমত চাঞ্চল্যৰ সৃষ্টি কৰিছে। ৰাজনীতি কৰা মানুহবোৰে খোলা-খুলিকৈ মঞ্চত উঠি ৰাইজক মুখামুখি হোৱাৰ সলনি লুকা-চুৰি-পলোৱা আদি কামত লিপ্ত থকাৰ বাবে সচেতন অসমীয়া গণমঞ্চই গৰিহণা দিছে। আৰু যতেই গোপন ততেই পাপ, পাপী মানুহৰ আকৌ লাজ কিহৰ বুলিও প্ৰশ্ন তুলিছে।\n৬. ৰেকিব আহমেদে চিলাৰায় দিৱসত হিন্দীতে দিলে ভাষণ। সৰ্ব-ভাৰতীয় কোঁচ মানুহে ভাষণ বুজিলেহে চিলাৰায় ৰাষ্ট্ৰীয় স্তৰ কি বিশ্বসভালৈ যাব বুলিও ৰেকিবদাই মত প্ৰকাশ কৰিলে। লগতে হাইকামাণ্ডৰ মানুহৰ লগত ছাঁৰ দৰে লাগি থকাৰ বাবে তেওঁক "অসমৰ শ্ৰেষ্ঠ ছাঁ" বঁটাৰ বাবে মনোনীত হোৱাৰো সুখবৰ পোৱা গৈছে।\n৭. অহা ১৭তাৰিখে পুনৰ অসম বন্ধৰ আহ্বান দিয়া বুলি জানিব পৰা গৈছে। ইমান সেৰেঙা-ফেটেঙাকৈ বন্ধ আহ্বান কৰিলে কেনেবাকৈ অসমীয়া মানুহৰ মাজত কৰ্ম সংস্কৃতি গঢ়ি উঠিব পাৰে বুলি আশংকা প্ৰকাশ কৰিছে সদৌ অসম কৰ্মচাৰী সংঘই। জাতি-মাটি-নাতি-ছাটি কিবা এটা, নহয় এটা সমস্যাক লৈ সঘনে বন্ধ আহ্বান কৰি থাকিলেহে অসমীয়াই অলপ আৰাম কৰিব পাৰে বুলি সন্থাই বিজ্ঞপ্তিযোগে জনাইছে।\n৮. ৰাজ্যসভাৰ বজাৰত বহুত বেছি লাভ কৰাৰ পাছতো সংগঠনটোলৈ প্ৰকৃত সহাঁৰি নিদিয়াত খৰ্গহস্ত হৈ পৰিছে আমছু।তেওঁলোকে অগৰুদ্দিনৰ আঁতৰ সংখ্যালঘু অধ্যুষিত অঞ্চলত নিষিদ্ধ কৰি দিব বুলিও ভাবুকি দিছে। পিছে পক্কা বেপাৰী অগৰুদ্দিন চাহাবে লোকচান হবলৈ নিদি অচিৰেই কিবা হেস্তনেস্ত কৰিবলৈ আৰ্থিক সহায় প্ৰদান কৰিব বুলিও আশা প্ৰকাশ কৰিছে।\n৯. অনুসূচিত জাতিৰ প্ৰমাণ পত্ৰ জালিয়াতি পোহৰলৈ অনাৰ বাবে সাংবাদিক সকলক গৰিহণা দিলে জাতি কল্যাণ পৰিষদে। এনে বিক্ৰীবাৰ্তাৰ যোগেদিয়েটো জাতিৰ নেতা সমূহ সৱল হব লাগিব বুলিও মত প্ৰকাশ কৰে। এনে চাৰ্টিফিকেট মুকলিকৈ বিক্ৰী কৰি সকলো জাতিৰ মানুহক সহায় কৰাটো কেতিয়াও দোষণীয় হব নোৱাৰে বুলিও পৰিষদে দাবী কৰিছে।\n১০. বিহু খাবলৈ হাত খৰছ দিয়াটো, পৰিয়ালৰ ডাঙৰ জনৰ দ্বায়িত্ব। এয়া অসমীয়া পৰম্পৰা। এতিয়া অসমত প্ৰগতি হৈছে, বিকাশ হৈছে। লৰাক তেল ভৰাবলৈ পইচা লাগে, ছোৱালীক ৰিচাৰ্জ কৰি দিবলৈকো। সেয়েহে "বহাগী ধনমনি আঁচনি"ৰে পকেটমানি দিয়া হব বুলি ঘোষণা কৰিলে ৰসাল গগৈয়ে। মানি পাৱাৰেই আচল পাৱাৰ বুলিও তেখেতে মন্তব্য কৰে।\nBy xukhdukh.com on February 15, 2014


পৃথিৱীৰ ভূগোল | সমাজ বিজ্ঞান | দশম শ্ৰেণী | Social Science | Class X\nSeptember 3, 2021 September 26, 2021 AdminClass X, NCERT Solutions- অসমীয়া মাধ্যম, সমাজ বিজ্ঞান - দশম শ্ৰেণীclass 10, class x, geography, notes, social science, solution, অসমীয়া মাধ্যম, দশম শ্ৰেণী, পৃথিৱীৰ ভূগোল, ভূগোল, সমাজ বিজ্ঞান, সমাধান\nইয়াত অসমীয়া মাধ্যমৰ, সমাজ বিজ্ঞান বিষয়ৰ, প্ৰশ্নৰ উত্তৰ সমূহ দিয়া হৈছে ৷ দশম শ্ৰেণীৰ, ভূগোল খণ্ডৰ অধ্যায়- ৩ পৃথিৱীৰ ভূগোল ( Geography of the World) পাঠটিত থকা প্ৰশ্নৰ উত্তৰ সমূহ ইয়াত পাব |\nপৃথিৱীৰ ভূগোল – অনুশীলনী\n১। পৃথিৱীৰ স্থলমণ্ডল আৰু জলমণ্ডলৰ বিষয়ে চমুকৈ লিখা।\nউত্তৰ – শিল, বালি, মাটি, মণিক আদিৰদ্বাৰা গঠিত পৃথিৱীৰ স্থলভাগকে স্থলমণ্ডল বোলা হয়। ই ভূপৃষ্ঠৰ প্রায় ২৯ শতাংশ আগুৰি আছে। স্থলমণ্ডলতে আমি পৃথিৱীৰ পাহাৰ-পর্বত, মালভূমি, সমভূমি, নদী- উপত্যকা, উপকূল আদি দেখিবলৈ পাওঁ। এই স্থলভাগক ৭খন মহাদেশত বিভক্ত কৰিব পাৰি – এছিয়া, ইউৰোপ, আফ্ৰিকা, উত্তৰ আমেৰিকা, দক্ষিণ আমেৰিকা, ওচেনিয়া আৰু এন্টাৰ্কটিকা ৷ উল্লেখযোগ্য যে পৃথিৱীৰ মুঠ স্থলভাগৰ ৬৭ শতাংশ উত্তৰ গোলাৰ্ধত অৱস্ৱিত ৷\nপৃথিৱীৰ সাগৰ-মহাসাগৰবোৰে ইয়াৰ জলমণ্ডল গঠন কৰিছে। জলমণ্ডলে ভূ-পৃষ্ঠৰ প্রায় ৭১ শতাংশ আগুৰি আছে। স্থলমণ্ডলত থকা নদ-নদী, হ্রদ আদি জলাশয়বোৰো জলমণ্ডলৰ অন্তৰ্গত ৷ জলমণ্ডলৰ অধিকাংশই ৫খন মহাসাগৰে সামৰি লৈছে ৷ মহাসাগৰ কেইখন হ’ল – প্ৰশান্ত মহাসাগৰ, আটলান্টিক মহাসাগৰ, ভাৰত মহাসাগৰ, দক্ষিণ মহাসাগৰ আৰু উত্তৰ মহাসাগৰ ৷ জলমণ্ডলৰ প্ৰায় ৫৭ শতাংশ দক্ষিণ গোলাৰ্ধত অৱস্ৱিত ৷\n৩। মহাসাগৰৰ তলিভাগৰ ভূ-অৱয়ব সম্পর্কে চমুকৈ লিখা।\nউত্তৰ – মহাসাগৰৰ তলিভাগৰ ভূ-প্রকৃতি অসমান। ইয়াৰ তলিভাগ শৈলসিৰা, দ্রোণী, সামুদ্রিক টিলা, খাত আদিয়ে ওখোৰা-মোখওৰা কৰি ৰাখিছে। গড় হিচাপে মহাসাগৰৰ গভিৰতা প্রায় ৪০০০ মিটাৰ। স্থলমণ্ডল আৰু জলমণ্ডলৰ সংযোগৰেখাৰ পৰা মহাসাগৰৰ মাজভাগলৈ ক্ৰমান্বয়ে গভৰিতা বৃদ্ধি পায় আৰু বিভিন্ন প্রকাৰৰ অৱয়ব পোৱা যায়। সাধাৰণতে উপকুলৰ পৰা সাগৰ-মহাসাগৰৰ মাজ ভগলৈ যথাক্রমে মহীসোপান , মহীঢাল, গভীৰ সমুদ্রতল, সমুদ্রতলীয় দ্রোণী, সামুদ্রিক শৈলসিৰা আৰু দ্বীপ আৰু গভীৰ সমুদ্রখাত পোৱা যায় ।\nচিত্ৰ – মহীসোপান আৰু মহীঢাল\n৪। মহাসাগৰ আৰু মহাদেশসমূহৰ বিতৰণ সম্পর্কে চমুকৈ লিখা।\nউত্তৰ – ভূপৃষ্ঠৰ প্ৰায় ২৯ শতাংশ স্থলভাগ আৰু বাকী ৭১ শতাংশ জলভাগ ৷ জলমণ্ডল আৰু স্থলমণ্ডল দুয়োটা অংশই ইটোৱে সিটোক বিভাজিত কৰি মাজে মাজে সোমাই আছে। অৱশ্যে কাস্পিয়ান, মৰু আৰু আৰৱ সাগৰক বাদ দি পৃথিৱীৰ আটাইকেইখন সাগৰ-মহাসাগৰ ইখনে-সিখনৰ লগত সংযোগ স্থাপন কৰি আছে।\nস্থলমণ্ডলটো পানীৰে চাৰিওফালে আগুৰি আছে আৰু চাৰিটা বৃহৎ অংশত বিভাজিত হৈ আছে –\nপ্রথম অংশ – এই অথশটো এছিয়া, ইউৰোপ আৰু আফ্রিকা মহাদেশেৰে গঠিত;\nদ্বিতীয় অংশ – এই অংশটো উওৰ আমেৰিকা আৰু দক্ষিণ আমেৰিকা মহাদেশৰে গঠিত;\nতৃতীয় অংশ – এই অংশটো ওছেনিয়া মহাদেশেৰে গঠিত আৰু\nচতুর্থ অংশ – এই অংশটো এন্টার্কটিকা মহাদেশেৰে গঠিত।\nএই ৭খন মাহাদেশক পাঁচখন মহাসাগৰে আগুৰি আছে ৷ প্রশান্ত মহাসাগৰ এছিয়া মহাদেশ আৰু উত্তৰ আমেৰিকা আৰু দক্ষিণ আমেৰিকা মহাদেশৰ মাজত অৱস্থিত; আটলান্টিক মহাসাগৰ উত্তৰ আমেৰিকা আৰু দক্ষিণ আমেৰিকা মহাদেশ আৰু ইউৰোপ আৰু আফ্রিকা মহাদেশৰ মাজত অৱস্থিত; ভাৰত মহাসাগৰ এছিয়া মহাদেশৰ দক্ষিণত, আফ্রিকা মহাদেশৰ পূবত আৰু ওছেনিয়া মহাদেশৰ পশ্চিমত অৱস্থিত। উত্তৰ মহাসাগৰ উত্তৰ আমেৰিকা, ইউৰোপ আৰু এছিয়া মহাদেশৰ উত্তৰে অৱস্থিত; আৰু দক্ষিণ মহাসাগৰ দক্ষিণ আমেৰিকা, আফ্রিকা আৰু ওছেনিয়া মহাদেশৰ দক্ষিণে অবস্থিত। উল্লেখযোগ্য যে জলমণ্ডলৰ বৃহৎ অংশই (৫৭ শতাংশ) দক্ষিণ গোলার্ধত অৱস্থিত। আনহাতে, স্থলভাগৰ বৃহৎ অংশ (৬৭ শতাংশ) উত্তৰ গোলার্ধত অৱস্থিত।\n৫। পৃথিৱীৰ স্থলভাগৰ উপৰিভাগত থকা ভূ-অৱয়বসমূহৰ বিষয়ে চমুকৈ লিখা।\nউত্তৰ – পৃথিৱীৰ স্থলভাগৰ উপৰিভাগ অসমান ৷ ইপর্বত পহাৰ, মালভূমি, সমভূমি আদিৰে ভৰা ৷ এনে কাৰণতে মহাদেশসমূহৰ সকলোতে ভূপ্রকৃতি একেধৰণৰ নহয়। এক নির্দিষ্ট স্থানৰ অৱয়বৰ বৈশিষ্ট্য সাপেক্ষে ভূপ্রকৃতিৰ তাৰতম্য ঘটে। মাহাদেশবোৰৰ বিশ্লেষণ কৰিলে দেখা যায় যে প্ৰায় বোৰতে সুউচ্চ পর্বতমালা বিৰাজ কৰিছে ৷ উদাহৰণস্বৰূপে এছিয়া মহাদেশত অৱস্থিত হিমালয় পর্বতশ্ৰেণীৰ ৮,৮৪৮ মিটাৰ ওখ এভাৰেষ্ট শৃংগ হৈছে বিশ্বৰ সবাতোকৈ ওখ শৃংগ। পৃথিৱীৰ দ্বিতীয় উচ্চতম শৃংগ এছিয়া মহাদেশতে অৱস্থিত আনহাতে এছিয়া মহাদেশতে বিশ্বৰ উচ্চতম মালভূমি পামিৰ মালভূমিৰ লগতে বহুতো সুউচ্চ মালভূমি থকা পৰিলক্ষিত হয়। তদুপৰি নদী উপত্যকাবোৰো ভূপৃষ্ঠৰ এক অতি গুৰুত্বপূর্ণ ভূ-অৱয়ৱ। সমগ্র মহাদেশবোৰৰ মাজেৰে বৃহৎ সমভূমিসমূহ বিস্তৃত হৈ থকাৰ বিপৰীতে সীমান্ত অঞ্চলত উপকূলীয় সমভূমিসমূহৰ উপস্থিতিয়ে মহাদেশসমূহৰ ভূ-অৱয়ৱ অসমান কৰি ৰাখিছে।\n৬। এছিয়া মহাদেশৰ প্রাকৃতিক বৈশিষ্ট্যসমূহ চমুকৈ আলোচনা কৰা।\nউত্তৰ – এছিয়া মহাদেশখন সুউচ্চ পর্বতশ্রেণী, মালভূমি, নদী উপত্যকা, নিম্নভূমি, উপকূলীয় সমভূমি, মহাসাগৰীয় দ্বীপ, মৰুভূমি আদিৰে আৱৰা। মহাদেশখনৰ মধ্য অংশ পর্বত আৰু মালভূমিৰে ভৰা। পর্বতশ্রেণীসমূহৰ ভিতৰত মহাদেশখনৰ পশ্চিম সীমাত উত্তৰ-দক্ষিণাকৈ থকা ইউৰাল পর্বতমালা, মধ্যাংশত পূবা-পশ্চিমাকৈ বিস্তৃত পৃথিৱীৰ সর্বোচ্চ হিমালয় পর্বতমালা, কাৰাকোৰাম পর্বতমালা, কুনলুন পর্বতমালা, আলটাইন পর্বতমালা, টিয়েনচান পর্বতমালা, আলটাই পর্বত, আৰাৱলী পর্বত আদি বিশেষভাৱে উল্লেখযোগ্য। আনহাতে, মালভূমিৰ ভিতৰত তিব্বত মালভূমি, পৃথিৱীৰ উচ্চতম পামিৰ মালভূমি, ছাইবেৰিয়া মালভূমি, মংগোলীয়া মালভূমি, দাক্ষিণাত্য মালভূমি, আৰব মালভূমি, ইৰাণ মালভূমি আদিয়েই প্রধান।\nপর্বত, পাহাৰ আৰু মালভূমিয়ে সৃষ্টি কৰা উচ্চভূমি অঞ্চলৰ পৰা বহু ডাঙৰ নদীৰ উৎপত্তি হৈ উত্তৰ, দক্ষিণ আৰু পূব দিশত থকা সাগৰ-মহাসাগৰলৈ বৈ গৈ একবাখনো সাৰুৱা সমভূমি আৰু ব-দ্বীপৰ সৃষ্টি কৰিছে। বিশেষভাৱে উল্লেখযোগ্য নদীসমূহৰ ভিতৰত মহাদেশখনৰ প্ৰায় দক্ষিণ-মধ্য অংশত থকা সিন্ধু, গংগা আৰু ব্রহ্মপুত্র; উত্তৰ অংশত থকা ইয়েনিছি, ওবি আৰু লেনা; পূব অংশত থকা আমুৰ, হোৱাংহো, ইয়াংজে কিয়াং আৰু চিকিয়াং; আৰু দক্ষিণ আৰু দক্ষিণ-পূবত থকা নর্মদা, তাপ্তি, মহানদী, গোদাবৰী, কৃষ্ণা, কাবেৰী, বৰাক, মে’নাম, ইৰাৱতী, মেকং আদি প্রধান। এছিয়া মহাদেশত সৰু-ডাঙৰ বহুতো হ্রদ আছে। ইয়াৰ ভিতৰত বলখাচ, বৈকাল, চিল্কা, চম্বৰ, ডাল, পুলিকট, কল্লেৰু, লোকটক আদি হ্রদ বিশেষভাৱে উল্লেখযোগ্য। ইয়াৰোপৰি গোবি, থৰ আৰু আৰব মৰুভূমিও এছিয়া মহাদেশতে অৱস্থিত।\n৭। কাৰণ দৰ্শাই উত্তৰ লিখা ?\n(ক) পৃথিৱীৰ মুঠ জনসংখ্যা প্রায় ৯০ শতাংশই উত্তৰ গোলার্ধত থুপ খাই আছে কিয় ?\nউত্তৰ – স্থলভাগৰ বৃহৎ অংশ প্ৰায় ৬৭ শতাংশ উত্তৰ গোলার্ধত অৱস্থিত। সেয়ে পৃথিৱীৰ মুঠ জনসংখ্যা প্রায় ৯০ শতাংশই উত্তৰ গোলার্ধত থুপ খাই আছে ৷\n(খ) এন্টার্কটিকা মহাদেশত মানুহৰ স্থায়ী বসতি নাই কিয় ?\nউত্তৰ – এন্টার্কটিকা মহাদেশখন দক্ষিণ মেৰুত অৱস্থিত ৷ মহাদেশখনৰ সমগ্ৰ অঞ্চল বছৰটোৰ প্ৰায় সময়তে বৰফে আবৰি থাকে বাবে মানুহ বসবাস কৰা উপযোগী নহয় ৷ সেয়েহে এন্টার্কটিকা মহাদেশত মানুহৰ স্থায়ী বসতি নাই ৷\n৮। তলৰ প্রশ্নবোৰৰ চমু উত্তৰ দিয়া ?\n(ক) এছিয়া আৰু ইউৰোপ মহাদেশৰ মাজত থকা প্রাকৃতিক সীমা কিহে সৃষ্টি কৰিছে ?\nউত্তৰ – এছিয়া আৰু ইউৰোপ মহাদেশৰ মাজত থকা প্রাকৃতিক সীমাইউৰাল পৰ্বতমালা আৰু ইউৰাল নদীয়ে সৃষ্টি কৰিছে ৷\n(খ) পৃথিৱীৰ দীর্ঘতম পর্বতমালা কোনটো আৰু ক’ত অৱস্থিত ?\nউত্তৰ – পৃথিৱীৰ দীর্ঘতম পৰ্বতমালাটো হ’ল এণ্ডিজ পৰ্বতমালা আৰু ই দক্ষিণ আমেৰিকা মহাদেশৰ পশ্চিমাংশত অৱস্থিত ৷\n(গ) মাটিকালিৰ ভিত্তিত পৃথিৱীৰ বৃহত্তম আৰু ক্ষুদ্রতম মহাদেশৰ নাম লিখা।\nউত্তৰ – মাটিকালিৰ ভিত্তিত পৃথিৱীৰ বৃহত্তম আৰু ক্ষুদ্রতম মহাদেশৰ নাম হ’ল ক্ৰমে এছিয়া আৰু ওচেনিয়া মহাদেশ ৷\n(ঘ) পৃথিৱীৰ কোনখন দেশ কোন দুখন মহাদেশলৈ বিস্তৃত ?\nউত্তৰ – ৰাছিয়া এছিয়া আৰু ইউৰোপ দুয়োখন মাহাদেশতে বিস্তৃত হৈ আছে ৷\n(ঙ) মাটিকালিৰ ভিত্তিত পৃথিৱীৰ বৃহত্তম আৰু ক্ষুদ্রতম দেশৰ নাম লিখা।\nউত্তৰ – মাটিকালিৰ ভিত্তিত পৃথিৱীৰ বৃহত্তম আৰু ক্ষুদ্রতম দেশৰ নাম হ’ল ক্ৰমে ৰাছিয়া আৰু ভেটিকান চিটি ৷\n(চ) উত্তৰ আমেৰিকা মহাদেশৰ প্ৰধান পর্বত শ্ৰেণীটোৰ নাম কি? ই মহাদেশৰ কোন অংশত অৱস্থিত ?\nউত্তৰ – উত্তৰ আমেৰিকা মহাদেশৰ প্ৰধান পর্বত শ্ৰেণীটোৰ নাম হ’ল ৰকি পৰ্বতমালা ৷ ই মহাদেশৰ পশ্চিম অংশত অৱস্থিত ৷\n(ছ) পৃথিৱীৰ বৃহত্তম মৰুভূমি কোনখন আৰু ই ক’ত অৱস্থিত ?\nউত্তৰ – পৃথিৱীৰ বৃহত্তম মৰুভূমিখনহ’ল চাহাৰা মৰুভূমি ৷ ই আফ্ৰিকা মাহাদেশৰ দক্ষিণ অংশত অৱস্থিত ৷\n(জ) এছিয়া মহাদেশৰ দুখনকৈ উত্তৰ দিশলৈ প্রবাহিত আৰু পূব দিশলৈ প্রবাহিত নদীৰ নাম লিখা ৷\nউত্তৰ – এছিয়া মহাদেশৰ উত্তৰ দিশলৈ প্রবাহিত দুখন নদীৰ নাম – ওবি আৰু লেনা ৷ আৰু পূব দিশলৈ প্রবাহিত দুখন নদীৰ নাম – আমুৰ আৰু হোৱাংহো ৷\n(ঝ) অষ্ট্রেলিয়াৰ একোখনকৈ প্রধান পর্বতশ্রেণী, নদী আৰু মৰুভূমিৰ নাম লিখা।\nউত্তৰ – অষ্ট্রেলিয়াৰ এখন প্রধান পর্বতশ্রেণীৰ নাম – গ্ৰেট ডিভাইডিং ৰেঞ্জ ,\nঅষ্ট্রেলিয়াৰ এখন প্রধান নদীৰ নাম – মূৰে নদী,\nঅষ্ট্রেলিয়াৰ এখন প্রধান মৰুভূমিৰ নাম – গ্ৰেট ভিক্টোৰিয়া ৷\n(ঞ) ইউৰোপ মহাদেশৰ অন্তৰ্গত তথা ভূমধ্যসাগৰীয় অঞ্চলত অৱস্থিত তিনিখন দেশৰ নাম লিখা।\nউত্তৰ – ইউৰোপ মহাদেশৰ অন্তৰ্গত তথা ভূমধ্যসাগৰীয় অঞ্চলত অৱস্থিত তিনিখন দেশৰ নাম নাম হ’ল – গ্ৰীচ, ফ্ৰান্স আৰু ইটালী ৷\n৯। চমুটোকা লিখা ?\nউত্তৰ – মহাদেশীয় বিস্থাপন বা সঞ্চাৰণ সূত্র অনুসৰি আদিতে, অর্থাৎ আজিৰ পৰা প্রায় ৩০০ নিযুত বছৰ পূৰ্বে পৃথিৱীখনৰ স্থলমণ্ডল একত্ৰিত হৈ আছিল আৰু ইয়াৰ চাৰিওফালে জলমণ্ডলে আগুৰি আছিল। পৃথিৱীৰ এই অৱস্থাত থকা স্থলমণ্ডলটোক পেঞ্জিয়া বোলা হয় ৷\nউত্তৰ – উত্তৰ মহাসাগৰ পৃথিৱীৰ ক্ষুদ্রতম মহাসাগৰ। ইয়াৰ আকাৰ প্রায় ১৪ নিযুত বর্গ কিলোমিটাৰ উত্তৰ মহাসাগৰখন উত্তৰ মেৰুৰ চাৰিওফালে বিস্তৃত বাবে ইয়াৰ আকৃতি ঘূৰণীয়া। এছিয়া, ইউৰোপ আৰু উত্তৰ আমেৰিকা মহাদেশৰ উত্তৰাংশই উত্তৰ মহাসাগৰক আগুৰি আছে । ইয়াৰ তলিৰ গড় গভীৰতা প্রায় ৩৫০০ মিটাৰ। উত্তৰ মেৰু অঞ্চলত অৱস্থিত বাবে বছৰটোৰ বেছিভাগ সময়েই উত্তৰ মহাসাগৰখন ডাঠ ফেৰে ঢাক খাই কানাডা থাকে।\n(গ) ওছেনিয়া মহাদেশ\nউত্তৰ – অষ্ট্রেলিয়া মহাদ্বীপক কেন্দ্ৰ কৰি দক্ষিণ-পশ্চিম প্রশান্ত মহাসাগৰত অৱস্থিত নিউজিলেণ্ড, টাছমানিয়া, নিউগিনি আদি বহুতো সৰু-ডাঙৰ দ্বীপসমূহক লৈ ওছেনিয়া মহাদেশ গঠিত। এই মহাদেশখন এছিয়া মহাদেশৰ দক্ষিণে সম্পূর্ণভাৱে পৃথিৱীৰ দক্ষিণ গোলার্ধত অৱস্থিত। মহাদেশখনৰ মুঠ মাটিকালি প্রায় ৮ নিযুত বর্গ কিলোমিটাৰ । অষ্ট্রেলিয়াই এই ক্ষুদ্রতম মহাদেশৰ বৃহত্তম দেশ ৷ এই মহাদেশৰ উত্তৰে দক্ষিণ-পূর্ব এছিয়াৰ জাভা, চুমাত্রা, ছেলেবিচ দ্বীপসমূহ আৰু প্রশান্ত মহাসাগৰ; দক্ষিণে দক্ষিণ মহাসাগৰ; পূবে প্রশান্ত মহাসাগৰ আৰু পশ্চিমে ভাৰত মহাসাগৰ। অষ্ট্রেলিয়া আৰু নিউজিলেণ্ডকে ধৰি ওছেনিয়া মহাদেশৰ মুঠতে ১৪খন দেশ আছে। ওছেনিয়া মহাদেশৰ মুঠ জনসংখ্যা হ’ল প্রায় ৩৮ নিযুত।\n(ঘ) এছিয়া মহাদেশৰ নদ-নদী\nউত্তৰ – এছিয়া পৃথিৱীৰ সৰ্ববৃহৎ মহাদেশ ৷ ইয়াৰ পর্বত, পাহাৰ আৰু মালভূমিয়ে সৃষ্টি কৰা উচ্চভূমি অঞ্চলৰ পৰা বহু ডাঙৰ নদীৰ উৎপত্তি হৈ উত্তৰ, দক্ষিণ আৰু পূব দিশত থকা সাগৰ-মহাসাগৰলৈ বৈ গৈছে । বিশেষভাৱে উল্লেখযোগ্য নদীসমূহৰ ভিতৰত মহাদেশখনৰ প্ৰায় দক্ষিণ-মধ্য অংশত থকা সিন্ধু, গংগা আৰু ব্রহ্মপুত্র; উত্তৰ অংশত থকা ইয়েনিছি, ওবি আৰু লেনা; পূব অংশত থকা আমুৰ, হোৱাংহো, ইয়াংজে কিয়াং আৰু চিকিয়াং; আৰু দক্ষিণ আৰু দক্ষিণ-পূর্বত থকা নর্মদা, তাপ্তি, মহানদী, গোদাবৰী, কৃষ্ণা, কাবেৰী, বৰাক, মে’নাম, ইৰাৱতী, মেকং আদি প্রধান।\n(ঙ) আফ্রিকা মহাদেশৰ হ্রদসমূহ\nউত্তৰ – আফ্ৰিকা পৃথিৱীৰ দ্বিতীয় বৃহতম মহাদেশ ৷ প্ৰায় ৩০ নিযুত বৰ্গ কিলোমিটাৰ মাটিকালিৰ এই মহাদেশখন বহু নদী-হ্রদেৰে ভৰা। হ্রদসমূহৰ ভিতৰত ভিক্টোৰিয়া, এলবার্ট, টাংগানিকা, চাড, ভোল্টা, ন্যাচা, কেব’ৰা বাচ্চা, মালাৱি, টুৰ্কানা, কিভু, কোচ্চৌ, এব্বে আদি উল্লেখযোগ্য।\n(চ) ইউৰোপ মহাদেশৰ নদ-নদী\nউত্তৰ – ইউৰোপ মহাদেশখন পৃথিৱীৰ উত্তৰ গোলাৰ্ধৰ অন্তৰ্গত ৷ মহাদেশখনত বহু নদ-নদী, হ্রদ আদিৰে ভৰা। নদীসমূহৰ ভিতৰত স্পেইনৰ এলব্রো; ফ্রান্সৰ ৰোণ আৰু চেইন; জার্মানীৰ ৰাইন আৰু এল্বে ; পোলেণ্ডৰ ওডাৰ আৰু ভিষ্টুলা; অষ্ট্রিয়া, হাংগেৰী আৰু ৰোমানিয়াৰ ডানিয়ুব; বেলাৰুচ আৰু ইউক্রেইনৰ নিপাৰ; ইটালীৰ পো; গ্রেট ব্রিটেইনৰ থেমচ; ৰাছিয়াৰ ডন, ভল্পা আৰু ইউৰাল আদি বিশেষভাৱে উল্লেখযোগ্য। হ্রদসমূহৰ ভিতৰত ওনেগা, লেড’গা, চুডস্ক’য়ে, ভেনার্ন আদি উল্লেখনীয়।\n(ছ) আপেলেছিয়ান উচ্চভূমি অঞ্চল\nউত্তৰ – উত্তৰ আমেৰিকা মাহাদেশক প্ৰাকৃতিকভাৱে চাৰিটা ভাগত বিভক্ত কৰিব পাৰি ৷ এই চাৰিটা ভাগৰ এটা ভাগ হ’ল আপেলেছিয়ান উচ্চভূমি অঞ্চল ৷ এই অঞ্চলটো মহাদেশখনৰ পূব অংশত অৱস্থিত ৷ এই অঞ্চলটো ভগ্ন মালভূমিৰে গঠিত হোৱা বাবে ওখোৰা-ওখোৰা ৷ আপেলেছিয়ান উচ্চভূমিৰ পূবে আটলান্টিক মহাসাগৰৰ উপকূলীয় অংশত উত্তৰে ন’ভাস্কটিয়াৰ পৰা দক্ষিণে পানামালৈকে এক বিস্তৃত উপকূলীয় সমতল ভূমি আছে।\n(জ) উত্তৰ আমেৰিকা মহাদেশৰ হ্রদসমূহ\nউত্তৰ – উত্তৰ আমেৰিকা পৃথিৱীৰ তৃতীয় বৃহত্তম মহাদেশৰ ৷উত্তৰ আমেৰিকা মহাদেশত বহুতো নদ-নদী আৰু হ্রদ আছে। মহাদেশখনৰ প্রধান হ্রদসমূহ হ’ল ছুপেৰিওৰ, হুৰ’ন,মিচিগান, এৰি, ওন্টেৰিও, গ্রেট বিয়াৰ, গ্রেট শ্লেভ, উইনিপেগ আৰু গ্রেট ছল্ট।\n১০। পার্থক্য লিখা ?\n(ক) মহীসোপান আৰু মহীঢাল\nউত্তৰ – উপকূলৰ চাৰিওকাষে থকা সাগৰ-মহাসাগৰৰ অগভীৰ অংশকে মহীসোপান বোলে । ই উপকূলৰ পৰা প্রায় ২০০ মিটাৰ পৰ্য্যন্ত বিস্তৃত ৷\nআনহাতে, মহীসোপানৰ পিছৰ যথেষ্ট গভীৰ অংশটোক মহীঢাল বোলা হয়। ই উপকূলৰ পৰা প্রায় ২০০০ মিটাৰ পৰ্য্যন্ত বিস্তৃত ৷\n(খ) এভাৰেষ্ট শৃংগ আৰু গডউইন অষ্টিন শৃংগ\nউত্তৰ – এভাৰেষ্ট শৃংগহ’লএছিয়া মহাদেশৰ হিমালয় পর্বতশ্রেণীৰ অন্তৰ্গত পৃথিৱীৰ উচ্চতম শৃংগ । ইয়াৰ উচ্চতা ৮,৮৪৮ মিটাৰ ৷\nআনহাতে গডউইন অষ্টিন শৃংগহ’ল এছিয়া মহাদেশৰে কাৰাকোৰাম পর্বতমালাৰ অন্তৰ্গত পৃথিৱীৰ দ্বিতীয় উচ্চতম শৃংগ ৷ ইয়াৰ উচ্চতা ৮,৬১১ মিটাৰ ৷\n(গ) ওছেনিয়া মহাদেশ আৰু এন্টার্কটিকা মহাদেশ\nআনহাতে, এন্টার্কটিকা মহাদেশখন দক্ষিণ মেৰুত অৱস্থিত ৷ মহাদেশখনৰ সমগ্ৰ অঞ্চল বছৰটোৰ প্ৰায় সময়তে বৰফে আবৰি থাকে বাবে মানুহ বসবাস কৰা উপযোগী নহয় ৷ এন্টার্কটিকা মহাদেশত মানুহৰ\nস্থায়ী বসতি নাই ৷\n(ঘ) গোবি মৰুভূমি আৰু আটাকামা মৰুভূমি\nউত্তৰ – গোবি মৰুভূমি এছিয়া মহাদেশত অৱস্থিত ৷ এইখন এখন শিতল মৰুভূমি ৷\nআনহাতে আটাকামা মৰুভূমি দক্ষিণ আমেৰিকাত অৱস্থিত ৷ এইখন এখন উষ্ণ মৰুভূমি ৷\n১১। শুদ্ধ উত্তৰটো বাছি উলিওৱা ?\n(ক) পৃথিৱীৰ দ্বিতীয় বৃহত্তম মহাসাগৰ কোনখন ?\n(১) প্রশান্ত মহাসাগৰ\n(২) ভাৰত মহাসাগৰ\nউত্তৰ – (৩) আটলান্টিক মহাসাগৰ\n(খ) পৃথিৱীৰ ক্ষুদ্রতম মহাদেশ কোনখন ?\n(২) ইউৰোপ মহাদেশ\n(৪) ওছেনিয়া মহাদেশ\nউত্তৰ – (৩) এন্টার্কটিকা মহাদেশ\n(গ) ফলেণ্ড দ্বীপটো কোন মহাসাগৰত অৱস্থিত ?\n(১) আটলান্টিক মহাসাগৰ\n(২) উত্তৰ মহাসাগৰ\n(৩) প্রশান্ত মহাসাগৰ\n(৪) ভাৰত মহাসাগৰ\nউত্তৰ – (১) আটলান্টিক মহাসাগৰ\n(২) লোহিত সাগৰ\n(৪) আৰব সাগৰ\nউত্তৰ – (২) লোহিত সাগৰ\n(ঙ) এছিয়া আৰু ইউৰোপ মহাদেশক প্রাকৃতিকভাৱে কিহে পৃথক কৰিছে?\n(১) ইউৰাল পর্বতমালা\n(২) ককেচাচ পর্বত\n(৪) ভল্লা নদী\nউত্তৰ – (১) ইউৰাল পর্বতমালা\n(চ) ইকুৱেৰ্ডৰ কোনখন মহাদেশত অৱস্থিত ?\nউত্তৰ – (২) দক্ষিণ আমেৰিকা\n(২) চাও পাওলো\nউত্তৰ – (৩) ব্রাছিলিয়া\nঅধ্যায়- ৩ পৃথিৱীৰ ভূগোল – Notes (অতিৰিক্ত প্ৰশ্নোত্তোৰ )\nPrevious Previous post: পৰিৱেশ আৰু পৰিৱেশৰ সমস্যা\nNext Next post: বংগ বিভাজন (১৯০৫-১৯১১) আৰু স্বদেশী আন্দোলন\n9 Replies to “পৃথিৱীৰ ভূগোল”


Antadol Tablet in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Antadol Tablet ar byavahar, ppali, parshwakriya, upkaar, kriya-pratikriya aaru satarkatabani\nAntadol Tablet की जानकारी\nAntadol Tablet ৰ লাভ আৰু ব্যৱহাৰসমূহ- Antadol Tablet Benefits & Uses in Assamese- Antadol Tablet ar laabh aaru byavaharsamuh\nAntadol Tablet ৰ পালি আৰু সেয়া কেনেদৰে ল'ব- Antadol Tablet Dosage & How to Take in Assamese - Antadol Tablet ar paali aaru xeya kenedore lobo\nAntadol Tablet ৰ পাৰ্শ্চক্ৰিয়াসমূহ- Antadol Tablet Side Effects in Assamese- Antadol Tablet ar parshwakriyasamuh\nAntadol Tablet সংক্ৰান্ত সতৰ্কতাবাণীসমূহ- Antadol Tablet Related Warnings in Assamese- Antadol Tablet xonkranta xatarkatabanisamuh\nঅইন দৰৱৰ সৈতে Antadol Tabletৰ গুৰুতৰ ক্ৰিয়া-প্ৰতিক্ৰিয়া- Severe Interaction of Antadol Tablet with Other Drugs in Assamese- Oinor xoite Antadol Tablet ar gurutor kriya-pratikriya\nAntadol Tablet মতভেদসমূহ- Antadol Tablet Contraindications in Assamese- Antadol Tablet nishedhsamuh\nAntadol Tablet ৰ বিষয়ে সততে সোধা প্ৰশ্নসমূহ- Frequently asked Questions about Antadol Tablet in Assamese- Antadol Tablet ar bikhoye satate xodha prashnasamuh\nখাদ্য আৰু মদৰ সৈতে Antadol Tablet ক্ৰিয়া-প্ৰতিক্ৰিয়া- Antadol Tablet Interactions with Food and Alcohol in Assamese- khadya aaru modor xoite Antadol Tablet kriya-pratikriya\nAntadol Tablet ৰ লাভ আৰু ব্যৱহাৰসমূহ - Antadol Tablet Benefits & Uses in Assamese - Antadol Tablet ar laabh aaru byavaharsamuh\nAntadol Tablet তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAntadol Tablet ৰ পালি আৰু সেয়া কেনেদৰে ল'ব - Antadol Tablet Dosage & How to Take in Assamese - Antadol Tablet ar paali aaru xeya kenedore lobo\nAntadol Tablet-ৰ উপাদানসমূহ - Antadol Tablet Active Ingredients in Assamese - Antadol Tablet-ar upadaansamuh\nAntadol Tablet ৰ পাৰ্শ্চক্ৰিয়াসমূহ - Antadol Tablet Side Effects in Assamese - Antadol Tablet ar parshwakriyasamuh\nগৱেষণাৰ ভিত্তিত, Antadol Tablet ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAntadol Tablet সংক্ৰান্ত সতৰ্কতাবাণীসমূহ - Antadol Tablet Related Warnings in Assamese - Antadol Tablet xonkranta xatarkatabanisamuh\nAntadol Tablet-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAntadol Tablet ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nAntadol Tablet-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nAntadol Tabletস্তন্যপায়ী মহিলাৰ বাবে সুৰক্ষিত।\nবৃক্কত Antadol Tablet কি প্ৰভাৱ দেখা গৈছে?\nAntadol Tabletএ বৃক্কত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nযকৃতত Antadol Tablet কি প্ৰভাৱ দেখা গৈছে?\nAntadol Tablet গ্ৰহণ কৰাৰ পিছত আপোনাৰ কলিজা ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nহৃদযন্ত্ৰৰ ক্ষেত্ৰত Antadol Tablet ৰ কি প্ৰভাৱ দেখা গৈছে?\nহৃদয় can be affected by Antadol Tabletৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Antadol Tabletৰ গুৰুতৰ ক্ৰিয়া-প্ৰতিক্ৰিয়া - Severe Interaction of Antadol Tablet with Other Drugs in Assamese - Oinor xoite Antadol Tablet ar gurutor kriya-pratikriya\nAntadol Tablet তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAntadol Tablet মতভেদসমূহ - Antadol Tablet Contraindications in Assamese - Antadol Tablet nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Antadol Tablet লোৱা অনুচিত যাতে -\nAntadol Tablet ৰ বিষয়ে সততে সোধা প্ৰশ্নসমূহ - Frequently asked Questions about Antadol Tablet in Assamese - Antadol Tablet ar bikhoye satate xodha prashnasamuh\nএই Antadol Tablet-এ অভ্য়াস বা নিচাৰ সৃষ্টি কৰে নেকি?\nনহয়, Antadol Tablet আসক্তি সৃষ্টি কাৰক বুলি কোনো সাক্ষ্য নাই।\nAntadol Tablet লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Antadol Tabletয়ে আপোনাক তন্দ্ৰাচ্চন্ন কৰিব পাৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Antadol Tablet লোৱা উচিত।\nনহয়, Antadol Tabletয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Antadol Tablet ক্ৰিয়া-প্ৰতিক্ৰিয়া - Antadol Tablet Interactions with Food and Alcohol in Assamese - khadya aaru modor xoite Antadol Tablet kriya-pratikriya\nখাদ্য আৰু Antadol Tabletৰ ক্ৰিয়া-প্ৰতিক্ৰিয়া\nখাদ্যৰ সৈতে Antadol Tablet লোৱাট নিৰাপদ।\nমদ আৰু Antadol Tabletৰ মাজৰ প্ৰতিক্ৰিয়া\nAntadol Tablet লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nAntadol Tablet ৰ অনুকল্প - Substitutes for Antadol Tablet in Assamese\nআপুনি বা আপোনাৰ পৰিয়ালৰ কোনোবাই Antadol Tablet লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Antadol Tablet ব্যৱহাৰ কৰিছিল নেকি?\nআপুনি কিমান পৰিমাণে Antadol Tablet সেৱন কৰিছিল?\nআপুনি Antadol Tablet ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Antadol Tablet সেৱন কৰে?


আহাৰ গ্ৰহণৰ পাছত এনে কৰে নেকি আপুনিও? তেন্তে নকৰিব ... - নিয়মীয়া বাৰ্তা\nনিয়মীয়া বাৰ্তা ২১ ডিচেম্বৰঃ সুস্বাস্থ্যৰ বাবে সঠিকভাৱে আহাৰ গ্ৰহণ কৰাটো অতিকৈ প্ৰয়োজন। তদুপৰি গুৰু আহাৰ গ্ৰহণ কৰাৰ পাছতো কেতবোৰ নিয়ম মানি চলিলেহে বেমাৰ-আজাৰৰ পৰা হাত সাৰি থাকিব পাৰি।\nসেয়ে গুৰু আহাৰৰ পাছত তলত দিয়া নিয়মসমূহ মানি চলিবলৈ চেষ্টা কৰকঃ\nধূমপান স্বাস্থ্যৰ প্ৰতি ক্ষতিকাৰক বুলি আমি সকলোৱে জানো। কিন্তু আহাৰ গ্ৰহণৰ পাছত ধূমপান কৰাটো দহগুণ বিপজ্জনক। বহুতে ভাত খোৱাৰ পাছত চিগাৰেটৰ ধোঁৱা উৰুৱাই তৃপ্তি লয়। সেই অভ্যাস ত্যাগ কৰক।\nলগে লগে গা নুধুবঃ\nখোৱাৰ লগে লগে গা নুধুব। খোৱাৰ পাছত কমেও আধা ঘণ্টা পাছতহে স্নান কৰিব। হজমৰ বাবে বহু শক্তিৰ প্ৰয়োজন হয়। যেতিয়া আপুনি গা ধোৱে, ঠাণ্ডা পানীৰ প্ৰভাৱত ৰক্তনলীৰ প্ৰবাহ ছাললৈ ধাৱমান হয় আৰু পাচন প্ৰক্ৰিয়াত ক্ষতি কৰে।\nগুৰু আহাৰ যেনে ভাত খোৱাৰ লগে লগে চাহ-কফি নাখাব। বিশেষজ্ঞসকলৰ মতে আহাৰ গ্ৰহণৰ কমেও এঘণ্টা পাছতহে চাহ-কফি পান কৰিব লাগে।\nলগে লগে নুশুবঃ\nভাত খোৱাৰ পাছতে শুবলৈ বিছনাত বাগৰি নপৰিব। ভাত খোৱাৰ পাছত আপুনি ভাল পোৱা কিছু কাম কৰক। আপুনি টিভি চাব পাৰে বা পৰিয়ালৰ সদস্যসকলৰ সৈতে বহি কথা পাতিব পাৰে। কিন্তু লগে লগে শুবলৈ নাযাব। কিয়নো আৰুনি শওৱাৰ লগে লগে বহু পাচন ৰস বিপৰীত দিশেৰে প্ৰবাহিত হয় আৰু সমগ্ৰ হজম প্ৰক্ৰিয়াত ক্ষতি কৰে।\nবেল্ট ঢিলা কৰিবলগীয়া অৱস্থাঃ\nআপুনি যদি আপোনাৰ পেণ্টৰ বেল্ট ঢিলা কৰিবলগীয়া হৈছে, আপুনি বুজি উঠক যে লগাতকৈ অধিক পৰিমাণৰ খাদ্য আপুনি গ্ৰহণ কৰিছে। গতিকে আপোনাৰ পেণ্টৰ বেল্ট যাতে ঢিলা কৰিবলগীয়া নহয়, তাৰ প্ৰতি মন দিয়ক।\nশাৰীৰিক সম্পৰ্কত লিপ্ত হ’লে পৰীক্ষাত নম্বৰ! ছাত্ৰীক প্ৰস্তাৱ দি ৰঙাঘৰত শিক্ষক\nবাইক বা গাড়ী নহয় ঘোঁৰাত উঠি অনলাইল পাৰ্চেল ভগাই বিখ্যাত ভাৰতীয় যুৱক\nBra Fence: আঁৰি থোৱা অন্তৰ্বাসৰ বাবে বিখ্যাত এক আজৱ পৰ্যটনস্থলী\nআঙঠি পিন্ধোৱাৰ পাছত পাত্ৰীৰ সৈতে শাৰীৰিক সম্পর্ক, পাছত বিয়া পাতিবলৈ কৰিলে অস্বীকাৰ\nHangover হৈছে নেকি? এইকেইটা উপায় আজিয়েই অৱলম্বন কৰক…


দুগৰাকী পত্নীৰ সৈতে শাৰীৰিক সম্পৰ্কৰ লাইভ শ্ব’! লাখ লাখ টকা উপাৰ্জন কৰি এতিয়া জালত পৰিল যুৱক৷ Man in Bhopal arrested for making live show of physical relationship with his two wives– News18 assam\nHome » photogallery » nation »দুগৰাকী পত্নীৰ সৈতে শাৰীৰিক সম্পৰ্কৰ লাইভ শ্ব’! লাখ লাখ টকা উপাৰ্জন কৰি এতিয়া জালত পৰিল যুৱক\nদুগৰাকী পত্নীৰ সৈতে শাৰীৰিক সম্পৰ্কৰ লাইভ শ্ব’! লাখ লাখ টকা উপাৰ্জন কৰি এতিয়া জালত পৰিল যুৱক\nঅভিযুক্ত যুৱকজনৰ দুগৰাকী পত্নী। দ্বিতীয়গৰাকী পত্নীয়ে অভিযোগ দাখিল কৰিছে আৰক্ষীক।\n| October 25, 2020, 15:44 IST\nপত্নীৰ সৈতে শাৰীৰিক সম্পৰ্ক স্থাপন কৰাৰ সময়ত বিভিন্ন এপত লাইভ শ্ব’ কৰাৰ অভিযোগ মদ্যপ্ৰদেশৰ এজন ২৪ বছৰীয়া যুৱকৰ বিৰুদ্ধে। নিজৰ দুগৰাকী পত্নীৰ লগতেই এনে অসত্ কাম কৰি এতিয়া গ্ৰেপ্তাৰ হ’ল যুৱকজন।\nঘটনাটো সংঘটিত হৈছে মধ্যপ্ৰদেশৰ বিদিশাত। টকাৰ বিনিময়ত যুৱকজনে নিজৰ পত্নীৰ সৈতে শাৰীৰিক সম্পৰ্ক স্থাপন কৰাৰ সময়ত লাইভ শ্ব’ কৰাৰ অভিযোগ। আনকি যুৱকজনে এই অসত্ পন্থাৰে লাখ লাখ টকা উপাৰ্জন কৰা বুলিও দাবী কৰিছে আৰক্ষীয়ে।\nঅভিযুক্ত যুৱকজনে দুবাৰ বিয়া কৰাইছে। দ্বিতীয়গৰাকী পত্নীয়ে এই বিষয়ত আৰক্ষীক অভিযোগ দিয়াৰ পিছৰ পৰাই আৰক্ষীয়ে অনুসন্ধান কৰে বিষয়টো। এইগৰাকী যুৱতীক বিয়া কৰোৱাৰ পূৰ্বেই অসত্ চৰিত্ৰৰ যুৱকজনৰ অন্য এগৰাকী পত্নী আছিল। কিন্তু সেই কথা জনা নাছিল দ্বিতীয়গৰাকী পত্নীয়ে।\nআৰক্ষীয়ে জনাইছে যে, ধৃত যুৱকজন ক্লাছ ১০ পাছ যদিও টেকন’লজিৰ সৈতে অত্যন্ত সুপৰিচিত। ডেটিং এপৰ ডিজিটেল গিফ্ট কিদৰে টকালৈ ৰূপান্তৰ কৰিব পাৰিব সেয়া সহজেই পাৰিছিল যুৱকজনে। বিভিন্ন ডেটিং এপটো পঞ্জীয়ণভুক্ত আছিল যুৱকজন।\nযুৱকজনৰ দ্বিতীয় পত্নীয়ে এই লাইভ শ্বৰ কথা জনা নাছিল। কিন্তু তদন্তকাৰী আৰক্ষীৰ দাবী, বিলাস বহুল জীৱনৰ স্বপ্ন দেখুৱাই এই কাম কৰিবলৈ প্ৰথমা পত্নীক ৰাজি কৰাইছিল লম্পট যুৱকজনে।বৰ্তমান প্ৰথমা পত্নী সাত মাহৰ গৰ্ভৱতী। যুৱকৰ বিৰুদ্ধে তেওঁ কোনো ধৰণৰ অভিযোগ উত্থাপিত কৰা নাই।\nএই যুৱকৰ বিৰুদ্ধে ধৰ্ষণ আৰু গোপনীয়তা ভংগৰ অভিযোগ আনিছে আৰক্ষীয়ে। দ্বিতীয় পত্নীৰ অভিযোগ, গোপন ফটো প্ৰচাৰ কৰি দিয়াৰ ভয় দেখুৱাই তেওঁৰ ওপৰত শাৰীৰিক নিৰ্যাতন চলাই যুৱকজনে।\nকিদৰে যুৱকজনে লাইভ শ্ব’ৰ পৰা টকা উপাৰ্জন কৰে, সেই কথা এতিয়া জানিব পাৰিছে আৰক্ষীয়ে। ১০০ টকাৰ বিনিময়ত ট্ৰেইলাৰ দেখুৱায়। তাৰ পিছত ৫০০,৭০০ আৰু ১০০০ টকাৰ বিনিময়ত সম্পূৰ্ণ লাইভ শ্ব দেখুৱায়।\nআৰক্ষীয়ে জনোৱা মতে, যোৱা মাহত ৬ লাখ টকা উপাৰ্জন কৰিছে যুৱকজনে। দৈনিক ৪,৫ হাজাৰ টকা কৰে উপাৰ্জন।\nযুৱকজনৰ প্ৰথমগৰাকী পত্নী বেংগালুৰুৰ বাসিন্দা। ছচিয়েল মিডিয়াত চিনাকী হৈ বিয়া হৈছিল যুৱকজনৰ সৈতে। কিন্তু উত্তৰ প্ৰদেশৰ বাসিন্দা দ্বিতীয়গৰাকী পত্নী প্ৰথমা পত্নীৰ সম্পূৰ্ণ বিপৰীত। এগৰাকী আধ্যাত্মিক গুৰুৰ শিষ্য দ্বিতীয়গৰাকী পত্নী। যুৱকজনে গুৰুৰ ভক্ত বুলি পৰিচয় দি দ্বিতীয় পত্নীক গোপনে মন্দিৰত বিয়া কৰাইছিল।


শিল্পা ছেট্টী নহয় ! ৰাজ কুন্দ্ৰা আৰু পত্নী কবিতাৰ মাজলৈ আহিছিল আন এগৰাকী ব্যক্তিহে, ১৫ বছৰৰ পিছত মুখ খুলিলে ৰাজ কুন্দ্ৰাই।– News18 Assam\n»শিল্পা ছেট্টী নহয় ! ৰাজ কুন্দ্ৰা আৰু পত্নী কবিতাৰ মাজলৈ আহিছিল আন এগৰাকী ব্যক্তিহে, ১৫ বছৰৰ পিছত মুখ খুলিলে ৰাজ কুন্দ্ৰাই।\nUpdated:June 12, 2021, 4:12 PM IST\nকবিতা কুন্দ্ৰাৰ সৈতে বিবাহ বিচ্ছেদৰ ১৫ বছৰ পিছত সকলো ক'লে ৰাজ কুন্দ্ৰাই । শিল্পা কাৰণ নাছিল, কি হৈছিল ৰাজ-কবিতাৰ মাজত ।\nLast Updated: June 12, 2021, 4:12 PM IST\nবলীউডৰ জনপ্ৰিয় অভিনেত্ৰী শিল্পা ছেট্টী আৰু ৰাজ কুন্দ্ৰাৰ মাজৰ বিবাহে ১২ বছৰ অতিক্ৰম কৰিলে । শিল্পাৰ সৈতে ৰাজৰ এয়া দ্বিতীয় বিবাহ হোৱাৰ বাবে আজিও ৰাজৰ পূৰ্বৰ বিবাহৰ বাতৰিয়ে চৰ্চা লাভ কৰে । ২০০৬ চনতেই পূৰ্বৰ পত্নী কবিতাৰ সৈতে ৰাজৰ বিবাহ বিচ্ছেদ হৈছিল আৰু এই বিবাহ বিচ্ছেদৰ আঁৰত শিল্পা ছেট্টীয়েই আছিল বুলি প্ৰায়েই চৰ্চা হোৱা দেখা যায় । জীৱনত আগবাঢ়িলেও সময়ে সময়ে শিৰোনাম দখল কৰা এনে বাতৰিয়ে অশান্তি দিয়ে ৰাজ কুন্দ্ৰাকো । যাৰ বাবে বিবাহ বিচ্ছেদৰ ১৫ বছৰৰ পিছত কবিতা সম্পৰ্কত নিৰৱতা ভংগ কৰি ৰাজ কুন্দ্ৰাই ক'লে সকলো কথা । বিবাহ বিচ্ছেদক লৈ সকলো কথা কৈ ৰাজে স্পষ্ট কৰি দিয়ে যে ইয়াৰ কাৰণ শিল্পা ছেট্টী কেতিয়াও নাছিল।\nদৰাচলতে শিল্পা ছেট্টীৰ জন্মদিনত ভাইৰেল হোৱা থ্ৰোবেক ষ্টৰী কিছুমান দেখি বিচলিত হৈছিল ৰাজ কুন্দ্ৰা । ইয়াৰ পিছতেই তেওঁ টাইমছ অফ ইণ্ডিয়াৰ সৈতে এটা সাক্ষাৎকাৰ দিয়ে, য'ত তেওঁ কবিতা কুন্দ্ৰাৰ সৈতে তেওঁৰ প্ৰথম বিবাহ আৰু বিবাহ বিচ্ছেদৰ কাৰণ ব্যাখ্যা কৰে । এই বিষয়ত বহু বছৰৰ নীৰৱতাৰ পিছত তেওঁ এতিয়া উপলব্ধি কৰিছিল যে তেওঁৰ প্ৰাক্তন পত্নী কবিতা কুন্দ্ৰাই শিল্পাক সংবাদ মাধ্যমত বদনাম কৰি আছে। সেয়েহে তেওঁ এই বিষয়টোৰ ওপৰত নীৰৱতা ভংগ কৰাৰ সিদ্ধান্ত লয় ।\nৰাজৰ ভনীয়েকৰ স্বামীৰ সৈতে আছিল কবিতাৰ সম্পৰ্ক -\nৰাজে কয় যে সত্যৰ বিৰুদ্ধে কোনেও প্ৰতিশোধ ল'ব নোৱাৰে, বিশেষকৈ তেতিয়া য'ত বহু পৰিয়াল জড়িত হৈ থাকে । ৰাজে কয় যে কবিতা তেওঁৰ ভগ্নীৰ স্বামীৰ সৈতে ঘনিষ্ঠ হৈ পৰিছিল । তেওঁৰ মাতৃয়ে কবিতা আৰু ভগ্নীৰ স্বামীক আপত্তিজনক অৱস্থাত কেইবাবাৰো ধৰা পেলাইছিল । ইয়াত দুটা পৰিয়াল শেষ হৈ গৈছিল। এয়া কৰোঁতে তেওঁলোকে কেতিয়াও কোনো কথা ভৱা নাছিল !\nৰাজ কুন্দ্ৰাই লগতে কয় যে শিল্পাই ইমান বছৰৰ এই নীৰৱতা ভংগ কৰাটো কেতিয়াও বিচৰা নাছিল । কিন্তু পুৰণি কথাবোৰ ভাইৰেল হ'বলৈ ধৰাত এই সিদ্ধান্ত ললোঁ ।\nকন্যাক লগ কৰাৰ হেঁপাহ -\nবিবাহ বিচ্ছেদৰ পিছত ৰাজ কুন্দ্ৰাই তেওঁৰ প্ৰাক্তন পত্নী আৰু তেওঁৰ জীয়েকক লগ পাইছিল নেকি সোধাত তেওঁ কয় এনেদৰে-বিবাহ বিচ্ছেদৰ পিছত মই কেতিয়াও কবিতাৰ সৈতে কথা পতা নাছিলোঁ বা মই বিচৰা নাই। মই মোৰ ছোৱালীজনীক তেওঁৰ পৰিয়ালৰ সদস্যসকলৰ জৰিয়তে লগ কৰিবলৈ চেষ্টা কৰিছিলোঁ, কিন্তু মই লগ পাব পৰা নাছিলোঁ বা তেওঁলোকে মোক পোনপটীয়া উত্তৰ দিয়া নাছিল। মই জানোঁ যে এদিন মোৰ ছোৱালীয়ে নিশ্চিতভাৱে মোক চাবলৈ আহিব । প্ৰথম ৪০ দিনৰ বাবেহে মই ছোৱালীজনীক দেখিছিলোঁ আৰু তাৰ পিছত মই শিল্পাক বিয়া কৰাই ভাৰতলৈ আহিছিলোঁ। কবিতাই বিচৰা নাছিল মই লগ কৰাটো ।\nতেওঁ দুটা পৰিয়াল ধ্বংস কৰিছিল -\nৰাজ কুন্দ্ৰাই কয় - আজি মই এটা সুখী জীৱন যাপন কৰি আছো, কিন্তু কবিতাৰ সৈতে মই আটাইতকৈ বেয়া পৰ্যায়টো দেখিছোঁ । সম্পৰ্কটো বিষাক্ত হৈ পৰিছিল সেয়েহে আগবাঢ়িব লগা হৈছিল। মোৰ ভনীৰ স্বামীৰ সৈতে লগ হৈ তেওঁ মোক ভাল প্ৰতাৰণা কৰিলে । একেলগে দুটা পৰিয়াল ধ্বংস কৰি দিছিল ।\nFirst published: June 12, 2021, 4:12 PM IST


কাজিৰঙালৈ আহিব অভিনেতা অক্ষয় কুমাৰ!* – First News Report\nHome / আঞ্চলিক / কাজিৰঙালৈ আহিব অভিনেতা অক্ষয় কুমাৰ!*\nStaff Reporter February 23, 2020\tআঞ্চলিক Leaveacomment 29 Views\nPrevious চৰকাৰে বন্ধ কৰিবই সংস্কৃত টোল\nNext ২৫ ফেব্ৰুৱাৰীত কেন্দ্ৰলৈ অসম চুক্তিৰ ৬নং দফাৰ প্ৰতিবেদন*


আমি যিবোৰ কাম কৰোঁ সেইবোৰ কিয় কৰোঁ - Jeevan Britta\nUpdatedJuly 18, 20209:30 am\nPosted by BIKASH KALITA on June 30, 2020. Updated: July 18, 20209:30 am\nআমি যিবোৰ কাম কৰোঁ\nআপুনি নিজৰ ১০০% সামর্থৰে কাম কৰেনে? নে কোনোমতে চলি থকাকৈ কাম কৰে?\nনিজৰ কামবোৰ বেছি ভালদৰে মেনেজ কৰক\nPrevious Post বিপৰ্যয়ৰ পিছত কেনেকৈ আপুনি আকৌ জীৱনটো সুন্দৰ কৰিব


চানমাৰীত চলি থকা অসম গ্ৰন্থমেলাত অভিলেখ! মাত্ৰ ৪ দিনতে বিক্ৰী হ'ল ১ কোটি টকাৰ গ্ৰন্থ assam-book-fair-1-crores-rupees-books-sold-out-with-in-4-days-tvhirok-hb– News18 assam\nচানমাৰীত চলি থকা অসম গ্ৰন্থমেলাত অভিলেখ! মাত্ৰ ৪ দিনতে বিক্ৰী হ'ল ১ কোটি টকাৰ গ্ৰন্থ\nচান্দমাৰীৰ অভিযান্ত্ৰিক খেলপথাৰত চলি থকা অসম গ্ৰন্থমেলাত পাঠকৰ ব্যাপক সঁহাৰি পৰিলক্ষিত হৈছে।\nLast Updated : January 02, 2022, 20:38 IST\nচানমাৰীৰ অভিযান্ত্ৰিক খেলপথাৰত চলি থকা অসম গ্ৰন্থমেলাত পাঠকৰ ব্যাপক সঁহাৰি পৰিলক্ষিত হৈছে। আৰম্ভ হোৱাৰ মাত্ৰ চাৰি দিনতে বিক্ৰী হৈছে প্ৰায় ১ কোটি টকাৰ গ্ৰন্থ।প্ৰথম দিনা বিক্ৰী হৈছে ১৫ লাখ টকাৰ গ্ৰন্থ। দ্বিতীয় দিনা বিক্ৰী হৈছে ২৫ লাখ টকাৰ গ্ৰন্থ।তৃতীয় দিনা গ্ৰন্থমেলাত বিক্ৰী হৈছে ২০ লাখ টকাৰ গ্ৰন্থ আৰু বছৰটোৰ প্ৰথমটো দিনত বিক্ৰী হৈছে অভিলেখ সংখ্যক ৪০ লাখ টকাৰ গ্ৰন্থ। ইয়াৰোপৰি, উদ্যোগতা অসম প্ৰকাশক পৰিষদৰ বিপণিত বিক্ৰী হৈছে চাৰিটা দিনত চাৰিলাখ টকাৰ গ্ৰন্থ।\nঅসম গ্ৰন্থমেলাত কেইবাখনো কিতাপে লাভ কৰিছে পাঠকৰ বিপুল সমাদৰ। তাৰে ভিতৰত এইবাৰ সাহিত্য অকাডেমী বঁটা লাভ কৰা অনুৰাধা শৰ্মা পূজাৰীৰ 'ইয়াত এখন অৰণ্য আছিল' উপন্যাসখন বিচাৰি বিপনীয়ে বিপনীয়ে ভিৰ কৰিছে পাঠকে। মাত্ৰ চাৰিটা দিনতে গ্ৰন্থমেলাৰ প্ৰায়ভাগ বিপনীতে নাইকিয়া হৈছে গ্ৰন্থখন।\nঅনুৰাধা শৰ্মা পূজাৰীৰ আন এখন গ্ৰন্থ মেৰেং, ৰত্নোত্তমা দাস বিক্ৰমৰ অৰ্বাচীন, বৈদুৰ্য বৰুৱাৰ গ্ৰন্থ আকৌ চেণ্টু দা আৰু নৱতম লেখক ইন্দ্ৰনী শৰ্মাৰ আবিৰ নামৰ গ্ৰন্থখনকেইখনৰ বৃদ্ধি হৈছে চাহিদা।\nউল্লেখ্য যে, যোৱাবাৰৰ গ্ৰন্থমেলাৰ অভিলেখ এইবাৰ ভংগ হ'ব বুলি আশাবাদী উদ্যোগতাসকল।উল্লেখযোগ্য যে, শিশু গ্ৰন্থসমূহো বিক্ৰী হৈছে এইবাৰৰ অসম গ্ৰন্থমেলাত।এই পাঁচটা দিনত বিভিন্ন লেখকৰ ১৫০ খনৰো অধিক গ্ৰন্থ উন্মোচন হৈছে।\nFirst published: January 02, 2022, 20:38 IST\nassamBook FairGuwahati Book Fair


\tসমাজৰ পৰিৰ্তন হবলে হলে দেশৰ শাসনবাৰ সমাজৰ যুৱ প্ৰজন্মৰ হাতত দিয়াটো প্ৰয়োজন\nBy chabualive\t On Nov 11, 2018\nৰাইজৰ পৰিবৰ্তন হবলে হলে,সমাজৰ পৰিৰ্তন হবলে হলে দেশৰ শাসনবাৰ সমাজৰ যুৱ প্ৰজন্মৰ হাতত দিয়াটো অত্ন্যন্ত প্ৰয়োজন। আৰু এই কথাটো যুক্তি সহকাৰে আখৰে আখৰে ফলিয়াই দিব পাৰিম।\nযুৱপ্ৰজন্মৰ জৰিয়তে পৰিবৰ্তন আনিব পাৰি । যুৱপ্ৰজন্মই ইচ্ছা কৰিলে অসম্ভৱ কামো সম্ভৱ কৰি তুলিব পাৰে যুৱপ্ৰজন্মই নিৰপেক্ষ ভূমিকা গ্ৰহণ কৰি ,এখন দূৰ্নীতি মুক্ত, শিক্ষিত তথা যুৱপ্ৰজন্মৰ চৰকাৰ গঠন কৰিব পাৰিব। ৰাজ্যখনত আনিব পাৰিব পৰিবৰ্তনৰ বতাহ ।\nকিয়নো আজিৰ যুগত যুৱপ্ৰজন্মৰ দ্বাৰাই সকলো কাম কাজ সম্পূৰ্ন হয়।\nযুৱক বয়সত যুৱকসকলৰ মনৰ ভাৱ,ইচ্ছা,আক্ষাংশ সদায় অধিৰ হৈ থাকে।\nসমাজত কিবা এটা কৰি দেখুওৱাব পৰা জোশ্ব জুনুন থাকে লগতে সদায় সৎ চিন্তাৰ ভাৱ থাকে। যুৱসমাজে ৰাট্ৰ এখন গঢ় দিয়ে, সেইবাবেই এই যুৱপ্ৰজন্মৰ ওপৰত সাধাৰণ জনতাই বিশ্বাস স্থাপন অধিক থাকে আৰু সিহতে ভালদৰে বুজি পায় যে আজি যদি ঊন্নতি নহয় তেন্তে যুৱক সমাজৰ ভৱিষৎ অন্দ্বকাৰ হব সেয়েহে সমাজৰ যুৱক সকলে নেতৃত্ব বিছাৰে সমাজৰ উন্নতিৰ বাবে ।\nৰাইজৰ উন্নতিৰ বাবে। অথচ সিহতৰ ভৱিষৎ প্ৰজন্মৰ উন্নতিৰ বাবে বিছাৰে নেতৃত্ব ।\nবৰ্তমান এক নতুনত্বতাৰ যুগ বা আধুনিকতাৰ যুগ বুলিও কোৱা হয়। আৰু এই আধুনিকতাত মুখ্য ভূমিকা গ্ৰহন কৰিছে নৱ প্ৰজন্মই । আৰু এই নৱ প্ৰজন্মৰ আধুনিকততাৰ ধাৰনা হয়তো সকলো মানুহে পোৱাটো এক কঠিন।\nইণ্টাৰনেটৰ ব্যৱহাৰ বা বহুতু চছিয়েল মেডিয়াত যুৱ প্ৰজন্মই অসমৰ ৰাজনৈতি ধাৰনা বহুতো ক্ষুদ্ৰ ক্ষূদ্ৰ বাবে বিশ্লেষন কৰে আৰু এই বিশ্লেষন গৈ অৱশেষত সচাই হয় । কিন্তু নৱ প্ৰজন্মৰ ধাৰনাক বুজি পালেও আজিৰ যুগৰ নেতা পালি নেতাই বেচি গুৰুত্ব নিদিয়া যেন দেখা যায় । কিয়নো গুৰুত্ব দিলে সিহতৰ লোভ আক্ষাংশা যেন নাইকিয়া হৈ যাব। সেয়েহে কথাত হয়বৰ দিয়ে কিন্তু অৱশেষত আলাসৰ লাডু হৈ থাকে।\nসমাজৰ আন কিছুমান নিতি ধাৰনাই যেন যুৱক সমাজক যেন গুৰুত্বহীনতা কৰি পেলাইছে। তাৰে এক উদাহৰন হল- আমাৰ সমাজৰ এটা নীতি আছে যে যিজন ডাঙৰ বা ধনি অকল সিহতৰ কথাও সঠিক। যদি কোনো এক ঠাইত কিবা সমস্যা হল তাত অকল সমাজৰ বয়োজ্যষ্ট সকলৰ কথাতে যেন বেচি গুৰুত্ব আনকি যুৱ সমাজক মাতিবলৈ সুযোগ দিয়া নহয়। কেতিয়াবা যদি কোনো যুবকে এচাম যুক্তি পূৰ্ণ কথা কয় তেন্তে সেই যুবক জনৰ মাতক গুৰুত্বহীন হিছাপে ধৰা হয়।\nফলত যুৱ সমাজৰ ৰাজনৈতিক অথচ সামাজিক গুৰুত্ব নাইকিয়া হৈ যাবলৈ ধৰে।\nইতিহাসৰ পৃষ্টা খুলিলে দেখা যায় যে-লাছিত বৰফুকনৰ পৰা আৰম্ভ কৰি অসম আন্দোলন অথচ ভাষা আন্দোলন লৈকে অসমৰ যুৱকৰ এক বিশাল উদাহৰনৰ ভাণ্ডাৰ পোৱা যাব।\nকিন্তু নাপায় সিহতে কোনো এক বিশেস স্থান য’ত তেসেতৰ নেতৃত্ব চলে ।\nঐই যুৱকসকলৰ মনৰ ইচ্ছা আক্ষাংশাক কাঠি পেলায় সমাজৰ কিছু অজাত লোকসকলে।\nযুৱক সকলে যিটো কৰিব খুজিছে তাৰ লালষা দেখুওৱাই বহু জৈষ্ট নেতাই সিহতক ব্যৱহাৰ কৰে কিন্তু অৱশেষত অকল সেই নেতা সকলৰ ইচ্ছাহে পূৰণ হয়। এই খিনিতে এটা প্ৰশ্ন মনত উদয় হব পাৰে যে,,কি যুৱ প্ৰজন্মই টকাৰ লালষা নকৰিবনে,? বা সিহনে দূৰ্নীতি নকৰিবনে,,?\nইয়াৰ ঊত্তৰ বাৰু কি,,?\nহয় বহু যুৱ প্ৰজন্মই\nদূৰ্নীতি কৰিব পাৰে । কিন্তু সিহতে ভালদৰে বুজি পায় জানে যে যদি আজি দূৰ্নীতি কৰে কেইদিনমান পিছত সেই যুৱ প্ৰজন্মই ভুক্ত ভুগি হব লাগিব। গতিকে নৱ যুৱ প্ৰজন্মই বাকি জেষ্ট নেতা সকলতকে অলপ হলেও কম দূৰ্নীতিৰ কথা ভাবিৱ বা কৰিব।\nগতিকে সমাজৰ প্ৰতি বা দেশৰ আৰ্থিক অৱস্থাক লক্ষ্য ৰাখি মোৰ মতে দেশৰ শাখনবাৰ নৱ যুৱ প্ৰজন্মক দিয়াটো বাঞ্চনিয়\nবৌদ্ধ ধৰ্মগুৰু ইউ গুণৱান্তা মহাথেৰা ভান্তেৰ নশ্বৰদেহ ৰখা হ’ব তিনিমাহলৈ


সদনৰ মজিয়াত অসহায় কেশৱ মহন্ত! বিৰোধীৰ প্ৰশ্ন– কেতিয়া সম্পূৰ্ণ হ'ব কোভিড টিকাকৰণ?Opposition parties question health minister when the vaccine will end in assembly– News18 assam\nসদনৰ মজিয়াত অসহায় কেশৱ মহন্ত! বিৰোধীৰ প্ৰশ্ন– কেতিয়া সম্পূৰ্ণ হ'ব কোভিড টিকাকৰণ?\nপূৰ্বৰ ১৫ আগষ্টৰ সময়সীমাৰ পৰিৱৰ্তে নতুন সময় কি? তথ্য নাই স্বাস্থ্যমন্ত্ৰীৰ হাতত\nLast Updated : August 05, 2021, 21:05 IST\nকোভিড ভেকচিন প্ৰদানক লৈ উত্তপ্ত হৈ পৰে অসম বিধানসভা৷ বিৰোধীৰ প্ৰশ্নত অসহায়বোধ কৰা দেখা গ'ল স্বাস্থ্যমন্ত্ৰী কেশৱ মহন্তক৷ কোভিড ভেকচিনৰ যোগান নিৰ্ভৰ কৰে কেন্দ্ৰৰ ওপৰত ৷ কেশৱ মহন্তৰ মতে, কেন্দ্ৰই ভেকচিন যোগান ধৰিলে অসমত প্ৰদান কৰিব পাৰি ভেকচিন ৷ সেয়ে ভেকচিন প্ৰদান কেতিয়া শেষ হ'ব আমি ক'ব নোৱাৰো৷ কিন্তু এটা কথা আমি চেষ্টা অব্যাহত ৰাখিছো ৷\nউল্লেখ্য যে ৰাজ্যৰ মুখ্যমন্ত্ৰী ড০ হিমন্ত বিশ্ব শৰ্মা আৰু স্বাস্থ্যমন্ত্ৰী কেশৱ মহন্তই পূৰ্বে ১৫ আগষ্ট ভেকচিন প্ৰদানৰ সম্পূৰ্ণ সময়সীমা নিৰ্ধাৰণ কৰিছিল ৷ সেয়ে চৰকাৰী পক্ষৰ সময়সীমাক সোঁৱৰাই দি বিৰোধী বিধায়ক ৰকিবুল হুছেইনে এইবাৰ কৰে প্ৰশ্ন ৷\nতেওঁ কয়– যদি ১৫ আগষ্টত নহয়, তেন্তে কেতিয়া শেষ হ'ব ভেকচিন প্ৰদান ৷ ৰাজ্য চৰকাৰৰ ভুল নীতিৰ বাবে সম্পন্ন হোৱা নাই কোভিড ভেকচিন প্ৰদান ৷ –চৰকাৰক সমালোচনা কৰি AIUDF বিধায়ক আশ্ৰাফুল হুছেইনৰ কটাক্ষ ৷\nবিৰোধীৰ এনে প্ৰশ্নবাণৰ বিপৰীতে স্বাস্থ্যমন্ত্ৰীৰ স্পষ্ট মত– সময়ত ভেকচিন ল'ব অহা নাছিল মানুহ ৷ ৰাজনৈতিকভাৱে সমষ্টিভিত্তিক সমস্যা থকা বুলি ওলোটা মন্তব্য স্বাস্থ্যমন্ত্ৰীগৰাকীৰ ৷ সময়তকৈ কোভিড কেন্দ্ৰত আগতীয়াকৈ ভেকচিন ল'বলৈ গৈ মানুহে ভিৰ কৰা বুলিও কয় স্বাস্থ্যমন্ত্ৰীয়ে ৷ কিন্তু প্ৰশ্ন–উত্তৰ মাজত কেতিয়া ভেকচিন প্ৰদান সম্পূৰ্ণ কৰিব পাৰিব তাৰ নাহিল কোনো স্পষ্ট ইংগিত।\nFirst published: August 05, 2021, 21:05 IST\nAssam AssemblyAssam CongressCorona VaccineKeshab Mahanta


মৰা সুঁতিৰ মাছ - সন্ধান\nYou are at:Home»কথাশিল্প»মৰা সুঁতিৰ মাছ\nBy ডঃ স্মৃতি কুমাৰ সিংহ on September 15, 2012 কথাশিল্প\n[ তেজপুৰ বিশ্ববিদ্যালয়ৰ জেষ্ঠ অধ্যাপক ডঃ স্মৃতি কুমাৰ সিংহৰ প্ৰায়বোৰ গল্পতেই দেখা যায় “অল্টাৰনেটিভাইজেচনৰ” এটা ধাৰা। তেখেতৰ এতিয়ালৈকে সংকলিত তিনিওখন গল্প পুথিয়েই পাঠকৰ সমাদৰ আৰু প্ৰশংসা পাইছে। অনুবাদৰ বাবে লোৱা এই গল্পটোৰ ৰছনাকাল ১৯৮৫। ইতিমধ্যে এই গল্পটো ইংৰাজী (Indian literature**, published by Sahitya Akademi, Seven Sisters Post**-ত পুনৰ মূদ্ৰিত), আৰু কান্নাড়া ভাষালৈ(Prajavani, কান্নাড়া দৈনিক, সাহিত্য সংস্কৰণ) অনুদিত হৈছে। একেটা গল্পৰে আন এটা সংস্কৰণ অসমীয়ালৈ অনুবাদ কৰিছিল সাংবাদিক মনোজ কুমাৰ গোস্বামীয়ে ১৯৮৭ চনত। সন্ধানৰ বাবে লোৱা এই সংস্কৰণটো মূল বিষ্ণুপ্ৰিয়া মণিপুৰীৰ পৰা ইংৰাজী ভাষালৈ অনুবাদ কৰিছিল শুভ্ৰজিৎ ভদ্ৰই, ইংৰাজীৰ পৰা অসমীয়ালৈ অনুবাদ ডঃ অঞ্জন কুমাৰ ভট্টাচাৰ্য, প্ৰথম প্ৰকাশ তেজপুৰ বিশ্ববিদ্যালয়ৰ চৰাইদেউ পুৰুষ আবাসৰ বাৰ্ষিক পত্ৰিকা “চৰাইদেউ”ত।\n***লিখকৰ অনুমতি সাপেক্ষে পুনৰ মূদ্ৰিত।]\nদেওঁবাৰ, ৰাতিপুৱা ৷ ৰাজেনে টোপনিৰ পৰা সাৰ পায়েই দেৱালৰ ঘড়ীটোলৈ চালে ৷ ন’টা চল্লিশ ৷ কপালৰ পৰা মূৰলৈ আলফুলে হাতখন বুলাই অনু্ভৱ কৰিলে মূৰৰ তালুভাগ পাওঁতেও এডাল চুলিয়ো হাতত নালাগিল ৷ একেবাৰে গভীৰ হৈ পঢ়িছে ৷ নহ’বইবা কিয়? কেৰাণীৰ পৰা চুপাৰিনটেনডেন্ট হোৱালৈ বয়সে জানো বহি থাকিব ৷ টেবুলৰ ওপৰত সীমাই দি যোৱা নেমুৰ চাহত কেইঢোকমান দি খপজপকৈ বাৰাণ্ডালৈ ওলাই আহিল ৷ চিগাৰেট এটা জ্বলাই আৰাম চেয়াৰখনত ধমহকৈ বহিল ৷ বহোতে গাৰ ওলমি পৰা চৰ্বিবোৰ হেন্দোলনী খাই ভূমিকম্পৰ দৰে লৰি লৰি থিতাপি লওতে অলপ পৰ লাগিল ৷ হামিয়ালে ৷ উম্, এতিয়াও গোন্ধটো মুখত লাগিয়েই আছে ৷ বাৰুকৈয়ে ৷ মিলিটেৰী মালটো ৷ তাৰোপৰি যোৱা ৰাতিৰ ড’জটো বেছিকৈয়ে পৰিল নহয় ৷ আগেয়ে সীমাক লুকাই এক পেগ্ খাই মুখত জৰ্দাপাণেৰে সোপা দি আহিব লগীয়া দিন আছিল ৷ এতিয়াটো খোদ বেডৰুমৰ টেবুলত বটল কেইটাই ৰাতিটো সাৰে থাকে ৷ সীমাৰো ন’ অবজেকছন চাৰ্টিফিকেট ইছ্যু কৰা বহুত দিনেই হ’ল ৷ তাইৰো আজিকালি বেছ এটা ষ্টেণ্ডাৰ্ড আহি গৈছে নহয় ৷ ৰাজেনে চিগাৰেটত দীঘলকৈ এহোপা দি সন্মুখলৈ চালে ৷ ৰ’দটো চোকা হৈছে ৷ সন্মুখৰ সুতিখনৰ পানী জিকমিকাই উঠিছে ৷ যেন, কোনোবা নাইট ক্লাবৰ নৰ্তকীৰ ঊৰ্ণাহে ৷ সুতি মানে, ওচৰৰ ৰুক্মিণী নামৰ নৈ খনে গতি সলোৱাত এৰাপৰা বেকাঁ ভাঁজটো ৷ বাৰিষাতো সোঁত বুলিবলৈ নাথাকেই ৷ কিন্তু মুখ দুখন বন্ধ হৈ যোৱাত গোটেই বছৰটোতে পানী থাকে ৷ এখন মৰা নৈ ৷ ওপৰৰ পৰা চালে এই মৰা নৈ খনৰ পানী একেবাৰে ডিষ্টিল ৱাটাৰৰ দৰেই, কিন্তু দেৰফুট তলতেই যে কি শেলুৱৈৰ ৰাজ্য, নামি নোচোৱাজনে কল্পনাও কৰিব নোৱাৰে ৷\nসুতিটোৰখনৰ দুয়োপাৰে শাৰী শাৰী কোৱাৰ্টাৰ, অফিচ, দোকান ৷ বেছিদিনৰ কথা নহয় ৷ কেইবছৰমান আগলৈ গাৱেই আছিল ৷ চৰকাৰী অফিচ আৰু কাৰখানা কেইটামান বহাৰ পৰাহে লাহে লাহে চহৰ হ’ল ৷ এতিয়াও অ’ত-ত’ত গাঁওৰ সাঁচ লাগিয়ে আছে ৷ যেনে, অলপ দূৰত শিমলু জোপাৰ তলত বহি বৰশী বাই থকা মানুহজন ৷ একেবাৰে ক’লা, দীঘল, ডাঙৰ, আটিল হাত ভৰিবোৰ ৷ বৰশীত টোপ গাঁথি পেলাই থৈছে ৷ অব্যৰ্থ টোপ ৷ ৰাজেনে এই ভয়ংকৰ চিকাৰীজনক দিনে ৰাতিয়ে দেখা পায় ৷ কি যে প্ৰকাণ্ড প্ৰকাণ্ড মাছো ধৰে নহয় – ভাবিলে আচৰিত লাগি যায় তাৰ৷ শিমলু জোপাৰ তলত বহি ডেকা ল’ৰা এজনে তাক কিবা কিবি সুধি আছে তেওঁক৷ নতুনকৈ ট্ৰেন্সফাৰ হৈ অহা যেন লাগিছে ৷ চিগাৰেটটো হুপি হুপি ৰাজেনে ইয়াৰ পৰাই তেওঁলোক দুয়োজনৰ কথা-বতৰা শুনিবৰ চেষ্টা কৰিলে ৷\n‘ক’তা, সাৰি-শব্দয়েই নাই দেখোন ৷ মাছ লাগেনে?’\n‘লাগে ৷ লাগে ৷ ডাঙৰ ডাঙৰ মাছবোৰ তললৈ গ’ল নহয় ৷ গভীৰত ৷ মাছে ৰছদ পাই গভীৰলৈ গ’ল আৰু সুতিটো এনেকুৱাকৈ শেলুৱৈয়ে ছানিলে, মানুহ এটা পৰিলে শটোও পোৱা টান হ’ল৷ কদাচিৎ এটা দুটা মাছ শেলুৱৈ ফালি ওপৰলৈ আহে কেতিয়াবা ৷ সোঁতটো যেতিয়া বৈছিল … ৷’\n‘অ’ ৷ এতিয়াহে মৰা নৈ ৷ আগতে ৰুক্মিণী নৈখনেই ভাঁজ লৈ এইফালেই বৈ আছিল ৷ ভাঁজৰ ডিঙিটো যেতিয়া ঠেক হৈ আহিল, তেতিয়া চৰকাৰী কামৰ বনুৱাকেইটা আৰু ইয়াৰ দুষ্ট মানুহ কেইজন মানে মিলি ৰাতিৰ ভিতৰতে কোৰেৰে নৈখন সেইফালে পোনাই দিলে ৷ সেই কাৰণেই আই ৰুক্মিণী অভিমানতে আৰু দূৰলৈ গ’ল ৷’\n‘অ’, তেনেহ’লে বেছিদিন হোৱা নাই ৷’\n‘অ’, আঢ়ৈ কুৰি বছৰো হোৱা নাই ৷ সোঁতটো যেতিয়া বৈ আছিল তেতিয়া ৰূপালী মাছবোৰে ফটিক হেন পানীতে নাচি নাচি দেও দি আছিল ৷ শেলুৱৈৰ কোনো নাম-গোন্ধই নাছিল ৷’\n‘এতিয়াও চাফা কৰিলেই হ’ল ৷’\n‘চাফা! কৰা চাফা!’ বৰশীবোৱা মানুহজনে মুৰটো সামান্য দাঙি প্ৰকাণ্ড প্ৰকাণ্ড চকুহালেৰে ডেকাজনলৈ ট টকৈ চালে ৷\n‘তোমালোক ডেকাল’ৰাহঁতে ককালত টঙালি বান্ধি কোৰ লৈ ওলাই আহাচোন ৷ পাৰা যদি ৰুক্মিণীৰ সোঁতটো এইফালে আকৌ বোৱাই দিয়া ৷’\n‘ৰাইট ৷’ এছট্ৰেত চিগাৰেটটো জোকাৰি ৰাজেনে মনে মনে ক’লে, ‘যুৱ শক্তি ওলাই আহা ৷ ৰাইট ৷’ এইষাৰ কথা পচিছ বছৰ আগতে ছাত্ৰনেতা হৈ থাকোতে ৰাজেনে বাৰে বাৰে ভাষণত কৈছিল অৰ্থটো এতিয়াহে … ৷ উহ, বৰশীবোৱা মানুহজনে দাৰ্শনিকৰ দৰে কথা পাতি আছে দেখোন৷ তাহানিৰ ছাত্ৰ সন্থাৰ নেতা ৰাজেনে মনে মনে আৰু এটা ভাষণ দিলে, ‘শেলুৱৈ চাফা কৰা ৷ চব শেলুৱৈ ৷ হ্ৰদত, বিলত, নলাত, ঘৰৰ বেৰত গোটখোৱা শেলুৱৈ ৷ মোৰ চেলাউৰিৰ তলত কপাহৰ জোলাৰ দৰে ওলমি থকা সেইটোও … ৷’\nউত্তেজনাত ৰাজেনে চিগাৰেটটো এছট্ৰেট মোহাৰি নুমুৱাই দিলে ৷\n‘হেৰা শুনিছানে ৷ উঠাচোন, মুখ ধোৱা ৷ দহটা বাজিল নহয় ৷’ সীমাই বাৰাণ্ডালৈ ওলাই আহি ক’লে ৷ ‘উম্ ৷’ ৰাজেনে তেতিয়াও আউজিয়ে থাকিল ৷ সীমাই অলপ পৰ ৰৈ ক’লে, ‘আজি বন্ধৰো দিন ৷ ল’ৰাটোক অলপ পঢ়াবও পাৰা ৷ একেবাৰে …’\n‘কিয়? টিউটৰজনে নপঢ়াই নেকি?’\n‘টিউটৰৰ কথা বেলেগ ৷ পিকুৱে আকৌ তুমি বুজাই দিলে অলপ ভাল পায় ৷’\n‘ভাল পায়?’ ৰাজেনে পোন হৈ বহিল ৷\nবহোতেই দেখিলে – পিকু, মানে তেওঁৰ দহবছৰীয়া ল’ৰাটোৱে কিতাপ এখন লৈ দুৱাৰত ভেঁজা দি তালৈয়া চাই আছে ৷ ক্লাছ ফাইভত পঢ়ে ৷ অপৰাজিতাৰ দৰে তাৰ নীলা চকুহাল এটা আশাত জিলিকি আছে ৷ মেধাবী ৷ নিজৰ পৰাই পঢ়াৰ প্ৰতি এটা ধাউতি আছে ৷ বনালে বনিব ৷ কিন্তু দেউতাক বুলি সদায়ে তাৰ ওচৰ চাপিব নোৱাৰে ৷ আচলতে ৰাজেনে ওচৰ চাপিবকে নিদিয়ে ৷ তাৰ বদভ্যাসে এই দেৱাশিশুক যেন স্পৰ্শ নকৰে – এই ভাবতে ৷ সীমাৰ ধাৰণা – মদাহী হ’লে মতা মানুহে ল’ৰা ছোৱালীক মৰম নকৰে ৷ আকঁৰী … (!!)\nসীমাৰ ফালে মিচিকিয়াই ৰাজেনে পুতেকক হাত বাউলী মাতিলে ৷ পিকু দৌৰি আহি দেউতাকৰ কোলাত বহিলহি ৷\n‘ক’তা? চাওচোন, কি অংক চাওঁ ৷’\n‘অংক নহয়, নীতিপাঠ ৷’\n‘নীতিপাঠ! য়ু মিন ম’ৰেল স্টাদীজ! অ’ …’\nৰাজেনে নাকটো ফুলাই মুখখন অকনমান মেলি সীমাৰ ফালে চাই থাকিল ৷ পিছে পিকুৰ মূৰৰ চুলি তাৰ থুতুৰিত লগাত তাৰ হুঁচ আহিল ৷\n‘অ’ পিকু, যোৱাচোন ৷ তোমাক মায়ে বুজাই দিব ৷’\n‘নহ’ব, নহ’ব ৷ মই নোৱাৰিম দেই ৷’ মুখখন ঘুৰাই সীমাই ক’লে ৷\n‘কিয়? তোমাৰ দেখোন ডিগ্ৰীত এদুকেশ্বন ছাবজেক্টো আছিল ৷ চাকৰিত সোমোৱাৰ আগতে প্ৰাইভেট স্কুল এখনতো পঢ়াইছিলা ৷ পাহৰিলেও, ..অলপ চেষ্টা কৰিলে …’\nৰাজেনে শেষেই কৰা নাই, সীমাই ঘুৰি এনেকৈহে চালে –\n‘হ’ব হ’ব ৷ পিকু …’, ৰাজেনে অলপ খোনা খোনাকৈ ক’লে, ‘কাইলৈৰ পৰা তোমাক নতুন টিউটৰ এজন লগাই দিম ৷ তেওঁ তোমাক নীতিপাঠ, সাহিত্য এইবোৰ পঢ়াব হা ৷ আজি যোৱাগৈ দেই ৷’\nপিকুৱে মুখখন ক’লা কৰি কিতাপখন লৈ লাহে লাহে ঘৰত সোমাল ৷ ল’ৰাটো যোৱাৰ লগে লগে ৰাজেনে ঘপহকৈ থিয় হৈ সীমাক চাৰ্জ কৰিলে, ‘তুমি পাগল হৈছা নেকি? নীতিপাঠ পঢ়াম মই? ল’ৰাটোক লগাই মোক লাজ দিয়াই আছা নহয়!’\n‘কিয় নোৱাৰিবা? পঢ়ি পঢ়ি অৰ্থটো বুজাই দিলেইটো হ’ল ৷’\n‘তুমি কিয় নোৱাৰে ৷ তুমিওটো গ্ৰেজুৱেট ৷’\n‘হ’ব হ’ব, এৰা ৷’\n‘তুমি ভাবি চোৱাচোন, এই ঘোঁচখোৰ, মদাপী কেৰেক্টাৰলেছ দেউতাকজনৰ তাত আজি কি মৰেলিটি অবশিষ্ট আছে যে মই ল’ৰাক মৰেল ষ্টাডী পঢ়াম ৷ আজি পচিশ বছৰ হ’ল, পইচা নহ’লে ফাইল নোচোও, অফিচত ওলাওতে সোমাওতে এশটা মিছা কথা কোৱা এই বাপেকজনে কেনেকৈ ল’ৰাক উপদেশ দিও – মিছা কথা নক’বা ৷ অন্যায় নকৰিবা ৷ মহাপাপ হ’ব ৷ মহাত্মা গান্ধী, বিবেকানন্দ, …ধ্যেৎ ৷’\n‘হ’ব, হ’ব ৷ নিচিঞৰিবাচোন ৷ উপদেশ নিদিলেও অৰ্থটো বুজাই দিওতেনো কি আহে যায় ৷’\n‘পাৰিলোহেঁতেন ৷ পচিশ বছৰ আগতে হোৱা হ’লে পাৰিলোহেঁতেন ৷’\n‘তুমি কিয় নোৱাৰা মই জানোঁ – মই বুজি পাওঁ ৷ আই ফিল ৷ বেলেগক হাজাৰ হাজাৰ মিছা কথা ক’ব পাৰিলেও কোনেও নিজকে নিজে এটাও মিছা কথা ক’ব নোৱাৰে ৷’\nএকালৰ আদৰ্শবান ছাত্ৰনেতা ৰাজেনৰ আজি বুকুভৰা হতাশা, আত্মগ্লানি ৷ অকণমান নিৰৱে থাকি আকৌ ক’লে, ‘এনেকুৱা উপদেশমূলক সাধুবোৰ মই মোৰ ল’ৰাক ক’ম আৰু সি সৰল মনেৰে গ্ৰহণ কৰি যেতিয়া উৎফুল্লিত হ’ব, মই নিজৰ ল’ৰাৰ ওচৰতে লাজ নাপামনে? আই ৰেছপেক্ট মাই ছন্ ৷’\n‘ময়ো ৷’ সীমায়ো যোগ দিলে ৷\n‘সেই কাৰণে ল’ৰাক পঢ়াবলৈ আৰু মোক নক’বা ৷ লাগিলে আৰু কেইটামান টিউটৰ লগাই দিম ৷’ কৈয়ে ৰাজেনে তাৰ মেদনহুল দেহাটো লৰকফৰককৈ বাথৰুমলৈ গ’ল ৷\nনিৰ্জন বাথৰুমত সোমালে যত পুৰণি চিন্তাবোৰ ৰাজেনৰ মনলৈ আহে ৷ আচলতে নিৰ্জনাই হ’ল স্মৃতিৰ স্থায়ী ঠিকনা, হোম এড্ৰেছ হয় যেন লাগে ৷ দাঁত ব্ৰাছ কৰি ৰখি সন্মূখৰ আয়নাখনত নিজে মূৰ্তীটোলৈ চাই ৰাজেনে ভাবিলে – কি আছিল আৰু আজি কি হ’ল! নকল মুখা এটা পিন্ধি আজি যন্ত্ৰণা এটা ভুগি আছে ৷ তাৰ মনত পৰে, ল’ৰালি দিনৰ গাৱঁৰ কথাবোৰ – পথাৰে পথাৰে গোৱৰৰ শুঠি বিচৰাৰ কথা, বাটে বাটে দৌৰাৰ কথা , ভেঁট ফুলৰ গুটি কামুৰি কামুৰি কাষলটিৰ তলত ফলি লৈ পাঠশালা স্কুললৈ যোৱাৰ কথা , মেধাবী ল’ৰা বুলি সবেই মৰম কৰাৰ কথা, মনত পৰে তাৰ কলেজীয়া জীৱনৰ কথা, ছাত্ৰসন্থা, আন্দোলন, জেইল, পৰীক্ষা বৰ্জন, পথবন্ধ, অবৰোধ …. ৷ সীমাৰ লগত প্ৰথম সাক্ষাৎ, উদ্দাম প্ৰেম, পাগলামিৰ মাজেৰে বিয়া ৷ মোটামুটি বিয়ালৈ ঠিকেই আছিল ৷ আদৰ্শ এটা চকুত ভাঁহি আছিল ৷ বিয়াটো পাতিলেই, চাকৰি নাই ৷ চাকৰি বিচাৰোতে দুৰ্নীতিৰ ৰাজ্যত প্ৰথম পদাৰ্পন ৷ তাৰ পিছত সব জলাঞ্জলি ৷ ঘৰৰ মাটি বেচি বেচি ঘোঁচ দি চাকৰিত সোমাল ৷ তাৰ পিছৰ পৰাই টকাৰ মোহ এটাই আবৰি ধৰিলে ৷ সংসাৰৰ অভাৱ অনাটনৰ অজুহাতত দুইহাত টকা ঘটিব ধৰিলে ৷ ল’ৰা-ছোৱালী হ’ল ৷ গাৱৰ খেৰী ঘৰ পকা হ’ল ৷ মাটি সম্পত্তি বাঢ়িল ৷ টিভি, ফ্ৰিজ, গাড়ী, প্ৰমোচন, সীমাৰ চাকৰি সব হ’ল ৷ এইবিলাক যেনেকৈ হোৰহোৰাই আহিল, ঠিক তেনেকৈ সংসাৰৰ আনন্দধাৰাও হোৰহোৰাই শুকাই গ’ল ৷ তেওঁলোকৰ যে টকা-পইচা আছে, সেইটো ইনকাম টেক্স ফাঁকি দি ৰাইজক জনাবলৈ যেন উদয় হ’ল বেমাৰ- ডাঙৰ জাতৰ বেমাৰ ৷ সীমাৰ হ’ল মেলিনা আৰু তাৰ হ’ল হাৰ্টএটেক ৷ ল’ৰা-ছোৱালী হৈয়ো শান্তি নাই ৷ আজিকালিৰ ল’ৰা-ছোৱালীয়ে দেউতাকে ঘটা পইচাৰে স্ফূৰ্টি কৰে, বাইকত ফুৰে, ম’বাইলত দিনে-ৰাতিয়ে কথা পতিয়ে থাকে ৷ কিন্তু পিতৃপৰিচয় দিবলৈ লাজ পায় ৷ কিজানি দেউতাকৰ ডিপাৰ্টমেন্ট উল্লেখ কৰিলেই নিজৰ আত্মসন্মানত লাগে, এই ভয় ৷ ডাঙৰ ল’ৰাটো ব্ৰিলিয়েন্ট আছিল ৷ কিন্তু নষ্ট হৈ গ’ল ৷ মদ ভাং আৰু ড্ৰাগছত ধৰিলে ৷ দেউতাক বুলি কেৰেপে নকৰে ৷ ছোৱালীজনীয়ে আকৌ ইয়াতে কাণ্ড এটা কৰি তেওঁৰ নাকটোৱে কাটিলে ৷ কোনোমতে গাৱঁৰ ঘৰত থৈ এতিয়া উশাহ লৈছে ৷ তাতেও দুই একে গুণগুণাই নথকা নহয় ৷ কিন্তু যেতিয়াই ৰাজেন গাঁৱলৈ যায় – সাহিত্য সভা, মহাসভা, ক্লাব, পূজা, বিহু, ঈদ-মেহফিল আহিত হাজাৰ-দুহেজাৰ চান্দা দি এটা ভাল অবস্থান কৰি থোৱা বাবেহে স্পষ্টকৈ ক’বলৈ টান পায় ৷ আনৰ কথা হোৱা হ’লেতো – ৷ এইবোৰ ফটামুখ বন্ধ কৰোতে কৰোতে জাপৰ ফুটা আৰু বহলি গ’লহেঁতেন ৷ আৰু এতিয়া সমাজৰ লগত ভাল সম্পৰ্ক এটা নাৰাখিলে ল’ৰা-ছোৱালীবোৰনো ক’ত বিয়া দিব? তাতে আকৌ ৰিটায়াৰমেন্টৰ পিছতো ছ’ছিয়েল প্লেটফৰ্ম এখন লাগে নহয় ৷ তাৰোতো বেছি দিন নাই ৷ তাতোকৈ ডাঙৰ কথাটো হ’ল – সৰু ল’ৰা পিকু ৷ ঠিক তাৰ ককায়েকৰ ল’ৰালি কালৰ দৰে মেধাবী, অধ্যয়ন পিপাসু – কিন্তু ডাঙৰহৈ যদি আকৌ বিপথে – উস্, তাৰ শেষ আশাও! কি অবস্থা হ’ব ৷ দেউতাকে ল’ৰাক শাসন কৰিব নোৱাৰে ৷ যদি দেউতাককে উভতি ধৰে এই ভয়ত ৷ গোটেই প্ৰজন্মটোৱে দুৰ্বল ৷ এই দুৰ্নীতিৰ ৰাজ্যৰ পৰা মুক্তিৰ উপায় নাইনে? নাইনে এইবোৰ চূৰমাৰ কৰি দিব পৰা মানুহ! নাই ৷ অল আৰ কৰাপ্ট ৷ সমাজৰ পৰমাণুলৈ আজি দুৰ্নীতি ৷ উশাহ ল’বলৈ এটা স্বাস্থ্যকৰ পৰিবেশ নাই ৷ হায় জীৱন! ৰাজেনে এনেকৈয়ে হুমুনিয়াই এৰি বাথৰুমৰ পৰা ওলাই আহে ৷\nডাইনিং টেবুলৰ ওচৰত বহি সীমাই আগবঢ়াই দিয়া চাহ কাপ খাব ধৰিলে ৷ মনৰ এই তিতাকেঁহাবোৰৰ বাবে যেন চাহ কাপেই তিতা তিতা হৈ পৰিছে ৷\n‘পিকু ক’ত?’ ৰাজেনে সুধিলে ৷\nমুখ ফুলাই অলপ আগতে বাৰাণ্ডাৰ বহি আছিল ৷ ‘পিকু, পিকু – ’ সীমাই বাৰাণ্ডালৈ ওলাই আহিল ৷\n‘হো! ক’ত! ইয়াতে বহিছিল নহয় ৷’\n‘ক’ত? কলৈ গ’ল? সেই সুতিৰ ফালে গ’ল নেকি? কেনেবাকৈ পিছল খাই পৰিব লাগিলে – এই ল’ৰাটোৰ অলপ খেয়ালো ৰাখিব নোৱাৰো ৷’ চাহ কাপ ঠেলি আতংকিত হৈ ৰাজেনে ওলাই আহি সীমাৰ লগত বাৰাণ্ডাৰ পৰা চোতাল পালে ৷\n‘অ’ মা, মা ৷ দেউতা, -দেউতা’ সুতিৰ ফালৰ পৰা পিকুৰ মাৰ ভাঁহি আহিল ৷\n‘আহা, চোৱা, আহা!’\n‘কি? কি হ’ল?’ সীমাই আগে আগে গৈ পালে ৷\nৰাজেনে পিচে পিচে ফোপাই জোপাই পালেগৈ ৷\n‘সৌৱা চোৱা – ডাঙৰ মাছ এটা আজি তলৰ পৰা ওলাই আহিছে ৷ বা-আ-প-ৰে!’\nস্ফূৰ্তিত হাত চাপৰি বজাই পিকু জপিয়াই উঠিল ৷\n‘এৰা হয়েই ৷’ ৰাজেন আৰু সীমাই আচৰিত হৈ সেইফালে চালে ৷ মাছটোৱে একেবাৰে ওপৰলৈ আহি উশাহ লৈ আছে ৷ নেজত লাগি থকা শেলুৱৈবোৰ ই জোকাৰি পেলালে ৷ ৰূপালী মাছটোৰ গোটেই গাত শেলুৱৈৰ ক’লা চামনি ৷\n‘হে: ওলাব পাৰিলে! বাহ ৷ ইমান শেলুৱৈ ফালি ওলাব পাৰিলে!’ ৰাজেনে বিৰবিৰকৈ অকলে উচ্চাৰণ কৰিলে ৷\nবৰশীবোৱা মানুহজন দৌৰি আহি তাৰ অব্যৰ্থ টোপটো মাছটোৰ একেবাৰে মুখৰ আহত নচুৱাব ধৰিলে ৷ কিন্তু নাই, মাছটোৱে সেইফালে কেৰাহিকৈও চোৱা নাই ৷ আৰু সি এবাৰ চিৎহৈ, এবাৰ থিয় হৈ, ঘূৰি ঘূৰি মেলিব ধৰিলে ৷ এপাকত ফিছাখনেৰে চাৎকৈ এটা পাক ঘূৰণি নাচিলে ৷ শেলুৱৈৰ পৰা মুক্তিৰ আনন্দত মাছটোৱে হঠাৎ তীব্ৰ বেগেৰে তাৰ পিঠিৰ ফানেৰে মৰা নৈত এটা ক্ষীণ, অস্থায়ী সোঁত সৃষ্টি কৰি দূৰলৈ গুছি গ’ল ৷\n‘বাহ!!’ ৰাজেনে আবেগত উচ্চাৰণ কৰিলে ৷ অলপ পৰ মাছটোৱে সৃষ্টি কৰি যোৱা সোঁতটোৰ ফালে চাই পুতেকক ক’লে, ‘পিকু, আহা ৷ তুমি কিবা পঢ়াবলৈ কৈছিলা নহয় ৷ এতিয়া যাওঁ ব’লা’\nPrevious Articleনান্দামুখ শ্ৰাদ্ধ সম্পন্ন কৰাৰ উদ্দেশ্য …\nNext Article সম্পাদকলৈ চিঠি – আজিজুল হক


কেনে আছে মণিপুৰত কোৰোনা ভাইৰাছত আক্ৰান্ত হোৱা যুৱতী, অসমীয়া প্ৰতিদিনৰ ডিজিটেল ডেস্কক কি ক’লে ৰাজ্যখনৰ স্বাস্থ্য বিষয়াই... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nকোভিড-১৯ত আক্ৰান্ত হ’ল ত্ৰিপুৰাৰ প্ৰথমগৰাকী…\nলকডাউনৰ সময় বৃদ্ধি কৰা হ’ব নেকি? কি ক’লে কেন্দ্ৰীয় মন্ত্ৰী…\nকেনে আছে মণিপুৰত কোৰোনা ভাইৰাছত আক্ৰান্ত হোৱা যুৱতী, অসমীয়া প্ৰতিদিনৰ ডিজিটেল ডেস্কক কি ক’লে ৰাজ্যখনৰ স্বাস্থ্য বিষয়াই…\nযিকোনো মুহূৰ্ততে গ্ৰেপ্তাৰ হ’ব পাৰে বিধায়ক আমিনুল ইছলাম! • বাৰে বাৰে কাৰাগাৰলৈ কিয় অখিল গগৈক... • লকডাউনৰ সময়ত মানসিক অস্থিৰতা, অৱসাদত ভোগা লোকক সহায় কৰিবলৈ আগবাঢ়ি আহিছে অসম আৰক্ষী... • যোৱা ২৪ ঘণ্টাত দিল্লীত COVID-19ত ২০জন লোক আক্ৰান্ত, ১জনৰ মৃত্যুঃ মুখ্যমন্ত্ৰী অৰবিন্দ কেজৰিৱাল... • অৰবিন্দ কেজৰিৱালৰ টুইটাৰক লৈ গৌতম গম্ভীৰৰ প্ৰতিক্ৰিয়া... • লকডাউনৰ মাজত লখিমপুৰ পশু চিকিৎসা বিজ্ঞান মহাবিদ্যালয়ৰ সহযোগী উপাচাৰ্যৰ আৰ্তজনলৈ সহায়... • ৩ জুনলৈকে লকডাউন!- কিমান সঁচা এই খবৰ... • ডিমাপুৰত দৰিদ্ৰ পৰিয়ালৰ মাজত এন এছ চি এন মুইভা গোটৰ সাহায্য বিতৰণ... • ৭ এপ্ৰিলৰ পুৱা ৬ বজাৰ পূৰ্বে নিজামুদ্দিনৰ পৰা অহা সকল চিকিৎসালয়লৈ যাওঁক, নহ’লে আৰক্ষীয়ে ল’ব কঠোৰ আইনী ব্যৱস্থা... • কোৰোনা ভাইৰাছঃ সংকটৰ সময়ত ভাৰত চৰকাৰক চীনে দিলে ১.৭০ লাখ পিপিই…\nঅসমীয়া প্ৰতিদিন ৰ দ্বাৰা\t Mar 25, 2020 ত শেষ সম্পাদনা কৰা হৈছে\nডিজিটেল ডেস্ক মণিপুৰত কোৰোনা ভাইৰাছত আক্ৰান্ত লণ্ডনত চিকিৎসা বিজ্ঞান অধ্যয়নৰত যুৱতীগৰাকীৰ স্বাস্থ্য বৰ্তমান সুস্থিৰ। অসমীয়া প্ৰতিদিনৰ ডিজিটেল ডেস্কে মণিপুৰ স্বাস্থ্য বিভাগৰ এক উচ্চপদস্থ বিষয়াৰ সৈতে এই সন্দৰ্ভত কথা পাতোতে এই কথা জনালে বিষয়াগৰাকীয়ে।\nবিষয়াগৰাকীয়ে লগতে জানিবলৈ দিয়ে যে, এই ছাত্ৰীগৰাকীৰ দেহত কোৰোনা ভাইৰাছৰ উপস্থিতি ধৰা পৰাতো নিশ্চিত হৈছে আৰু তেওঁৰ সংস্পৰ্শলৈ অহা ব্যক্তিসকলৰ তালিকা ইতিমধ্যে প্ৰস্তুত কৰিছে। বুধবাৰে তেওঁলোকৰ দেহত কোৰোনা ভাইৰাছৰ উপস্থিতি আছে নে নাই এই সন্দৰ্ভত স্বাস্থ্য পৰীক্ষা সম্পূৰ্ণ কৰা হ’ব।\nএকাংশ সংবাদমাধ্যমে এই যুৱতীগৰাকীৰ সংস্পৰ্শলৈ অহা ১১জন লোকৰ নমুনা পুনেৰ এক লেবৰেটৰীলৈ স্বাস্থ্য পৰীক্ষাৰ বাবে প্ৰেৰণ কৰা বুলি ইতিমধ্যে খবৰ প্ৰকাশ কৰিছে। এই সন্দৰ্ভত বিষয়াগৰাকীয়ে অজ্ঞতা প্ৰকাশ কৰি মণিপুৰৰ পৰা তেনে কোনো ছেম্পল বা ১১গৰাকী লোকৰ কোৰোনা ভাইৰাছৰ পৰীক্ষা কৰিবলৈ প্ৰেৰণ কৰাৰ কথা অস্বীকাৰ কৰে।\nস্বাস্থ্য বিভাগৰ এই উচ্চপদস্থ বিষয়াগৰাকীয়ে লগতে জানিবলৈ দিয়ে যে, ছাত্ৰী গৰাকীৰ দেহত কোৰোনা ভাইৰাছৰ উপস্থিতি ধৰা পৰাৰ পাছতেই তেওঁক মঙলবাৰে চিকিৎসালয়ত ভৰ্তি কৰা হৈছে। সেয়েহে তেওঁৰ পৰিয়ালৰ লোক তথা সংস্পৰ্শলৈ অহা মণিপুৰৰ লোকসকলৰ সন্দৰ্ভত বিস্তৃত তথ্য সংগ্ৰহ কৰা হৈছে।\nমন কৰিব লগা যে লণ্ডনত চিকিৎসা বিজ্ঞানৰ পাঠ্যক্ৰম অধ্যয়ন কৰি থকা এই ছাত্ৰীগৰাকী আগৰতলা হৈ মণিপুৰলৈ উভতিছিল। সেই সময়ত তেওঁ যি সকল লোকৰ সংস্পৰ্শলৈ আহিছিল তেনে কোনো তথ্য সংগ্ৰহ কৰা হৈছে নেকি বুলি জানিবলৈ বিচৰাত বিষয়াগৰাকীয়ে কয়- সেই সন্দৰ্ভত আমি অনুসন্ধান অব্যাহত ৰাখিছো। আমাৰ ৰাজ্যত সংস্পৰ্শলৈ অহা লোকসকলৰ বিষয়হে আপোনাক বিস্তৃত তথ্য জনাব পাৰিম।\nবিষয়াগৰাকীয়ে এই যুৱতীগৰাকীৰ পৰা পৰিয়ালৰ লোকৰ দেহলৈ কোৰোনা ভাইৰাছ সংক্ৰমণ হোৱাৰ সম্ভাৱনা নুই নকৰিলে। বুধবাৰে পৰীক্ষা কৰাৰ পাছতহে সেই কথা স্পষ্ট কৰা হ’ব বুলি তেওঁ সদৰী কৰে। ইতিমধ্যে মণিপুৰ চৰকাৰে কেইবাটাও হেল্পলাইন মুকলি কৰি দিছে।\nবিদেশ বা ৰাজ্যৰ বাহিৰৰ পৰা অহা লোকসকলে এই নম্বৰসমূহত যোগাযোগ কৰি কাৰোবাৰ সন্দেহ থাকিলে স্বাস্থ্য বিভাগক জনাব পাৰিব বুলিও অসমীয়া প্ৰতিদিনৰ ডিজিটেল ডেস্কক জনালে। মণিপুৰ স্বাস্থ্য বিভাগৰ সঞ্চালক ডাঃ কে ৰাজু সিঙে এই সন্দৰ্ভত জনসচেতনতা সৃষ্টিৰ বাবে মণিপুৰ চৰকাৰে ব্যৱস্থা গ্ৰহণ কৰিছে বুলিও জানিবলৈ দিয়ে।\nলকডাউনৰ বাদে অন্য পথ নাই! এই ২১ দিনত কি কি নিয়ম আপুনি মানিব লাগিব…\nনিশা ১২ বজাৰ লগে লগে সমগ্ৰ দেশজুৰি ২১ দিনীয়া লকডাউন আৰম্ভ…\nকোভিড-১৯ত আক্ৰান্ত হ’ল ত্ৰিপুৰাৰ প্ৰথমগৰাকী ব্যক্তি…\nআগৰ\tপিছৰ 1 of 5,395


দেশে-বিদেশে মানব চৰিত্ৰ (গুৰু গোবিন্দ বৰতামুলী ) - সাহিত্য ডট অৰ্গ\n২) পশ্চিমত পানীটেঙা\nটকলা পাহাৰৰ গাত সজা পথটোৰ এফালে কুলু-কুলুকৈ বৈ যোৱা এটি নদীধাৰা, নদীৰ সিপাৰে কিছু সেউজীয়া জোপোহা গছৰ এখন হাবি। মদৰুৱা ধূলিময় এই পথটো ঐতিহ্যময় ৰেচম পথৰ এটা অংশ। এই পথৰেই কোনো অংশ হয়তো মাৰ্কো-প’ল’ৰ ত্ৰয়োদশ শতিকাৰ শেষভাগত কুঁবলাই খাঁৰ “So twice five miles of fertile ground, With walls and towers were girdled round” দেশলৈ অভিযানৰ বাটত পৰিছিল। শিলনিৰ মাজেৰে বৈ অহা নদীধাৰাই এই অঞ্চলৰ সেউজীয়া জীৱনৰ আধাৰ। আমাৰ লক্ষ্য, বামিয়ান বুদ্ধস্থল ( بت های باميان – but hay-e Bamiyan)।\nযাত্ৰাৰ আৰম্ভণি, পঞ্জাব। ভাৰত বা পাকিস্থানৰ পঞ্জাব নহয়। এয়া আফগানিস্থানৰ পঞ্জাব (پنج)। বামিয়ান প্ৰদেশৰ পঞ্জাব জিলাৰ সদৰস্থান পঞ্জাব। ওখোৰা-মোখোৰা, টকলা-মকলা পাহাৰৰ মাজত সমুদ্ৰপৃষ্ঠৰ পৰা প্ৰায় তিনি কিলোমিটাৰ উচ্চতাত এখন সৰু চহৰ। জনসংখ্যা দহ হাজাৰৰো কম। হাজাৰা (Hazara) জনগোষ্ঠী ইয়াৰ ভূমিপুত্ৰ। স্থানীয় সময় ভাৰতৰ সময়তকৈ এঘন্টা পিছপৰা।\nচেন্নাইৰ ফালে ঋতু বোলে তিনিটা, Hot, Hotter আৰু Hottest। একেদৰে আফগানিস্থানৰ বহু অংশত জলপান, মধ্যাহ্ন-ভোজন আৰু সান্ধ্য-ভোজন হৈছে কাবাব, কাবাব আৰু কাবাব। পুৱাৰ জলপান খাইয়ে সাজু আমাৰ ছখন গাড়ীৰ কনভয়ৰ সদস্যসকল। দুই ডজন মানুহ, তিনিখন লেণ্ড ৰোভাৰ ডিফেণ্ডাৰ, দুখন টয়োটা J70 আৰু এখন নিছান পাথফাইণ্ডাৰৰ এটা সমদল।\nপঞ্জাবৰ পৰা বামিয়ান বুদ্ধস্থললৈ প্ৰায় দুশ কিলোমিটাৰহে। গোটেই বাটচোৱা এতিয়া যুদ্ধবিধ্বস্ত। সতৰ্কতাৰে আগবাঢ়িব লগা হোৱা বাবে এই পথচোৱা পাৰ হওঁতে যথেষ্ট সময় লাগে। এসময়ৰ শান্ত সৌম্য বৌদ্ধ তীৰ্থৰ চৌদিশ এতিয়া ভগা-ছিগা, গোলা বাৰুদৰ দাগেৰে বিধ্বস্ত। পুৱাৰ জলপানৰ পিছতে ওলোৱাৰ কথা আছিল যদিও আগতীয়াকৈ জানিব নোৱাৰা অসুবিধাবশতঃ দুপৰীয়াৰ আহাৰৰ পিছতহে ওলাব পৰা গ’ল। গতিকে যাত্ৰাৰ পৰিকল্পনাত যথেষ্ট সালসলনি কৰা হ’ল। পৰিৱৰ্তিত পৰিকল্পনাত ঘৰ্ঘৰি (Ghorghori) নামৰ ঠাই এডোখৰৰ এটা গৰমপানীৰ উঁহৰ ওচৰত আবেলিৰ আহাৰ গ্ৰহণ কৰি প্ৰথম দিনাৰ যাত্ৰা-বিৰাম য়াকাওলাঙ (Yakawlang) চহৰত লোৱাৰ সিদ্ধান্ত লোৱা হ’ল। য়াকাওলাঙলৈ দূৰত্ব প্ৰায় ষাঠি কিলোমিটাৰ। ঘৰ্ঘৰি গৰমপানীৰ উঁহ প্ৰায় মাজপথতে। মটীয়া ৰঙচুৱা পাহাৰৰ ঢালেৰে আমাৰ সমদল লাহে লাহে ৰঙা-হেঙুলীয়া বেলিক অনুসৰণ কৰি আগবাঢ়িল, ঘৰ্ঘৰি অভিমুখে।\nগৰমপানী। স্মৃতিত ভাহি আহে, পোষ্ট অফিচ নাহৰবাৰী বাগান। জিলা গোলাঘাট। পিন ৭৮৫৭০২। অসম। নামবৰৰ সেই হাতীৰ জাক। ডিমাপুৰলৈ বুলি যোৱা বাটত চান্দা তুলি থকা হাতীৰ দল। এন. এল. নম্বৰ প্লেটৰ জিপছিত বন্দুক লোৱা মানুহ। সেই জিপছিৰ পিছৰ ছিটৰ তলত সহজেই পাব পাৰি বস্তা বা পলিথিনেৰে ঢাকি ৰখা পহু একোটা, আনকি বান্দৰো। কাৰ্টনৰ হিচাপত আই এম এফ এল। নাগালেণ্ড ড্ৰাই ষ্টেট যে! … বুলডজাৰ এখনৰ তীব্ৰ ঘৰঘৰণিত স্মৃতিৰ পৰা বাস্তৱলৈ উভটি আহিলোঁ। ৰাষ্টা মোকলাই থকা বুলডজাৰ। আগলৈ ৰাষ্টা ভাল নহয়। মুকলি নোহোৱালৈকে ৰ’ব লাগিব। কিমান সময়, নাজানো !\n← অসমীয়া সাহিত্যৰ বুৰঞ্জী:চতুৰ্থ অধ্যায়( -মৃণালজ্যোতি গোস্বামী )\nবৰ্তমানৰ শক্তি-দি পাৱাৰ অʼফ নাও (হিতেন্দ্ৰ কুমাৰ শৰ্মা) →


শংকৰদেৱৰ জন্মৰ সময়ত ধৰ্মীয় আৰু সামাজিক পৰিৱেশ — Vikaspedia\nশংকৰদেৱৰ জীৱনকালত আৰু শংকৰোত্তৰ যুগত অসমৰ ধৰ্মৰ ইতিহাস অধ্যয়ন কৰোঁতা বিভিন্ন চৰিতকাৰে বৈষ্ণৱ ধৰ্মগুৰুসকলৰ জীৱনক মূল উপজীব্য কৰি ৰচনা কৰা চৰিত পুথিসমূহ এইক্ষেত্ৰত অন্যতম৷ শংকৰদেৱকে মুখ্য কৰি অন্যান্য বৈষ্ণৱ গুৰুসকলৰ জীৱনক লৈ ৰচিত চৰিত পুথিসমূহক বহু সময়ত অতিশয়োক্তি আৰু অন্ধ বীৰবন্দনাৰ দোষত বস্তুনিষ্ঠ ইতিহাসবিদে দোষাৰোপ কৰা দেখা যায়৷\nকিন্তু কোনো ইতিহাসবিদেই তেনেবোৰ চৰিত পুথিৰ মাজেদি প্ৰতিফলিত হোৱা ঐতিহাসিক সত্যসমূহক আওকাণ নকৰে৷ সেই চৰিত পুথিবোৰৰ মাজেৰে বহুতো গুৰুত্বপূৰ্ণ তথ্য পোহৰলৈ আহিছে৷ সেইবোৰ তথ্য কেৱল ধৰ্মীয় দিশতেই সীমাবদ্ধ বুলি কব নোৱাৰি৷\nধৰ্মৰ উপৰি অৰ্থ-সামাজিক জীৱনৰ বহু তাৎপৰ্যপূৰ্ণ কথা তেনে পুথিবোৰৰ যোগে প্ৰতিফলিত হয়৷ কেৱল প্ৰতিখন চৰিত পুথিকে একে মান্যতাৰ তুলাচনীতে বিশ্লেষণ কৰা অনুচিত৷ কাৰণ অৰ্বাচীন কালত ৰচিত বহুতো চৰিত পুথি ভৰি আছে কেৱল বিভ্ৰান্তিকৰ তথ্যৰে৷ তেনেবোৰ পুথিও ৰচনা হৈছে কেৱল এচাম ন্যস্তস্বাৰ্থৰ লোকৰ ব্যক্তিগত লাভালাভৰ বাবেহে৷\nউদাহৰণস্বৰূপে হৰিদেৱক শংকৰদেৱতকৈ বয়োজ্যেষ্ঠ আৰু জ্ঞানজ্যেষ্ঠ হিচাপে দেখুৱাবলৈ প্ৰয়াস কৰা প্ৰায় তিনিখন গ্ৰন্থৰ ওপৰত প্ৰাচীনত্ব আৰোপ কৰা হৈছে৷ জাতিটোৰ বাবে দুৰ্ভাগ্যজনক কথা যে স্বয়ং গুৱাহাটী বিশ্ববিদ্যালয়ৰ প্ৰসিদ্ধ গৱেষকৰ (?) অধীনত গৱেষণা কৰি তেনে পুথিৰ ভিত্তিত ডক্টৰেট ডিগ্ৰী লোৱাৰ দৰে নোহোৱা নোপজা ঘটনাও অসমত ঘটিছে৷ তথাপি শংকৰী আৰু শংকৰোত্তৰ যুগৰ অধ্যয়ন সমলৰ অভাৱত বাধাগ্ৰস্ত নহয়৷\nকিন্তু একেখিনি কথা প্ৰাক-শংকৰী যুগ, বিশেষকৈ দ্বাদশ শতিকাৰ পাছৰ কামৰূপৰ ধৰ্মৰ ইতিহাসৰ ক্ষেত্ৰত কব নোৱাৰি৷ পণ্ডিতপ্ৰৱৰ ড. মহেশ্বৰ নেওগেও এই সম্পৰ্কে তেওঁ সন্মুখীন হোৱা অসুবিধাৰ কথা কৈ গৈছে৷ ফলত তেওঁ এইক্ষেত্ৰত লক্ষ্মীনাথ বেজবৰুৱাৰ শংকৰদেৱ সম্বন্ধীয় গ্ৰন্থৰাজিৰ ওপৰত বিশেষভাৱে নিৰ্ভৰ কৰি চলিছে৷\nএই সকলোৰে জ্ঞাত যে কুৰি শতিকাৰ আৰম্ভণিতে শংকৰদেৱক নামঘৰৰ মণিকূটৰ মাজৰ পৰা আনি অসমীয়া মানুহৰ হৃদয়ৰ মণিকূটত স্থাপন কৰিছিল বেজবৰুৱাই৷ অন্যান্য অনবদ্য বৰঙনিৰ বাহিৰেও বেজবৰুৱাক আধুনিক কালৰ শংকৰদেৱ চৰ্চাৰ অদ্বিতীয় বাটকটীয়া বুলি সকলোৱে অভিহিত কৰিছে৷\nবেজবৰুৱাই মূলতঃ চৰিত পুথিসমূহৰ ভিত্তিতেই শংকৰ-মাধৱৰ জীৱন অংকন কৰিবলৈ চেষ্টা কৰিছে৷ তেওঁৰ লেখাৰ কোনো কোনো স্থানত মৃদু বীৰবন্দনাৰ প্ৰতিচ্ছবি ফুটি ওলালেও সামগ্ৰিকভাৱে নিৰীক্ষণ কৰিলে কোনো ছিদ্ৰান্বেষী পণ্ডিতেও বেজবৰুৱাৰ ৰচনাক সেইটো দোষৰ বাবে আওকাণ কৰিব নোৱাৰে৷\nসেই গ্ৰন্থসমূহ ৰচনা কৰা সময়ৰ (বিংশ শতিকাৰ প্ৰথম দুটা দশক) অসমীয়া সমাজখনৰ প্ৰয়োজনীয়তাক যুক্তিসংগত কাৰণতে চকুৰ আগত ৰাখি লক্ষ্মীনাথ বেজবৰুৱাই কলম চলাইছিল৷\n“মহাপুৰুষ শ্ৰী শংকৰদেৱ আৰু শ্ৰী মাধৱদেৱ” গ্ৰন্থখনৰ পাতনিত বেজবৰুৱাই তেওঁ লাভ কৰা তথ্য আৰু তেওঁৰ লেখাৰ উদ্দেশ্য সম্বন্ধে মুক্তভাৱে কৈছে৷ সেয়েহে পাছৰ কালত নিৰলস সাধনাৰ জৰিয়তে সত্যানুসন্ধানৰ প্ৰয়াস কৰা ড. নেওগৰ দৰে বিদ্বান পণ্ডিতেও সেই কথাক মান্যতা দিছে৷\nড. মহেশ্বৰ নেওগে “ধৰ্মজগতৰ খেলিমেলিৰ দৃশ্যপট” আখ্যা দিয়া প্ৰাক-শংকৰী যুগৰ ধৰ্মীয় প্ৰেক্ষাপট সাহিত্যৰথীৰ কলমত প্ৰাণ পাই উঠিছে৷ কেৱল সেই পৃষ্ঠাকেইটা পঢ়ি উঠি আধুনিক অসমীয়াৰ মনবোৰ প্ৰাণ পাই নুঠি বিতৃষ্ণা আৰু অস্বস্তিত কোঁচ খাই যায়৷\nকাৰণ প্ৰাকশংকৰী যুগৰ ধৰ্মৰ নামত চলা কাণ্ড-কাৰখানাবোৰে কোনো সুস্থ মানসিকতাৰ ব্যক্তিকেই বিতুষ্ট আৰু বিব্ৰত নকৰাকৈ নাৰাখে৷ বেজবৰুৱাই পূৰ্বোক্ত গ্ৰন্থত লিখিছে – “শংকৰদেৱৰ আৱিৰ্ভাৱৰ সময়ত অসমত তান্ত্ৰিক শক্তিপূজা প্ৰচলিত আছিল৷ হাঁহ, ছাগলী, পাৰ, ম’হ, আনকি মানুহ পৰ্যন্ত বলি দি দেৱী গোসাঁনীৰ পূজা কৰা হৈছিল৷\nসম্ভৱতঃ সেই কালতে, বা তাৰ কিছু আগতে ৰচিত হোৱা কালিকা পুৰাণত মানুহ বলিৰ বিষয়ে বিশেষকৈ লেখা আছে৷ বলি-বিধানৰ বাবে উপযুক্ত মানুহৰ লক্ষণাদি কেনে হব লাগে, আৰু কেনেকৈ বলি দিব লাগে ইত্যাদি বিষয়ে তাত বহলকৈ বৰ্ণনা কৰা হৈছে৷ মুছলমানে ভঙা মন্দিৰ নৰনাৰায়ণ ৰজাই আকৌ সজাই দি কামাখ্যাৰ প্ৰতিষ্ঠা কৰোঁতে ১৪০ টা মানুহ বলি দিয়া হৈছিল৷\nআনকি নৰনাৰায়ণ ৰজাৰ ভতিজাক কোঁচ ৰজা ৰঘুদেৱে কালাপাহাৰে ভঙা হাজোৰ হয়গ্ৰীৱ-মাধৱৰ মণিকূট নকৈ সজাই প্ৰতিষ্ঠা কৰাওঁতেও অনেক মানুহ বলি দিছিল, যদিও মন্দিৰৰ ভিতৰত শিলত কাটি লিখি থোৱা বিৱৰণত ৰঘুদেৱ ৰজাক কৃষ্ণভক্ত বুলি উল্লেখ কৰা হৈছে৷ সেই কালত কামাখ্যাত এক শ্ৰেণীৰ মানুহ আছিল, সিহঁতক ভোগী নাম দিয়া হৈছিল৷ সেই মানুহবোৰ নিজৰ ইচ্ছাতে দেৱীৰ আগত বলি হবৰ নিমিত্তে সাজু আছিল৷ যিদিনাৰ পৰা সিহঁতে সিহঁতক দেৱীয়ে বলি লবলৈ আদেশ দিছে বুলি প্ৰকাশ কৰিছিল, সেই দিনাৰ পৰা সিহঁতক লোকে মান্য সৎকাৰ কৰিছিল, আনকি সিহঁতে ইচ্ছামতে যিকোনো তিৰোতাক সম্ভোগ কৰিবৰ অধিকাৰ পাইছিল৷ বছৰেকৰ মূৰত দেৱী পূজাৰ সময়ত সেই মানুহবোৰ বলি দিয়া হৈছিল৷ ভৌতিক বিদ্যা, ঐন্দ্ৰজালিক বিদ্যা, মঙল চোওৱা, সুৰাপান, গৰ্ভৱতী তিৰোতাৰ গৰ্ভ ছিৰি ভ্ৰূণ পৰীক্ষা আদি জঘন্য কাৰ্যও তান্ত্ৰিকসকলৰ ভিতৰত প্ৰচলিত আছিল৷\nশংকৰদেৱে ধৰ্ম প্ৰচাৰৰ কাল আৰু তাৰ আগডোখৰত অসমত তান্ত্ৰিক শাক্ত ধৰ্ম যে খুব প্ৰচলিত আছিল সেইটো ভালকৈ জানিব পাৰি৷ তান্ত্ৰিক শাক্ত হিন্দু ধৰ্মই অসভ্য জাতিবোৰৰ জঘন্য ধৰ্ম প্ৰথাৰ লগত মিহলি হৈ অধোগতিপ্ৰাপ্ত হৈ কালক্ৰমত জঘন্য আকাৰ ধৰিছিল৷ ব্ৰাহ্মণসকল লোভী-অনাচাৰী হৈ বেদবিহিত ব্ৰাহ্মণ্য কৰ্মাদিৰ পৰা ভ্ৰষ্ট হৈ পৰিছিল৷ সেই দেখি নৰনাৰায়ণ ৰজাই কামাখ্যাৰ মন্দিৰ নতুনকৈ সজাই গোসাঁনী প্ৰতিষ্ঠা কৰি গোসাঁনী পূজাৰ নিমিত্তে বংগদেশৰ পৰা ভাল বামুণ অনাই কামাখ্যাত বহুৱাইছিল৷ সেইদেখি ইয়াৰ আগৰ কালত, কমলেশ্বৰ দুৰ্লভনাৰায়ণে গৌৰেশ্বৰ ধৰ্মনাৰায়ণৰ পৰা কনৌজৰ কৃষ্ণ পণ্ডিত প্ৰমুখ্যে সাতঘৰ বামুণ আৰু চণ্ডীবৰকে প্ৰমুখ্য কৰি সাতঘৰ কায়স্থ অনাই তেওঁৰ ৰাজ্যত পাতিছিল৷”\nউক্ত কথাখিনিয়ে শংকৰদেৱৰ জন্মৰ আগমুহুৰ্তৰ অসমৰ ধৰ্মীয় আৰু সামাজিক জীৱনৰ এখন সুস্পষ্ট ছবি দাঙি ধৰে৷ কিছু কথাত অতিৰঞ্জনৰ মৃদু পৰশ থাকিলেও সামগ্ৰিকভাৱে বেজবৰুৱাই তুলি ধৰা ছবিখন সকলো গৱেষক-পণ্ডিতে মানি লৈছে৷ বেজবৰুৱাই কেতবোৰ আৰ্যোত্তৰ জাতিৰ ক্ষেত্ৰত প্ৰয়োগ কৰা “অসভ্য” শব্দটো অৱশ্যে বৰ্তমান কালত গ্ৰহণযোগ্য নহয়৷\nমোৰ বিশ্বাস এনেবোৰ শব্দৰ ব্যৱহাৰৰ মাজেৰে লেখকজনৰ ব্যক্তিগত ভাৱতকৈ সেই যুগত ভাবাদৰ্শটোহে বেছি স্পষ্টকৈ ওলায়৷ প্ৰাকশংকৰী যুগৰ অসমৰ ধৰ্মীয় জীৱনৰ বিষয়ে আলোচনা কৰিলে আন এটা গুৰুত্বপূৰ্ণ তথ্য পোহৰলৈ আহে৷ শৈৱ-শক্তি দেৱী পূজাৰ মাজতে অসমত যুগ যুগ ধৰি বিষ্ণু উপাসনাৰ ধাৰা এটাও প্ৰবাহিত আছিল৷ খুব বেছি শক্তিশালী বা প্ৰভাৱশালী নহলেও সেই ধাৰাটোৱে পৰৱৰ্তী কালত শংকৰদেৱৰ ধৰ্ম প্ৰচাৰৰ সময়ত কিছু সহায় কৰিছিল৷ সেই আদৰ্শৰ ঐতিহ্য আছিল বেছ পুৰণি৷\nউল্লেখ্য, পঞ্চম খ্ৰীষ্টাব্দমানৰ পৰাই কামৰূপত সংস্কৃতায়ন বা আৰ্যীকৰণৰ প্ৰভাৱ দেখা পোৱা গৈছিল৷ এইক্ষেত্ৰত মূল ভূমিকা লৈছিল উত্তৰ ভাৰতৰ পৰা অহা ব্ৰাহ্মণসকলে৷ চীনা পৰিব্ৰাজক হিউয়েনচাঙৰ বিৱৰণীত পোৱা যায় কিদৰে ভাস্কৰ বৰ্মনে ভাৰতৰ আন আন ঠাইৰ পৰা বহু বেদজ্ঞ ব্ৰাহ্মণক আনি কামৰূপত সংস্থাপিত কৰিছিল৷\nসেইসকল ব্ৰাহ্মণৰ যোগেদিয়েই বিষ্ণু পূজাই আন দেৱ-দেৱীৰ লগতে কামৰূপত ভুমুকি মাৰিছিল বুলি বহু গৱেষকে কৈছে৷ ভাস্কৰ বৰ্মন নিজে শৈৱ আছিল যদিও তেওঁৰ আজোককাক মহাভূতি বৰ্মন আছিল বিষ্ণুৰ উপাসক৷\nবিশিষ্ট পণ্ডিত ড. লীলা গগৈয়ে ভাবে যে শংকৰাচাৰ্যই বুদ্ধক বিষ্ণুৰ নৱম অৱতাৰৰূপে স্বীকৃতি দিয়াৰ পাছৰ পৰা সমগ্ৰ ভাৰততে বহুতে বৌদ্ধ মন্দিৰ হিন্দু উপাসনাথলীলৈ ৰূপান্তৰিত হয়৷ ড. গগৈৰ মতে অসমত অশ্বক্লান্ত শুক্ৰেশ্বৰ, হাজো, ডবকা আদি ঠাইৰ বৌদ্ধ মন্দিৰসমূহ হিন্দু মন্দিৰলৈ ৰূপান্তৰিত হৈছে৷\nহাজোৰ মন্দিৰৰ বিগ্ৰহক এতিয়াও বৌদ্ধসকলে মহামুনি বুলি কয়৷ প্ৰাকশংকৰী যুগৰ হেম সৰস্বতী, হৰিবৰ বিপ্ৰ, কবিৰত্ন সৰস্বতী, মাধৱ কন্দলি আদিৰ ৰচনাতো বৈষ্ণৱ আদৰ্শ দেখিবলৈ পোৱা যায়৷ কিন্তু সম্পূৰ্ণভাৱে সংস্কৃত ভাষাৰ মাধ্যমেৰে অহা বাবে সেই বৈষ্ণৱ আদৰ্শই সাধাৰণ মানুহৰ অন্তৰ স্পৰ্শ কৰিব পৰা নাছিল৷\nজনজাতি লোকসকলৰ অধিকাংশই এই প্ৰভাৱৰ পৰা প্ৰায় মুক্ত হৈ আছিল৷ কোনো কোনো জনগোষ্ঠীয়ে বৈষ্ণৱ আদৰ্শটো গ্ৰহণ কৰিলেও সমান্তৰালভাৱে নিজৰ আৰাধ্য দেৱ-দেৱীক পূজা কৰা বাদ দিয়া নাছিল বাবেও সেই আদৰ্শটো বেছি জনপ্ৰিয় হৈ উঠা নাছিল৷ তৎসত্বেও বৈষ্ণৱ আদৰ্শৰ সুতিটো অসমৰ ধৰ্ম জীৱনৰ নদীখনত সংযোজিত হৈছিল৷\nড. লীলা গগৈয়ে এই সন্দৰ্ভত তেওঁৰ “অসমৰ সংস্কৃতি” গ্ৰন্থখনত লিখিছে— “অতি সূক্ষ্মভাৱে ধৰ্মীয় অনুষ্ঠান আৰু ধাৰণাসমূহ বিচাৰ কৰি চালে প্ৰাকশংকৰী যুগৰ ধৰ্মক আধুনিক নৃতাত্ত্বিক ভাষাৰে “মেজিক” বোলাই ভাল৷ অসমৰ ধৰ্মীয় ঐতিহ্যত শ্ৰীমন্ত শংকৰদেৱৰ অৱদান অনস্বীকাৰ্য৷ পঞ্চদশ শতিকাৰ ঠিক সোঁমাজত জন্মগ্ৰহণ কৰা শংকৰদেৱৰ পূৰ্বপুৰুষসকল শক্তি উপাসক আছিল৷ শিৱ আৰু দুৰ্গা দুয়োকে সমভাৱে শ্ৰদ্ধা আৰু পূজা কৰিছিল৷ ত্ৰয়োদশ – চতুৰ্দশ শতিকাতেই বৈষ্ণৱ আদৰ্শই নতুনকৈ মূৰ দাঙি উঠিছিল৷\nহেম সৰস্বতীয়ে বামণ পুৰাণৰ পৰা বিষয়বস্তু লৈ “প্ৰহ্লাদ চৰিত” ৰচনা কৰি দৈত্যৰ ঘৰত বিষ্ণুৰ সৱল অনুপ্ৰৱেশৰ কাহিনী ৰূপায়ণ কৰে৷ “জৈমিনী অশ্বমেধ”ৰ বিষয়বস্তুৰ বৈষ্ণৱ আদৰ্শ জয়দ্ৰথ বধত ফুটি ওলাইছে৷ বৰ্তমান সহজলভ্য মাধৱ কন্দলিৰ ৰামায়ণত পোনপেটীয়াকৈ সোমোৱা বৈষ্ণৱ ভাবধাৰা মাধৱদেৱৰ সম্পাদনাত বৃদ্ধি পালেও বিষ্ণুৰ অৱতাৰ ৰামৰ কাহিনী থলুৱা ভাষালৈ ভাঙনি কৰাটোৱে ক্ৰমাগতভাৱে বৈষ্ণৱ প্ৰভাৱ বৃদ্ধি পোৱাৰেই ইংগিত দিয়ে৷\nসেয়ে হলেও শংকৰদেৱে প্ৰতিষ্ঠা কৰা একশৰণ ভাগৱতী বৈষ্ণৱ ধৰ্ম কাৰোবাক অনুকৰণ কৰি বা কাৰোবাৰ দীক্ষা লৈ অসমত প্ৰৱৰ্তন কৰাৰ কোনো তথ্যনিৰ্ভৰ যুক্তি নাই৷ সেয়া শংকৰদেৱৰ শাস্ত্ৰ ভাগৱত পঢ়ি, তীৰ্থ ভ্ৰমণ কৰি, সাধুৰ সংগত অভিজ্ঞতা লাভ কৰি যি উপলব্ধি হৈছিল সেই উপলব্ধিপ্ৰসূত ফল মাত্ৰ৷\nশংকৰদেৱ প্ৰৱৰ্তিত বৈষ্ণৱ আদৰ্শ যথাৰ্থতে মৌলিক আৰু বহিঃপ্ৰভাৱমুক্ত৷ শংকৰদেৱৰ ভাবাদৰ্শৰ মৌলিকতা সন্দৰ্ভত কিঞ্চিতমানো সন্দেহ নাই যদিহে ইয়াক ধৰ্ম, সাহিত্য, সংস্কৃতিৰ বৈচিত্ৰময় উপাদানৰ সমন্বিত প্ৰয়াসৰ মাজেদি চোৱা যায়৷\nকিন্তু কেৱল ধৰ্মীয় দিশৰ পৰা আৱেগ বিৱৰ্জিতভাৱে নিৰীক্ষণ কৰিলে তেওঁৰ বৈষ্ণৱ আদৰ্শক সম্পূৰ্ণভাৱে মৌলিক বা বহিঃপ্ৰভাৱমুক্ত বুলি একাষাৰে কৈ দিবলৈ অসুবিধা৷ তেনে কৰিলে অতিৰঞ্জনৰ দোষত দোষী হব লাগিব৷\nবিষ্ণু উপাসনাৰ মৃদু ধাৰাটোৱে পৰবৰ্তী কালত তেওঁ ধৰ্মপ্ৰচাৰ কৰোতে নিশ্চয়কৈ কিছু সহায় কৰিছিল৷ কিয়নো দুৰ্বলভাৱে হলেও সেই বিষ্ণু উপাসনাৰ সূতিটোৱে এক ধৰ্মীয় আন্তঃগাঁথনি নিৰ্মাণ কৰি তুলিছিল৷ শংকৰদেৱ যে এই বিষয়ে জ্ঞাত আছিল সেয়া তেওঁৰ মহাজীৱনলৈ ভূমুকি মাৰিলেই স্পষ্ট হৈ পৰে৷ মাধৱ কন্দলিৰ কাব্য প্ৰতিভা দেখি “পূৰ্বকবি অপ্ৰমাদী“ উপাধি দিছিল তেওঁ নিজেই৷\nশংকৰদেৱৰ মহাপ্ৰতিভা আৰু অদ্বিতীয় ব্যক্তিত্বৰ বিষয়ে জানিব পাৰি তেওঁ সেই ধৰ্মীয় আন্তঃগাঁথনি ব্যৱহাৰ কৰা প্ৰক্ৰিয়াটোলৈ চাই সেই বিষ্ণুভক্তিৰ ধাৰাটোকে সকলোফালৰ পৰা সংস্কাৰ সাধন কৰি তেওঁ ইয়াক এক প্ৰকৃত গণমুখী ধমীয় সাংস্কৃতিক আন্দোলনলৈ ৰূপান্তৰিত কৰিলে৷ কালক্ৰমত সেই আন্দোলনে অসমীয়া সমাজ-সভ্যতাৰ সকলো দিশ উজলাই তুলি তেওঁক জাতিটোৰ জনকৰূপে দৃঢ়ভাৱে প্ৰতিষ্ঠিত কৰিলে৷\nপ্ৰাকশংকৰী যুগৰ অসমৰ সমাজ জীৱনত বৌদ্ধ ধৰ্মৰ কিছু বিকৃত ৰূপ পৰিলক্ষিত হয়৷ বৌদ্ধ ধৰ্মৰ মুল মানৱিক বাণীসমূহৰ ধ্বনি- প্ৰতিধ্বনি সেই যুগৰ ধৰ্মত প্ৰায় শুনা নগৈছিলেই বুলি কব পাৰি৷ সমগ্ৰ ভাৰতবৰ্ষত মূলতঃ শংকৰাচাৰ্যৰ বেদান্ত দৰ্শনৰ তত্ত্বৰ বাবে বৌদ্ধ ধৰ্ম ক্ৰমাৎ অন্তৰ্ধান হবলৈ ধৰাৰ কথা পূৰ্বতেও উল্লেখ কৰা হৈছে৷ কামৰূপত দক্ষিণাচাৰ আৰু বামাচাৰৰ ভিতৰত পাছৰ পন্থাটোৱে বিশেষ প্ৰাধান্য পোৱা বুলি ড. নেওগে কৈ গৈছে৷ শংকৰী যুগৰ বহুতো কবিৰ ৰচনাত বামানয় বা বামাচাৰ বুলি উল্লেখ থকা এই প্ৰথাটো বহুতো ক্ষেত্ৰত বৌদ্ধাচাৰৰ লগত একে হৈ পৰিছে৷\nড. নেওগৰ মতে সেই যুগৰ বৌদ্ধাচাৰ মানে প্ৰধানকৈ ব্ৰজযান আৰু কোনো কোনো ক্ষেত্ৰত মন্ত্ৰযান, তন্ত্ৰযান, কালচক্ৰযান, সহজযান আদি ৰূপকে বুজায়৷ প্ৰায় সপ্তম শতিকাতে উদ্ভৱ হোৱা এই ধৰ্মপ্ৰথাবোৰ কিছুসংখ্যক লোকৰ মাজত নিশ্চয়কৈ জনপ্ৰিয় হৈছিল বুলি ভবাৰ থল আছে৷ এই সকলোৰে মিশ্ৰণত বৌদ্ধ ধৰ্মই এক বিকৃত ৰূপ লৈ গা কৰি উঠিছিল৷ অৰ্থাৎ প্ৰাচীন কামৰূপৰ অঞ্চল বিশেষ হৈ পৰিছিল সেইবোৰ আচাৰ–নীতিৰ উৰ্বৰ ক্ষেত্ৰস্বৰূপ৷\nঅনুমান কৰিলে হয়তো ভুল নহব যে শংকৰদেৱে নিজ ধৰ্মত প্ৰচলন কৰিবলৈ প্ৰয়াস কৰাৰ সময়ত নিশ্চয়কৈ সেই আচাৰ নীতি মানি চলা বহু লোকৰ সন্মুখীন হৈছিল৷ সেই অৱশিষ্ট আৰু বিকৃত বৌদ্ধ ধৰ্মৰ ৰূপে দেখিয়ে তেওঁৰ মনত নেতিবাচক ভাবৰ সৃষ্টি হয় বুলি ভাবিব পাৰি৷ শংকৰদেৱে বৌদ্ধ টুটকীয়া লগ পোৱাৰ কথা “কথাগুৰু” চৰিতত পোৱা যায়৷\nৰাম সৰস্বতীৰ ‘বাসাশ্ৰম”আৰু বংশীগোপালদেৱৰ চৰিত পুথিতো তান্ত্ৰিক বৌদ্ধ ৰীতি-নীতিৰ কথা উল্লেখ আছে৷ এইক্ষেত্ৰত ড. লীলা গগৈয়ে তেওঁৰ পূৰ্বোক্ত গ্ৰন্থত কৰা মন্তব্য বিশেষভাবে প্ৰণিধানযোগ্য৷ তেওঁ লিখিছে- “শংকৰদেৱে নিজেই বৌদ্ধসকলক বেদবিৰোধী ৰামপন্থী” বুলি কীৰ্তনত মন্তব্য কৰিছে৷ বৈষ্ণৱৰ ভিতৰতে গোপনে চলি থকা ৰাতিসেৱা বা পূৰ্ণভগীয়া পন্থৰ আনুষংগিক ৰীতিসমূহে বৌদ্ধতন্ত্ৰৰেই প্ৰমাণ দিয়ে৷ গুৰুৰ নিৰ্দেশ মানি মহাসুখ- নিবাৰ্ণ বিচৰা কথাষাৰে মূল বৌদ্ধ আদৰ্শকে দাঙি ধৰে৷\nকামৰূপকে ধৰি তিব্বত, নেপাল, ভূটান, ছিকিমত মহাযান পন্থাই গা কৰি উঠে, কিন্তু শংকৰদেৱৰ নামধৰ্মৰ প্ৰভাৱত বৌদ্ধ ধৰ্ম সম্পূৰ্ণৰূপে লোপ পায়৷” ড. গগৈয়ে সেই বৌদ্ধ ধৰ্মক মহাযান পন্থ বুলি কলেও আন গৱেষকসকলে সেই কথাটো তেনেদৰে গ্ৰহণ কৰা নাই৷ বৌদ্ধ ধৰ্মৰ অৱশিষ্ট ৰূপৰ লগত ইন্দ্ৰজাল আৰু ৰাতিশাস্ত্ৰৰ এক অদ্ভুত মিলন হৈ কামৰূপৰ এক ভিন্ন প্ৰকৃতিৰ ধৰ্মতে গঢ় লৈ উঠিছিল আৰু সেই মতকে শংকৰদেৱে বিৰোধিতা কৰিছিল৷ ড. মহেশ্বৰ নেওগে তেওঁৰ “অসমৰ ধৰ্মৰ বুৰঞ্জী : আন্ধাৰ আৰু পোহৰ” শীৰ্ষক গ্ৰন্থত শংকৰদেৱে ভগৱান বুদ্ধৰ বিষয়ে পোষণ কৰা মন্তব্য অদ্ভুত বুলি মন্তব্য কৰিছে৷\nড. নেওগে লিখিছে—যদিও আমি স্পষ্ট বৰ্ণনা নাপাওঁ, তথাপি শংকৰদেৱৰ যুগতো বজ্ৰযানৰ লেখীয়া বৌদ্ধ ধৰণ–ধাৰণাই কামৰূপত বিস্তাৰ লাভ কৰিছিল আৰু হিন্দুতন্ত্ৰতো সি অনুপ্ৰৱেশ কৰিবৰ ছল বিচাৰি লৈছিল৷ নহলে ভগৱান বুদ্ধৰ বিষয়ে শংকৰদেৱৰ ধাৰণা অদ্ভুত বুলিয়ে কবলগীয়া হয়-\nশংকৰদেৱৰ সময়ত নিশ্চয় বামাচাৰীসকলৰ প্ৰাদুৰ্ভাৱ বেছি হৈছিল আৰু সেইসকলকহে মহাপুৰুষে বৌদ্ধ বুলি চিনাক্ত কৰিছে৷ কিন্তু প্ৰকৃত অৰ্থত সেয়া ভগৱান বুদ্ধৰ পবিত্ৰ ধৰ্ম নহয়৷ যি ধৰ্ম হয়তো সেই যুগত ভাৰতবৰ্ষৰ পৰাই সম্পূৰ্ণ সংখ্যাও হয়তো অৱহেলা কৰিবলগীয়া বিধৰ নাছিল৷ আনফালে তেওঁলোকৰ ধৰ্মত নানা ব্যভিচাৰ লক্ষ্য কৰি তাক পাষণ্ড বা পাখণ্ড (এটা ধৰ্মত বুজোৱা পাৰিভাষিকৰূপে) বুলিছিল৷\nগুৰুচৰিতবোৰত শংকৰদেৱ যুগৰ বৌঠ বা বৌদ্ধ পাষণ্ডীসকলৰ ছবি আমি দেখা পাওঁ৷ এনেবোৰ বিষয় অসমৰ চিন্তশীল মহলত সৰ্বজনগ্ৰাহ্য বুলি ভবা হৈছিল যদিও দুবছৰমানৰ আগতে বি পি এফ দলৰ তদানীন্তন সাংসদ ছাঞ্চুমা খুংগুৰ বিছমুতিয়াৰীয়ে শংকৰদেৱৰ কীৰ্তন ঘোষাক নিষেধাজ্ঞা আৰোপ কৰিবলৈ কৰা অদ্ভুত দাবীয়ে পুনৰ এনেবোৰ কথালৈ মানুহৰ মন আকৰ্ষণ কৰে৷ গভীৰভাৱে চিন্তা কৰিব নোখোজা এচাম মানুহ বিভ্ৰান্ত হোৱাও দেখা গৈছিল৷\nবিছমুতিয়াৰীৰ মতে শংকৰদেৱে বড়োকে আদি কৰি অন্যান্য ভূমিপুত্ৰসকলক ম্লেছ বুলি কৈ মাৰি-কাটি শেষ কৰিবলৈ কৈছিল৷ পাছত অৱশ্যে হাগ্ৰামা মহিলাৰীৰ হস্তক্ষেপত বিছমুতিয়াৰীয়ে নিজৰ ভাষ্যৰ ব্যাখ্যা অন্যধৰণে দিবলৈ লয়৷\nআজি কেইমাহমানৰ আগতে ন্যায়ালয়ত তেওঁৰ বিৰুদ্ধে দিয়া গোচৰৰ সন্দৰ্ভত তেওঁ সেই সময়ত কৰা মন্তব্য ভুল আছিল বুলি কোৱাত সমগ্ৰ বিষয়টো ওৰ পৰে৷ কিন্তু বিছমুতিয়াৰীয়ে সৃষ্টি কৰা বিভ্ৰান্তিৰ সময়তে অসমৰ বিভিন্ন কাকতত শংকৰদেৱে বৌদ্ধ ধৰ্ম সন্দৰ্ভত কৰা ব্যাখ্যা সম্বন্ধ বহুতো অপব্যাখ্যা হোৱা দেখা গল৷\nকিছু অপব্যাখ্যা যদি অজ্ঞানতাৰ বাবে হৈছিল, আন কিছু হৈছিল সেই লোককেইজনৰ নিজৰ ন্যস্ত স্বাৰ্থ সিদ্ধিৰ বাবে৷ মুঠৰ ওপৰত এটা কথা স্পষ্ট যে শংকৰদেৱৰ মনত গৌতম বুদ্ধই প্ৰচলন কৰা পবিত্ৰ বৌদ্ধ ধৰ্ম সম্বন্ধে থকা ভ্ৰান্ত ধাৰণাৰ উৎস আছিল সেই সময়ত প্ৰচলিত বিকৃত আচাৰ-নীতিসমূহহে৷ তদুপৰি বৌদ্ধ ধৰ্মৰ প্ৰাচীন পবিত্ৰ ৰূপত কামৰূপত প্ৰচলিত হৈ থকাৰ কথা কোনো গৱেষক-পণ্ডিতৰ লেখাতে পোৱা নাযায়৷\n“কালিকা পুৰাণ”ৰ মতেও কামৰূপত শাক্তধৰ্মহে বেছি পুৰণি আছিল বুলি ভাবিব পাৰি৷ আনকি “কালিকা পুৰাণ”ত থকা বিষ্ণুৰ কথাৰ মাজতো অন্তৰ্লীন হৈ আছিল তান্ত্ৰিক বিধি-বিধানৰ কথাহে৷ সেইটো যুগৰ ৰাজনৈতিক অস্থিৰতাই মানুহৰ ধৰ্মীয় আৰু সামাজিক জীৱনত প্ৰভাৱ পেলাইছিল৷ ক্ষুদ্ৰ ক্ষুদ্ৰ অঞ্চলত নিজৰ আধিপত্য সুদৃঢ় কৰিবলৈ বাৰভুঞাঁকে আদি কৰি অন্যান্য গোষ্ঠীসমূহে কৰা প্ৰয়াসৰ কথাৰে সেইটো কালৰ ৰাজনৈতিক বুৰঞ্জী ভৰি আছে৷\nতেওঁলোকৰ মাজত চলি থকা দ্বন্দ্ব-খৰিয়ালৰ বাবেও দেশৰ অৱস্থা অস্থিৰ হৈ পৰিছিল৷ এনেবোৰ কাৰণতে বিভিন্ন অঞ্চলত ভিন-ভিন সৰু সৰু ধৰ্মীয় পন্থ-উপপন্থই গা কৰি উঠিছিল৷ হিন্দু ধৰ্ম আৰু বিভিন্ন জনজাতীয় ধৰ্মবোৰে ইটোৱে সিটোক যথেষ্ট প্ৰভাৱিত কৰিছিল৷ প্ৰায়বোৰ সৰু সৰু ধৰ্মতে তন্ত্ৰ-মন্ত্ৰ আৰু ইন্দ্ৰজাল বিদ্যাৰ প্ৰাধান্য আছিল অত্যন্ত গভীৰ৷\nহিন্দু শাক্ত তন্ত্ৰ আৰু বৌদ্ধ তন্ত্ৰ উভয়তে নানা মন্ত্ৰ আৰু বিদ্যাৰ কথা পোৱা যায়৷ এনেবোৰ ৰীতি–নীতিৰ অবাধ প্ৰচলন আৰু বিপুল জনপ্ৰিয়তাৰ বাবে বাহিৰৰ মানুহে কামৰূপক কিছু ভিন্ন দৃষ্টিৰে চোৱা কথা সেই সময়ৰ বিভিন্ন ঐতিহাসিক সমলত পোৱা যায়৷ সমগ্ৰ কামৰূপখন একেধৰণৰ মায়া ৰাজ্যলৈ ৰূপান্তৰিত হৈছিল৷ সেইটো পটভূমিত শংকৰদেৱে যিখন নতুন সমাজ নিৰ্মাণ কৰি উলিয়ালে, তাত মানৱতাবোধৰ নৱউদ্ভুদয় হোৱা বুলি ড. নেওগে অভিহিত কৰিছে৷\nপূৰ্বোক্ত গ্ৰন্থত তেওঁ লিখিছে- “সময়ে এক পৰিবৰ্তন আহ্বান কৰিলে৷ নানা তন্ত্ৰ-মন্ত্ৰৰ ঐন্দ্ৰজালিকতাৰ মাজত পৰিষ্কাৰ আলোকৰ আহ্বান শুনা গ’ল৷ বলি-বিধানৰ নামত জীৱ হত্যাৰ নিষ্ঠুৰতাই এক নতুন মানৱতাবোধক জগাই মাতি আনিলে৷\nনানা দেৱতাৰ মাজত এজন আধ্যাত্মিক নেতা আগবাঢ়ি আহিল৷” তেওঁ যি ফুলাৰ মন্ত্ৰ মাতিলে সেই মন্ত্ৰ শুনি আমাৰ ইমান ফুল প্ৰভাতে প্ৰভাতে সাৰ পাই উঠিল— সাহিত্যৰ, সংগীতৰ, নৃত্যৰ, নাটৰ, চিত্ৰকলা আৰু কিহৰ নহয়? এক নৱ অভিনৱ সংস্কৃতিৰ৷ এটি সৰল ধৰ্মৰ নামত জাতিটোৱে এক নৱ অভ্যুদয়, ৰেঁনাছী দেখা পালে৷ ড. নেওগৰ যুক্তিসংগত উচ্ছাসৰ ধল কিন্তু আজিও অন্তহীন প্ৰবাহৰ দৰে সামগ্ৰিক অসমীয়া বৌদ্ধিক সত্তাটোৰ মাজেৰে বৈ আছে৷\nমাজে মাজে এই স্ৰোত কিছু দুৰ্বল হোৱা যেন লাগিলেও সেয়া সম্পূৰ্ণ সাময়িক৷ কিয়নো কথা অধিক জ্যোতিষ্মান হৈ উঠিছে৷ কেনে এক ধৰ্মীয় আৰু সামাজিক প্ৰেক্ষাপটৰ পৰা আহি শংকৰদেৱে একশৰণ নামৰ বাণীৰে অসমভূমিক ধন্য কৰিছিল, সেই বিষয়ে ড. শইকীয়াই তেওঁৰ বিষয় শংকৰদেৱ গ্ৰন্থত সুন্দৰকৈ ব্যক্তি কৰিছে৷\nতেওঁ লিখিছে শংকৰদেৱৰ বহু আগতেই যে ভাৰতীয় ভাষা-সংস্কৃতিয়ে আহি অসমত নিজৰ ঠাই উলিয়াই লৈ উমৈহতীয়া জাতীয় ভাষা- সংস্কৃতিৰ আৰু সমাজ জীৱনৰ সূচনা কৰিলে আৰু প্ৰতিষ্ঠাও দিলে সেই কথা ইতিপূৰ্বে উল্লিখিত হৈছে৷ কিন্তু ই সকলো লোকক সাংস্কৃতিক সমঅধিকাৰ দিয়া বুলি কব নোৱাৰি৷ এতেকে ধৰ্ম-কৰ্মৰ অধিকাৰ কেৱল পুৰোহিতসকলৰ হাততে থাকিল৷ তদুপৰি হিন্দু শাক্ত তান্ত্ৰিকতা আৰু বৌদ্ধ ধৰ্মীয় তান্ত্ৰিকতাই ধৰ্ম গঠনত ঘটোৱা বিকাৰ ক্ষতিকাৰক হৈ উঠিল৷\nএইবিলাকৰ সম্পৰ্কে ইতিমধ্যে আলোচনা আৰু অধ্যয়ন হৈছে (ড. বাণীকান্ত কাকতিৰ পূৰণি কামৰূপৰ ধৰ্মৰ ধাৰা, ড. মহেশ্বৰ নেওগৰ পুৰণি অসমীয়া সমাজ আৰু সংস্কৃতি দ্ৰষ্টব্য)৷ আনহাতে, প্ৰাচীন জনগোষ্ঠীসমূহৰ সামূহিক জীৱন যাত্ৰাৰ মাজত ফুটি উঠা সামূহিক দায়বদ্ধতাৰ মনোভাব প্ৰশংসনীয় আৰু গ্ৰহণীয় হলেও অপৰিশীলিত বিশ্বাস, সংস্কাৰ আৰু কেতবোৰ আচাৰ ব্যৱহাৰৰ মাজৰ থকা অমানুষিকতা আৰু নিষ্ঠুৰতা কোনো প্ৰকাৰে গ্ৰহণীয় নাছিল৷\nঅৱশ্যে তেওঁলোকে তেনে আচাৰ আৰু ৰীতি-নীতি গভীৰ বিশ্বাসেৰেই পালন কৰিছিল৷ ব্ৰাহ্মণ ধৰ্মত সকলোৰে অধিকাৰ থকাৰ প্ৰশ্নই আছিল, আৰু বৰ্ণ-বিভাজন স্পষ্টত: প্ৰৱল আছিল৷ এনে এক সামাজিক- ঐতিহাসিক পটভূমিত মানুহৰ কথা বাদেই অন্যান্য ইতৰ প্ৰাণীকো সমান জীৱস্বৰূপে জ্ঞান কৰিবলৈ শিকনি দিয়াটো এটা অভূতপূৰ্ব ঘটনা৷\n‘সকল প্ৰাণীক দেখিবাহা আত্মসম’ নাইবা ‘কুকুৰ চণ্ডাল গদৰ্ভৰো আত্মাৰাম’ নাইবা ‘ব্ৰাহ্মণৰ- চণ্ডালৰ নিবিচাৰি কুল’ আদি সিঁচৰতি হৈ থকা শিকনিসমূহে এটা নতুন জীৱন দৃষ্টিৰ নতুন বোধৰ নিৰ্যাস কঢ়িয়াই আনিলে৷ এনে দৃষ্টি আৰু বোধৰ ঘাই শিপাডাল পোত গৈ আছে উপনিষদত৷\nশংকৰদেৱে তেওঁৰ ছাত্ৰৱস্থাতে বেদ-উপনিষদ কাব্য-মহাকাব্য, পুৰাণ-উপপুৰাণকে ধৰি সমগ্ৰ ভাৰতীয় চিন্তা-চৰ্চা আৰু শিল্প-সাহিত্যৰ লগত গভীৰ পৰিচয় স্থাপন কৰি লোৱাৰ বাবেই স্বচ্ছ জীৱনদৃষ্টি আৰু জীৱনবোধ দাঙি ধৰিব পাৰিছিল৷\nশংকৰদেৱৰ আগলৈকে অসমৰ আন কাৰো মাজত বিশ্ব চৰাচৰৰ সৃষ্টিৰ ঘাই কাৰণ সম্পৰ্কীয় এনে বোধৰ প্ৰকাশ ঘটা নাছিল৷\nড. শইকীয়াৰ ভাষ্যৰ জৰিয়তে প্ৰাকশংকৰী যুগৰ চিন্তা-চেতনা যে ভিন্ন মাত্ৰাত শংকৰদেৱৰ হৃদয়ৰ মাজত প্ৰতিধ্বনিত হৈছিল সেই কথা বুজিব পাৰি৷ সৰ্বভাৰতীয় ভক্তি আন্দোলনৰ অংশীদাৰিত্ব শংকৰদেৱৰ ক্ষেত্ৰত কোনো লোকেই নস্যাৎ কৰিব নোৱাৰে৷\nই সূৰ্যৰ পোহৰৰ দৰেই স্পষ্ট৷ বাৰ বছৰজোৰা তীৰ্থ ভ্ৰমণৰ সময়ত তেওঁ সকলো প্ৰধান ধমীয় পন্থ আৰু উপপন্থৰ পৰা সাৰভাগ গ্ৰহণ কৰিছিল৷ সংস্কৃত সাহিত্যৰ ভাণ্ডাৰো তেওঁ মথি পেলাইছিল৷\nকিন্তু তেনেবোৰ কথা অসমীয়ালৈ ভাঙোতে তেওঁ অসমৰ সমাজ জীৱন আৰু সংস্কৃতিৰ কথা কাহানিও পাহৰা নাছিল৷ সকলো ক্ষেত্ৰতে তেওঁ হয় ভাবানুবাদ নাইবা অনুবাদৰ মাধ্যমেৰে নতুন সৃষ্টি সৃষ্টিৰ মূলতেই আছিল দুখীয়া, খাটিখোৱা সাধাৰণ মানুহৰ বৌদ্ধিক, সামাজিক আৰু আধ্যাত্মিক উত্তৰণৰ কথাবোৰ৷\nকিন্তু দুৰ্ভাগ্যজনক কথা এয়ে যে বৰ্তমান অসমত বিদিক হেৰুৱাই তেওঁৰ ওপৰত ঈশ্বৰত্ব আৰোপ কৰি নিজৰ অজ্ঞাতসাৰেই মানুহৰ মাজৰ পৰা শংকৰদেৱক আঁতৰাই নিছে৷\nকিছুসংখ্যক সত্ৰাধিকাৰ আৰু সংগঠনৰ শীৰ্ষ একাংশ নেতাই শংকৰদেৱৰ ধৰ্মমতক সংকীৰ্ণভাৱে সংজ্ঞায়িত কৰি নিজৰ এদনীয়া ঐতিহ্য বঢ়াবলৈ উঠি পৰি লগাটো বৰ দুখৰ কথা৷\nলেখক: ময়ুৰ বৰা